കാകജന്മം: ദൃശ്യം,അദൃശ്യം: മലയാളികളുടെ മാതൃഭൂമി\nദേശമെന്ന വാക്കുപോലെ ഏറെ സന്നിഗ്ദ്ധതകളുള്ളതാണ് 'ഇട'മെന്ന വാക്കും. ഇടത്തില് നിന്ന് പരിണമിച്ചുണ്ടായതാണ് ദേശമെന്നു പറയാറുണ്ട്. ഇടവും ദേശവുമൊക്കെ പ്രാഥമികമായി സ്ഥലപരമായ പരികല്പനകളാണ്. സ്ഥലപരം മാത്രമായ വ്യവസ്ഥയ്ക്കപ്പുറം ഒരു ആശയമണ്ഡലമായി ഇടം വ്യവഹരിക്കപ്പെടുമ്പോള്, അതില് ഒന്നിലേറെ വ്യക്തികളുടെ സന്നിഹിതത്വവും അവരെ കൂട്ടിയിണക്കുന്ന നിരവധി ഘടകങ്ങളുമുണ്ട്. ഇത്തരത്തിലുള്ള ഇടങ്ങളുടെ കൂട്ടമായാണ് ആധുനികതയുടെ കാലംവരെയും മറ്റു സമൂഹങ്ങളെന്നപോലെ കേരളീയ സമൂഹവും നിലനിന്നു പോന്നത്. ജാതിയും മതവും തന്നെയായിരുന്നു അവിടെ ഇടങ്ങളുടെ വിസ്തൃതി നിര്‍ണ്ണയിച്ചിരുന്നത്. ആധുനികതയുടെ ഭാഗമായി സംഭവിച്ച നവോത്ഥാനവും രാഷ്ട്രീയ ചിന്തകളുമെല്ലാം ചേര്‍ന്നാണ് ഈ ഇടങ്ങളെയെല്ലാം പൊതു ഇടങ്ങളായി മാറ്റിയെടുത്തത്.\nആദ്യകാലങ്ങളില് സ്ഥലം തന്നെയായിരുന്നു ഇടങ്ങളെ നിശ്ചയിച്ചിരുന്നത്. അന്നൊക്കെ ഇടം കൊണ്ട് പ്രതിനിധാനം ചെയ്യപ്പെട്ടിരുന്ന ഭൗതികസ്ഥലം എറെ വിസ്തൃതവും, വിനിമയം ചെയ്യപ്പെട്ടിരുന്ന ആശയപരമായ സ്ഥലം പരിമിതവും ഏകതാനവുമായിരുന്നു. പിന്നീട് സ്ഥലപരമായ വിസ്തൃതി ചുരുങ്ങുകയും, ആശയമണ്ഡലത്തിന്റെ സാന്ദ്രത കൂടുകയും ചെയ്തു. ഒരേ ആശയമണ്ഡലത്തിനകത്തു തന്നെ സംവാദാത്മകമായ ഇടങ്ങള് സാദ്ധ്യമാവുകയും ചെയ്തു. പൊതു സ്ഥലത്ത് പ്രവേശിക്കുക എന്നാല് ഒരു നവീനാശയത്തിലേക്ക് കടക്കുക എന്നു തന്നെയായിരുന്നു അര്‍ത്ഥം. അതുവരെ പ്രവേശനമില്ലാതിരുന്നവര് ക്ഷേത്രത്തിലേക്ക് പ്രവേശിക്കുമ്പോള് അത് ദൈവീകാരാധനക്കു വേണ്ടിമാത്രമായിരുന്നില്ല. ഇന്ന് ഇടമെന്ന് വിവക്ഷിക്കുന്നത് ഭൗതികസ്ഥലത്തിന്റെ സാന്നിദ്ധ്യമുള്ളതോ, ഇല്ലാത്തതോ ആയ ഒരു ആശയ മേഖലയെയാണ്.\nജനങ്ങള്‍ക്ക് നിര്‍ബാധം പ്രവേശിക്കാവുന്ന, തുറന്ന ഒരു സാമൂഹ്യസ്ഥാനത്തെയാണ് പൊതുഇടം എന്ന് സാമാന്യമായി വിവക്ഷിക്കുന്നത്. അവിടെ പ്രവേശിക്കാന് പണം നല്‍കേണ്ടതില്ല. പൊതുഇടത്തിന്റെ ഏറ്റവും വിശാലമായ നിര്‍വ്വചനമാണത്.അങ്ങാടികള്, മൈതാനങ്ങള്, ആല്‍ത്തറകള്, കടലോരങ്ങള് എന്നിവയെല്ലാം അതില്‍പെടുന്നു.പ്രവേശിക്കുവാനുള്ള സ്വാതന്ത്ര്യം തന്നെയാണ് അവിടെ എല്ലാവരേയും കൂട്ടിയിണക്കുന്ന ഘടകം. പണം കൊടുത്ത് പ്രവേശിക്കേണ്ടവയെങ്കിലും എല്ലാവര്‍ക്കും പ്രവേശനമുള്ള ഇടങ്ങളും പില്‍ക്കാലത്ത് പൊതു ഇടങ്ങളായി വ്യവഹരിക്കപ്പെട്ടു. ടിക്കറ്റെടുത്തു കൊണ്ടല്ലെങ്കിലും ഒരു വിഭാഗത്തിനു മാത്രം പ്രവേശിക്കാവുന്ന അമ്പലങ്ങള്, പള്ളികള് എന്നിവയായിരുന്നു ആദ്യകാലത്തെ പൊതു ഇടങ്ങള്.മതങ്ങളെയും ജാതികളെയും മാത്രം ആശ്രയിച്ചു നിലനിന്ന പൊതുഇടങ്ങളുടെ പരിണാമം, ആധുനികതയുടെ ആശയമണ്ഡലത്തിലൂടെയാണ് സാദ്ധ്യമായത്. പില്‍ക്കാലത്ത് രാഷ്ട്രീയ സമരങ്ങളും അവയുടെ യോഗങ്ങളും സൃഷ്ടിക്കുന്ന പൊതുഇടങ്ങള് സ്ഥലപരതയില് നിന്നു മുക്തി നേടി ഒരു ആശയമണ്ഡലത്തെ പ്രതിനിധാനം ചെയ്യാന് തുടങ്ങി.\nആധുനികതയുടെ കാലത്ത് പൊതു ഇടങ്ങളെല്ലാം പരിമിതമായ ഇടങ്ങളില് നിന്നുള്ള വികാസമായിരുന്നുവെങ്കില്, ഉത്തരാധുനികയില് ആഗോളമാകെ ഓരോരുത്തര്‍ക്കും സ്വന്തമാകയാല്, ഇടങ്ങളെന്നത് വീണ്ടും കൊച്ചു ദേശങ്ങളിലേക്കുള്ള പിന്‍മടക്കമാവുകയാണുണ്ടായത്.ആഗോളീകരണത്തിന്റെ അനന്തമായ കടലില് ദിക്കുകിട്ടാതലയുന്നവര്‍ക്ക് ഇടയ്ക്കുള്ള കൊച്ചു തുരുത്തുകള് പുതിയൊരുതരം പൊതു ഇടങ്ങളായാണ് അനുഭവപ്പെട്ടത്.ഉത്തരാധുനികത പലകാര്യങ്ങളിലും ആധുനികതയ്ക്കുമപ്പുറത്തേക്കുള്ള തിരിച്ചു പോക്കായത്, പൊതു ഇടങ്ങളുടെ കാര്യത്തിലും സംഭവിച്ചു. സ്ഥലപരവും ആശയപരവുമായ പരാധീനതകളില്ലാത്തതും, പൂര്‍ണ്ണമായും സ്ഥലനിര്‍മുക്തവുമായ സൈബര് ഇടങ്ങളാണ് ഉത്തരാധുനികതയുടെ മറ്റൊരുമുദ്ര. ഫേസ്ബുക്ക് പോലുള്ള കൂട്ടായ്മകള് സ്ഥലപരമായ അതിര്‍ത്തികളെ പൂര്‍ണ്ണമായും ഇല്ലാതാക്കുന്നു എന്ന് മാത്രമല്ല, സ്ഥലം എന്ന പരമ്പരാഗത സങ്കല്പത്തെത്തന്നെ അപ്രസക്തമാക്കുകയും ചെയ്യുന്നു. എന്നാല് അതിരുകളില്ലാത്തതെന്ന് കരുതപ്പെടുമ്പോഴും ചില അതിര്‍ത്തികള് നിശ്ചയിച്ചു കൊണ്ട് ഒരു കേന്ദ്ര നേതൃത്വം എവിടെയൊ ഇരുന്നുകൊണ്ട് എല്ലാം നിരീക്ഷിക്കുന്നുണ്ട് എന്ന് നമുക്കറിയാം. പണ്ടത്തെ പൊതു ഇടങ്ങളില് സ്വകാര്യത എന്നൊരു ഘടകം അന്യമായിരുന്നുന്നെങ്കില്, ഫേസ് ബുക്ക് പോലുള്ള പൊതുഇടങ്ങള് നിരവധി സ്വകാര്യതകളാല് പടുത്തുയര്‍ത്തപെപട്ടതാണ്. അതിലെ ഓരോ കല്ലും ഒരു സ്വകാര്യ ഇടമാണ്. അവ പരസ്പരം പലരീതിയില്, സംവേദനം നടത്തുന്നുണ്ടാവാം. എന്നാല് എല്ലാവര്‍ക്കുമായി ഒരാശയവും അവിടെ പങ്കുവെക്കപ്പെടുന്നില്ല; അങ്ങനെയൊരു വ്യാജബോധം അത് ഉല്പാദിപ്പിക്കുന്നുണ്ടെങ്കിലും. അതീവരഹസ്യമെന്ന പ്രതീതി സൃഷ്ടിക്കുകയും എന്നാല് അത്യന്തം പരസ്യമായിരിക്കുകയും ഭരണകൂടങ്ങള്‍ക്ക് നിരീക്ഷണവിധേയയമാക്കാനുള്ള സൗകര്യം സൃഷ്ടിക്കുകയും ചെയ്യുന്നതാണ് പുതുകാല മാധ്യമങ്ങളുടെയും, സാങ്കേതികതകളുടെയും രീതി.\nമലയാളിയുടെ പൊതു ഇടങ്ങള്\nസ്ഥലപരമായും ആശയപരമായുമുള്ള പൊതു ഇടങ്ങളൊന്നും സൃഷ്ടിക്കാന് പര്യാപ്തമല്ലാതെ കടന്നുപോയ സുദീര്‍ഘമായ ഒരു ചരിത്രകാലമാണ് മലയാളിയുടേത്. സമൂഹത്തെ വ്യക്തിനിരപേക്ഷമായും ജാതിനിരപേക്ഷമായും കാണുകയും, അതിനെ പൊതു ഇടങ്ങളിലേക്ക് നയിക്കാവുന്ന ചില അബോധപ്രവര്‍ത്തനങ്ങള് ഉണ്ടാവുകയും ചെയ്തത്, വിദേശ സഞ്ചാരികള്, അറബ്, പോര്‍ട്ടുഗീസ്, ബ്രിട്ടീഷ് വണിക്കുകള്, എഴുത്തച്ഛന്, പൂന്താനം, ലീലാതിലകകാരന്, കുഞ്ചന് നമ്പ്യാര്, സന്ദേശ കാവ്യകര്‍ത്താക്കള്, ടിപ്പു സുല്‍ത്താന് തുടങ്ങിയ ചിലരില് നിന്നാണ്. കുരുമുളകിന്റെ വിപണനത്തിലൂടെ കൈവന്ന ധനം, കുരുമുളകു കൃഷിക്കാരായ തന്റെ പ്രജകളെ ഭാവനാത്മകമായെങ്കിലും സങ്കല്പിക്കാന് സാമൂതിരിയെ പ്രാപ്തനാക്കി. ടിപ്പു സുല്‍ത്താന്റെ വരവോടെയാണ് ഭൂനികുതി, വസ്ത്രധാരണം,ഗതാഗതം എന്നിവയിലൂടെ സ്ഥാപിതമാക്കുന്ന പൊതു ഇടങ്ങള് വെളിവായിത്തുടങ്ങിയത്. പിന്നീട് ശ്രീ നാരായണനും നവോത്ഥാനവും ആധുനികതയുമെല്ലാം ചേര്‍ന്ന് രൂപീകരിച്ചെടുത്ത ഒരു പൊതു ഇടത്തില് നിന്നാണ് ഇന്നത്തെ മലയാളി ഉടലെടുത്തത്. മതങ്ങള്‍ക്കകത്തെ പൊതു ഇടങ്ങളെ മോചിപ്പിച്ച് വിശാലമാക്കിയതും അവയുടെ സ്വത്വം വെളിവാക്കപ്പെട്ടതും അങ്ങനെത്തന്നെ. ജാതീയതയും അയിത്തവുംചേര്‍ന്ന് പരിമിതപ്പെടുത്തുകയും നിശ്ചലമാക്കുകയും ചെയ്ത സ്ഥലകാലങ്ങളെ മറികടക്കാതെ ആധുനികതയ്ക്കും നവോത്ഥാനത്തിനുമൊന്നും ഇങ്ങോട്ടു കടന്നു വരാനാവില്ലായിരുന്നു.\nനവോത്ഥാനം, ഇപ്പോള് ചരിത്രത്തിലെ പഴയൊരദ്ധ്യായമാണ്. നവോത്ഥാനത്തെ സാദ്ധ്യമാക്കിയ ഇടങ്ങള്‍ക്ക് പുതിയ കാലത്ത് പ്രസക്തിയില്ലാതായത് നവോത്ഥാനത്തെ പരിഹസിക്കാനുള്ള കാരണങ്ങളിലൊന്നായി സ്വീകരിക്കാനെളുപ്പമാണ്. എന്നാല് ഒരു സംസ്‌ക്കാരത്തില് വിലയം ചെയ്തുകൊണ്ടാണ് ക്ഷേത്രപ്രവേശനവും, വിധവാവിവാഹവും, സ്വജാതി വിവാഹവും,പന്തിഭോജനവും മറ്റും അപ്രത്യക്ഷമായത്. ഇന്നതിലൊന്നിനും പ്രഹരശേഷിയില്ല എന്നത് ഒരു കാലത്തും അങ്ങനെയുണ്ടായിട്ടില്ല എന്നതിന്റെ തെളിവല്ല.അമ്പലപ്പറമ്പുകള് ആല്‍ത്തറകള്, ഇടവഴികള്, പൊതുകുളങ്ങള്, തോടുകള്, വയലുകള്, ഉത്സവങ്ങള് എന്നിവയിലെല്ലാം അതിന്റെ അടയാള മുദ്രകളുണ്ട്. വാലുള്ള പേരുകളില് പലതിനെയും അത് വെട്ടിച്ചെറുതാക്കിയിട്ടുണ്ട്. ഒടിഞ്ഞു മടിങ്ങിക്കിടന്ന പേരുകളില് പലതിനെയും അത് നിവര്‍ത്തി നിര്‍ത്തിയിട്ടുണ്ട്. ഭൂമി മാത്രം കണ്ടിരുന്ന പലരേയും അത് ആകാശവും ആകാശം മാത്രം കണ്ടിരുന്ന പലരേയും അത് ഭൂമിയും കാട്ടിക്കൊടുത്തു. വെയിലും മഴയും എല്ലായിടത്തും വര്‍ഷിക്കപ്പെടുമെന്ന് വ്യക്തമാക്കപ്പെട്ടു. അങ്ങനെയൊരുനാള് മലബാര്, തിരുകൊച്ചി സംയോജനത്തിലൂടെ മലയാളികളുടെ മാതൃഭൂമിയും സൃഷ്ടിക്കപ്പെട്ടു.\nകേരളമെന്ന പൊതു ഇടത്തെ അര്‍ത്ഥവത്താക്കിയ രണ്ടു പ്രധാന ആശയങ്ങള് പൊതുഗതാഗതവും പൊതു വിദ്യാഭ്യാസവുമാണ്. ആദ്യത്തേത് ഭൗതികാര്‍ത്ഥത്തിലുള്ള സഞ്ചാരത്തെ സ്വതന്ത്രമാക്കുക മാത്രമല്ല ചെയ്തത് എന്നപോലെ രണ്ടാമത്തേത്, വിജ്ഞാനത്തിന്റെ സാര്‍വ്വലൗകികമായ വിനിമയം സാദ്ധ്യമാക്കുക മാത്രവുമല്ല ചെയ്തത്.അവയോടൊപ്പം തന്നെയാണ് പൊതു വായനശാലകള്, സിനിമാ കൊട്ടകകള്, ഫിലിം സൊസൈറ്റികള് തുടങ്ങിയ പലതും ഇവിടെ സംഭവിച്ചത്.\nമതാധിഷ്ഠിതമായ ഇടങ്ങളെ പിന്തുടര്‍ന്ന് ഓരോ ഗ്രാമത്തിലുമുണ്ടായ ഏറ്റവും പ്രധാനമായ പൊതു ഇടം സര്‍ക്കാര് പള്ളിക്കൂടങ്ങള് തന്നെയാണ്. അത് സ്ഥലപരമായും ആ പ്രദേശത്തെ പൊതു ഇടമായി മാറുകയുണ്ടായി. എന്നാല് ഇന്ന് ആ സ്ഥലം മാത്രമേ അവിടെ നിലനില്ക്കുന്നുള്ളൂ.അതിലൂടെ പ്രസരിക്കപ്പെട്ട ആശയമണ്ഡലം ഏറെക്കുറെ\nഅപ്രത്യക്ഷമായിക്കഴിഞ്ഞു. ഹൈസ്‌ക്കൂള് ക്ലാസ്സുകള് വരെയെങ്കിലും സര്‍ക്കാര് പള്ളിക്കൂടങ്ങള് കേരളീയ പൊതുമനസ്സില് നിന്ന് കുടിയിറങ്ങി കഴിഞ്ഞു. സര്‍ക്കാര് സ്‌ക്കൂളിലെ അദ്ധ്യാപകനായിരുന്നുകൊണ്ട്, സ്വന്തം കുട്ടിയെ അണ് എയ്ഡഡ് സ്‌കൂളില് ചേര്‍ക്കുന്ന ഹിപ്പൊക്രസിയ്ക്ക് പൊതുബോധമെന്ന പേരിട്ടു വിളിക്കാമെങ്കില് ഇതൊരു സ്വാഭാവിക പരിണാമം മാത്രമാണ്.അതിലത്രയൊന്നും ഉത്ക്കണ്ഠാകുലരാകേണ്ടതില്ല.സര്‍ക്കാര്/എയ്ഡഡ് മേഖലകളില് ഓരോ പ്രദേശത്തും ആരംഭിക്കപ്പെട്ടതും നിലനിന്നതുമായ സ്കൂളുകള്‍ക്കോരോന്നിനും ഒരു സമര ചരിത്രമുണ്ട്.ചെറുകാടിന്റെ ‘മുത്തശ്ശി’ വായിച്ചവര്‍ക്കറിയാം എന്തെന്ത് സമരകാഠിന്യങ്ങളിലൂടെ കടന്നുവന്നാണ് അദ്ധ്യാപകരുടെതൊഴിലും സ്ക്കൂള് എന്ന സ്ഥാപനവും നിലനിര്‍ത്തിയതെന്ന്. മലയാളിയുടെ പ്രലോഭിതമനസ്സിനെ സന്തോഷിപ്പിക്കാന് യൂണിഫോറവും സ്ക്കൂള്‍വണ്ടിയും ഉച്ചഭക്ഷണവുമെല്ലാമായി സര്‍ക്കാര് സ്ക്കൂളുകള് അണിഞ്ഞൊരുങ്ങി നിന്നാലും അണ് എയ്ഡഡ് മേഖലയിലെ കനത്ത ഫീസും ഇല്ലാത്ത സൌകര്യങ്ങളും അശിക്ഷിതരായ അദ്ധ്യാപകരും മതി തങ്ങളുടെ കുട്ടികളുടെ ഭാവി ഭദ്രമാക്കാന് എന്നു കരുതുന്നതാണ് സമകാലീന ‘ പൊതു ബോധം‘.\nചുവന്ന ബസ്സുകള് എന്നു വിളികേട്ട കെ.എസ്.ആര്.ടി.സി. ബസ്സുകള് കേരളപ്പിറവിയോടൊപ്പം ഓടി തുടങ്ങിയതാണ്. തീവണ്ടികള് ചെയ്തതിനു സമാന്തരവും പൂരകവുമായി അവ ഉള്‍നാടുകളിലേക്ക് ചെന്ന് ഓരോരുത്തരേയും പൊതുവഴികളിലെത്തിച്ചു.ഒരു സര്‍ക്കാര് സ്‌ക്കൂളെന്നാല് ഏതാനും ചില കെട്ടിടങ്ങള് മാത്രമല്ലാത്തതു പോലെ കെ.എസ്.ആര്.ടി.സി. യും ഏതാനും ബസ്സുകളും ചില ഓഫീസുകളുമല്ല. അവയിലെ യാത്രയെന്നാല് തുടക്കത്തിനും ഒടുക്കത്തിനും ഇടയ്ക്കുള്ള ഇത്തിരി സ്ഥലദൂരം മാത്രവുമല്ല. കേരളത്തിന്റെ വടക്കെ അറ്റം മുതല് തെക്കെ അറ്റം വരെ, മലയാളനാടിനെ ഒറ്റച്ചരടില് കോര്‍ത്തുകൊണ്ട് അത് കയറിയിറങ്ങിയ കുന്നും കുഴികളുമൊന്നും മറ്റൊരു വാഹനവും ഇതുവരെ താണ്ടാത്തതാണ്. അതിന്റെയത്രയും നാടുകണ്ട മറ്റാരുമില്ല. അത് ഭേദിച്ച ഇരുട്ടിന്റെ റെക്കൊര്‍ഡ് ഇനിയാര്‍ക്കും ഭേദിക്കാനാവില്ല. എങ്കിലും എത്രകാലംകൂടി ചുവന്ന ബസ്സുകള് ഇനിയും നിരത്തിലുണ്ടാവുമെന്ന് ആര്‍ക്കും പറയാനാവില്ല. അതൊരു ചുവന്ന ഓര്‍മ്മയായി മാറുവാന് പോകുന്നു. എത്ര ഓടിയാലും സ്വകാര്യബസ്സുകള്‍ക്ക് നേടാന് കഴിയാത്തതാണ് അതിന്റെ ഭാഗധേയം.കണ്ടക്ടറുടെ മോശം പെരുമാറ്റം പറഞ്ഞോ സമയനിഷ്ഠയുടെ അഭാവമെന്നപേരിലോ സ്വകാര്യബസ്സുകള് കൊണ്ട് അതിനെ പകരം വെയ്ക്കാന് ശ്രമിക്കുമ്പോള് അതിന്റെ പൂര്‍ണ്ണ തിരോധാനം സൃഷ്ടിക്കാവുന്ന അവ്യവസ്ഥകള് നമ്മള് മുന്‍കൂട്ടി കാണേണ്ടതുണ്ട്. പൊതുവിതരണ രംഗത്ത് റേഷന്‍കടകള് വഴി സര്‍ക്കാര് നടത്തുന്ന ഇടപെടലുകള് പോലൊന്നാണ് ഗതാഗത രംഗത്ത് കെ.എസ്.ആര്.ടി.സി.യുടേത്.ലാഭം മാത്രം കണക്കാക്കിയല്ല ഇത്രകാലമെന്നപോലെ ഇനിയുമവ ഓടേണ്ടത്.ഷെഡ്യ്യൂളുകള് നിരന്തരം\nവെട്ടിക്കുറച്ചും സ്വകാര്യ ബസ്സുകള്‍ക്ക് സൌകര്യമൊരുക്കിയും മറ്റും സര്‍ക്കാര് തന്നെയാണതിനെ ഇല്ലതെയാക്കാന് പോകുന്നത്.നമ്മുടെ പൊതുബോധമാകട്ടെ അവയ്ക്കനുകൂലമായി ഇനിയും തിരിഞ്ഞിട്ടുമില്ല.\nഇതിനെല്ലാം സമാന്തരമായാണ് വായനയുടേയും എഴുത്തിന്റേയും കാഴ്ചയുടെയും ഇടങ്ങള് സൃഷ്ടിക്കപ്പെട്ടത്. നവോത്ഥാനാശയങ്ങളുമായുള്ള പ്രതിപ്രവര്‍ത്തനങ്ങളാണ് അവയോരോന്നിനെയും സ്വതന്ത്രരൂപങ്ങളായി കേരള സമൂഹത്തില് നിലനിര്‍ത്തിയത്. അതീവ സ്വകാര്യ ഇടമായി സങ്കല്പിക്കപ്പെട്ടിരുന്ന എഴുത്തിന്റെയും വായനയുടെയും മണ്ഡലം പത്തൊമ്പതാം നൂറ്റാണ്ടൊടുവില്‍തന്നെ, നാനാവര്‍ണ്ണ ജാതികളിലേക്ക് പരന്ന്, ഒരു പൊതുമണ്ഡലമായിക്കഴിഞ്ഞിരുന്നു. തന്റെ ഭാര്യക്ക് വായിച്ചു രസിക്കാനായി ചന്തുമേനോന് 'ഇന്ദുലേഖ' എന്ന നോവല് എഴുതിയെങ്കിലും, അത് മറ്റനേകം മദ്ധ്യവര്‍ഗ്ഗ കുടുംബങ്ങളിലെ ഭാര്യമാര് കൂടി വായിച്ചു രസിച്ചു. ഒന്നാം പതിപ്പ് മൂന്നു മാസങ്ങള് കൊണ്ടു തന്നെ വിറ്റു തീര്‍ന്നു. ഇന്ദുലേഖയിലെ പതിനെട്ടാമദ്ധ്യായത്തില്, ഗഹനങ്ങളായ ശാസ്ത്രസിദ്ധാന്തങ്ങളും നൈതികതയും, യുക്തിചിന്തകളും ചര്‍ച്ചക്കു വിധേയമാക്കുമ്പോള്, തന്റെ ഭാര്യയുടെ കേവലമായ കഥാവായനാ കൗതുകം മാത്രമല്ല, ചന്തുമേനോന്റെ മുന്നിലുണ്ടായിരുന്നതെന്ന് തീര്‍ച്ച. തുടര്‍ന്നിങ്ങോട്ട് എഴുത്തിന്റെയും വായനയുടെയും അതിവിശാലമായൊരു പൊതുഇടം സൃഷ്ടിക്കപ്പെട്ടു. പദ്യത്തിലുപരി ഗദ്യത്തിന്റെ വികാസമാണതിനു സഹായിച്ചത്. ‘ പാവങ്ങള്‘ എന്ന വിഖ്യാത നോവലിന്റെ തര്‍ജ്ജുമ, മലയാള ഗദ്യചരിത്രത്തിലെന്ന പോലെ വായനാചരിത്രത്തിലും ആശയമണ്ഡലത്തിലും ഉണ്ടാക്കിയ മാറ്റം അളന്നു തീര്‍ക്കാവുന്നതല്ല. പദ്യരൂപം അന്ന് തിരസ്‌ക്കരിക്കപ്പെടുകയൊന്നുമുണ്ടായില്ല. 'രമണ‘ ന്റെ കോപ്പികള് സ്വന്തമാക്കാനാവാത്തവര്, അത് നോട്ടുപുസ്തകത്തില് പകര്‍ത്തിയെടുത്തും, പരസ്പരം കൈമാറിയും വായിച്ചുരസിച്ചു.\n“ അതിര് രേഖകളില് തലയും കാലും മുട്ടുന്ന അക്ഷരങ്ങള് ആദ്യം പെന്‍സിലുകൊണ്ട് അതിലൊരാള് എഴുതിയത് പുതിയ തലമുറയിലെ കുട്ടികള് വാപൊളിച്ച് വായിച്ചു:കുറ്റിപ്പുഴ കൃഷ്ണപിള്ള സ്മാരക വിജ്ഞാനപോഷിണി വായനശാല. പെന്‍സില് വരയുടെ അസ്ഥികൂടത്തിന് മാംസം കൊടുത്ത് മൂന്നു വരികളിലായി-കുറ്റിപ്പുഴ കൃഷ്ണപിള്ള സ്മാരക എന്ന ഒന്നാം വരി ഇടത്തരം നീലയില്, വിജ്ഞാന പോഷിണി എന്ന രണ്ടാം വരി അരികുമഞ്ഞച്ച വലിയ ചുവപ്പില്, വായനശാല എന്ന മൂന്നാംവരി ഇഷ്ടിക നിറത്തില് - മാനത്ത് തിടം കൊള്ളാന് തുടങ്ങി. വിവാഹമോ, കുടുംബമോ കൂടാതെ ഒരു പുരുഷായുസ്സ് മുഴുവന് ജ്ഞാനത്തിനു സമര്‍പ്പിച്ച ഒരു മഹിതജന്മത്തോട് ഒരു ഗ്രന്ഥശാലയിലൂടെ കാലം കടപ്പാട് വീട്ടുകയായിരുന്നു എന്ന് നീല ലിപികള് അലസമായി വായിച്ച പുതിയതലമുറയ്ക്ക് മനസ്സിലായതേയില്ല.'' (പു. 297, മനുഷ്യന് ഒരു ആമുഖം)\nസ്വാതിതിരുനാള് മഹാരാജാവ് രാജകുടുംബാംഗങ്ങള്‍ക്കു വേണ്ടി തിരുവനന്തപുരത്ത് 1829 ല് സ്ഥാപിച്ച ഗ്രന്ഥശാലയാണ് പിന്നീട് പബ്ലിക്ക് ലൈബ്രറിയായി മാറിയത്. എങ്കിലും മൂന്നായി നിന്ന കേരളത്തില് ഓരോ സ്ഥലത്തും പല കാലങ്ങളിലും പലവിതാനങ്ങളിലുമാണ് വായനശാലാ പ്രസ്ഥാനം വേരുപിടിച്ചത്. 1937 ജൂണ് 14 ന് കെ. കേളപ്പന്റെ നേതൃത്വത്തില് ഒന്നാം മലബാര് വായനശാലാ സമ്മേളനം നടന്നു. അതില് വെച്ച് മലബാര് വായനശാലാസംഘം രൂപീകരിക്കുകയും ഇ. രാമന് മേനോനെ പ്രസിഡണ്ടായും കെ. ദാമോദരനെ സെക്രട്ടറിയായും തെരഞ്ഞെടുക്കുകയും ചെയ്തു. ഇതേകാലയളവില് കൊച്ചിയില് സമസ്തകേരള പുസ്തകാലയസമിതിരൂപികരിക്കപ്പെട്ടു. 1945 ല് അമ്പലപ്പുഴയില് വെച്ച് അഖിലതിരുവിതാംകൂര് ഗ്രന്ഥശാലാസമ്മേളനം നടന്നു. അവിടെ വച്ച് അഖിലതിരുവിതാംകൂര് ഗ്രന്ഥശാലാസംഘം രൂപീകരിക്കപ്പെട്ടു. 1950 ല് ഇത് തിരു-കൊച്ചി ഗ്രന്ഥശാലാ സംഘം ആയി മാറി. സംസ്ഥാന രൂപീകരണത്തോടെ കേരള ഗ്രന്ഥശാലാ സംഘമായും മാറി. 1977 ല് കേരള ഗ്രന്ഥശാലാ സംഘം സര്‍ക്കാര് ഏറ്റെടുക്കുകയും 1991 ല് കേരള സ്റ്റേറ്റ് ലൈബ്രറി കൗണ്‍സില് രൂപീകരിക്കപ്പെടുകയും ചെയ്തു. കേരളം എന്ന ഭൂപ്രദേശത്ത് മൂന്നായി നിലനിന്ന വായനശാലാ പ്രസ്ഥാനമാണ് കേരളപ്പിറവിയോടെ ഒന്നായി മാറിയത്. അത് ഭിന്നമായി നിലനിന്നിരുന്നതും പിന്നീട് സംയോജിപ്പിക്കപ്പെട്ടതുമായ കേരളത്തിന്റെ സാംസ്‌കാരികചരിത്രം തന്നെയാണ്.\nവായനാ സമൂഹത്തിന് ഒരു ഇടമൊരുക്കിക്കൊടുത്തത് വായന ശാലകളാണ്.മുന് തലമുറയിലെ പല എഴുത്തുകാരുടേയും ചരിത്രമാരംഭിക്കുന്നതും ഇത്തരമൊരു വായനശാലയില് നിന്നാണ്. പലരെയും മനുഷ്യരാക്കിയതും അവയാണ്. കേരളത്തിലങ്ങോളമിങ്ങോളം ചെറിയ മുറികളില്, ഏതാനും പുസ്തകങ്ങളുമായി അന്നാട്ടിലെ ചെറുപ്പക്കാരുടെ അദമ്യമായ ഇച്ഛാശക്തിയുടെ മാത്രം പിന്‍ബലത്തിലാണ് വായനശാലകള് മുന്നോട്ടുപോയത്. നാട്ടിലെ ഉത്പതിഷ്ണുക്കളായ ചെറുപ്പക്കാരുടെ കൂട്ടുചേരാനുള്ള ഇടങ്ങളായിരുന്നു ഓരോ വായനശാലയും. പുസ്‌തകചര്‍ച്ചകളും കൈയെഴുത്ത് മാസികകളുമെല്ലാമായി അത് വളര്‍ന്നു. പലപ്പോഴും ഏതെങ്കിലുമൊരു പീടിക മുറിയുടെ മുകള് നിലയില്, അതിന്റെ ഉടമസ്ഥന്റെ കാരുണ്യത്തില് വാടകയൊന്നും നല്കാതെ അത് പ്രവര്‍ത്തിച്ചു. എങ്കിലും തട്ടിന്‍പുറത്തെ ഇത്തിരി സ്ഥലവും ഏതാനും പുസ്തകങ്ങളും മാത്രമായിരുന്നില്ല അത്. എഴുപതുകളിലെയും എണ്‍പതുകളിലെയും സാംസ്‌ക്കാരികമായ ഉണര്‍വിനെക്കുറിച്ച് ഏറെ പറയുമ്പോഴൊന്നും വായനശാലകളെ നാം വേണ്ടത്ര പരിഗണിക്കുകയുണ്ടായില്ല.\nപില്‍ക്കാലത്ത് പല ഗ്രന്ഥശാലകള്‍ക്കും സ്വന്തമായ കെട്ടിടങ്ങളും സര്‍ക്കാര് ഗ്രാന്റും ലഭിച്ചു തുടങ്ങി. കമ്പ്യൂട്ടറും ടി.വി. യുമെല്ലാം അതിന്റെ ഭാഗമായി. എന്നാല് സാവധാനത്തില് എല്ലാ കൂട്ടായ്മകളുടെയും തിരോധാനങ്ങള്‍ക്കൊപ്പം വായനശാലകളിലും ആളൊഴിയാന് തുടങ്ങി. സംഘടനയും സൗകര്യങ്ങളും മാത്രം ബാക്കിയായി. ഒരു കാലത്ത് വായനകളിലേറെയും ഗ്രന്ഥശാലകളെമാത്രം ആശ്രയിച്ചു നിന്ന ഒരു വൈകാരികാനുഭവമായിരുന്നു.അത് പലരീതിയിലാണ് അനുഭവിപ്പിച്ചത്. പുസ്തകങ്ങള് തുറക്കുമ്പോഴുള്ള മണമായി, അവയിലെ അടിക്കുറിപ്പുകളായി, പലരുടെ കൈകളിലൂടെ കടന്നു പോയതിന്റെ ഊഷ്മാവായി,അവയ്ക്കിടയില് വെച്ച് കൈമാറിയ പ്രണയങ്ങളായി,.. അങ്ങനെ വായനശാലയിലെ പുസ്തകം ഒരു കാലത്തില് പല കാലങ്ങളെ\nപ്രതിനിധാനം ചെയ്തു. ഏറെക്കുറെ നഷ്ടമായിക്കഴിഞ്ഞ ആ പൊതുസ്ഥലം അതിന്റെ പരിപൂര്‍ണ്ണതയില് ഇനി സൃഷ്ടിച്ചെടുക്കാനാവില്ല. കാലത്തിന്റെ മാറ്റങ്ങള്‍ക്ക് അത് വിധേയമായിക്കഴിഞ്ഞു. വിവരങ്ങള് ഇന്റര്‍നെറ്റിലൂടെ എളുപ്പത്തില് നേടിയെടുക്കാനാണ് ഇന്ന് താല്പര്യം. ഒരു കാലത്ത് വിജ്ഞാനപോഷിണി,വിജ്ഞാന വര്‍ദ്ധിനി എന്നൊക്കെയായിരുന്നു വായനശാലകളുടെ പേരുകള്. വായനയുടേയും വിജ്ഞാനത്തിന്റേയും ഒരേ ഒരു കേന്ദ്രം ഇന്ന് വായനശാലകളല്ല. വിജ്ഞാനത്തിന്റെയും കലകളുടെയും പലമാതൃകകള് വായനകൂടാതെ ദൃശ്യമാധ്യമങ്ങളിലൂടെ ഒരാളിലേക്കെത്തുമ്പോള് വായനയുടെ കാഠിന്യത്തിലേക്കിറങ്ങാന് ആര്‍ക്കാണ് താല്പര്യം? വായനശാല എന്ന പൊതുസ്ഥലത്തെ സമൂഹം തന്നെ കയ്യൊഴിയുമ്പോള് അതിനെ നിലനിര്‍ത്താന് ബാദ്ധ്യതപ്പെട്ട സര്‍ക്കാരാകട്ടെ അര്‍ഹതപ്പെട്ട ഗ്രാന്റുകളും മറ്റും നിഷേധിച്ച് അവയുടെ ആസന്ന മരണം അതിവേഗത്തിലാക്കുകയാണ് തങ്ങളുടെ ദൌത്യമെന്ന് നിരന്തരം വിളംബരം ചെയ്തുകൊണ്ടിരിക്കുന്നു.വായനകള് മരിക്കുന്നില്ലായിരിക്കാം പുസ്തകങ്ങളുംമരിക്കുന്നില്ലായിരിക്കാം,എങ്കില് പിന്നെ എന്തിനാണ് വായന ശാലകള് എന്നൊരു ചോദ്യം മറ്റൊരു‘ പൊതു ബോധ‘ മായി നമ്മുടെ മുന്നിലേക്ക് വരുന്നുണ്ടോ?\nഎങ്കില് നിസ്സംഗമായി അതിന്റെ തിരോധാനം കാണാന് ഇനിയേറെ കാത്തിരിക്കേണ്ടതില്ല.\nവായനശാലകള് ഏതാനുംചില വായനക്കാരെയോ, വായനയുടെ സംസ്‌ക്കാരത്തെയോ മാത്രമല്ല പ്രോത്സാഹിപ്പിച്ചത്. നവോത്ഥാനാശയങ്ങളുടെ പ്രചാരകരായി നിന്നുകൊണ്ട് നാടകസംഘങ്ങള്, ചിത്രകല, സ്‌പോര്‍ട്‌സ്, സിനിമ തുടങ്ങിയവയെയെല്ലാം അത് തങ്ങളുടെ സാന്നിദ്ധ്യം കൊണ്ടും ഇടപെടലുകള് കൊണ്ടും ഊര്‍ജ്ജസ്വലമാക്കി. കേരളത്തിലെ സമാന്തരസിനിമയുടേയും ഗൗരവ സിനിമകളുടേയും പ്രചാരകരും, ഫിലിം സൊസൈറ്റി പ്രസ്ഥാനത്തിന്റെ ഗ്രാമപ്രദേശങ്ങളിലെ ആദ്യകാല സംഘാടകരും, ഗ്രന്ഥശാലാപ്രവര്‍ത്തകര് തന്നെയായിരുന്നു. ഇതൊന്നും രണ്ടുതരം പ്രവര്‍ത്തനങ്ങളായി അവരാരും കണ്ടിരുന്നില്ല. വായനയുടെ തന്നെ അവസ്ഥാന്തരങ്ങളായിരുന്നു അതെല്ലാം.\nസിനിമാകൊട്ടകകളും ഫിലിം സൊസൈറ്റികളും.\n''1951, 'ജീവിതനൗക'യുടെ വര്‍ഷം കൂടിയായിരുന്നു. ഞാന് ജനിക്കുന്നതിന് മാസങ്ങള്‍ക്കു മുമ്പ് എറണാകുളം ലക്ഷ്മണ് ടാക്കീസില് പുറത്തിറങ്ങിയ ഈ ചലച്ചിത്രം ഈറ്റൈടുത്ത് എന്റെ അമ്മക്ക് പുറത്തിറങ്ങാന് പറ്റുന്നതുവരെ ഓടിക്കൊണ്ടിരുന്നു. പെരുന്നാളുകള്‍ക്ക് വര്‍ഷങ്ങളോളം 'ജീവിതനൗക' വളകള് വിറ്റു. തുന്നല്‍ക്കാര് വിവാഹബ്ലൗസുകളുടെ കൈകള് സിനിമയിലെ നായികയുടേതു പോലെ പഫ് വെച്ചു വീര്‍പ്പിച്ചു (പു.15, ലന്തന് ബത്തേരിയിലെ ലുത്തിനിയകള്)\nകൊട്ടകകള് എന്ന പൊതു ഇടം കേരളത്തില് വളരെപെട്ടെന്ന് സാക്ഷാത്ക്കരിക്കപ്പെട്ടതല്ല. സിനിമ എന്ന അത്ഭുത കലാരൂപത്തോട് ഉന്നത ജാതിക്കാര്‍ക്കും ഏറെ താല്പര്യമായിരുന്നുന്നെങ്കിലും അതിനെ പൊതു ഇടമായി സങ്കല്പിക്കാന് അവര്‍ക്കാര്‍ക്കും താല്പര്യമില്ലായിരുന്നു. പൊതു ഇടങ്ങളെയെല്ലാം അവര് ഭീതിയോടെയും ആശങ്കകളോടെയും കണ്ടിരുന്ന കാലവുമായിരുന്നു അത്.ആദ്യ സിനിമയിലെ നായികയായ പി.കെ. റോസിയുടെ 'രക്തസാക്ഷിത്വ'ത്തിലൂടെയാണ് കൊട്ടക എന്ന പൊതു ഇടത്തിന്റെ അസ്തിവാരമുറപ്പിക്കപ്പെട്ടത്. ക്രമേണ നവോത്ഥാനത്തിന് സങ്കല്പിക്കാന് പോലുമാവാത്ത വിശാലമായൊരു പൊതു ഇടമായി അതുവളര്‍ന്നു. ക്ഷേത്ര പ്രവേശനത്തേക്കാള് വലിയതായിരുന്നു മലയാളിയുടെ സിനിമാപ്രവേശനം. പല ക്ലാസ്സുകളിലിരുന്നു കൊണ്ടു തന്നെ അവര് ഒരേ ദൃശ്യത്തെ ഒരുമിച്ചു കണ്ടു. എന്നിട്ടും അത് ഓരോരുത്തരുടേയും സിനിമയായി. ഒരു കാലത്ത് മലയാളിയുടെ ഫാഷനുകളേയും പ്രണയത്തേയും ഉത്പാദിപ്പിച്ചത് സിനിമയും അതിലെ ഗാനങ്ങളുമായിരുന്നു.\n1907 ല് തൃശ്ശൂരില് ജോസ് കാട്ടുക്കാരന് തുടങ്ങിവെച്ച സിനിമാ കൊട്ടകയുടെ ആദ്യ രൂപം പിന്നീട് നിരവധി പരിണാമങ്ങളിലൂടെ കടന്നു പോയിട്ടുണ്ട്. സാങ്കേതികതയില് വന്ന മാറ്റങ്ങളും, പ്രദര്‍ശിപ്പിക്കുന്ന സിനിമയുടെ ഉള്ളടക്കത്തിലുണ്ടായ മാറ്റങ്ങളും, കൊട്ടകകളെ പരിണമിപ്പിച്ചു കൊണ്ടിരിക്കുകയായിരുന്നു. പില്‍ക്കാലത്ത് സിനിമാ കൊട്ടകകള്‍ക്ക് കേരളത്തില് രണ്ടുതരം ആക്രമണങ്ങളെയാണ് നേരിടേണ്ടി വന്നത്. ഒന്നാമത്തേത് അവയ്ക്കുനേരെയുള്ള സിഗരറ്റ്\nബോംബാക്രമണങ്ങളായിരുന്നു. നാട്ടുമ്പുറങ്ങളിലെ ഓലമേഞ്ഞ കൊട്ടകകളെ അത് എരിച്ചു കളഞ്ഞു. ഹൗസ്‌ഫുള് ആയി സിനിമകള് ഓടിക്കൊണ്ടിരുന്ന കാലത്തായിരുന്നു അത്. എങ്കിലും ആസ്ബസ്റ്റോസ് ഷീറ്റുകള് മേഞ്ഞ് അതിനെ മറികടക്കാന് കഴിഞ്ഞു. രണ്ടാമത്തേത്, സാങ്കേതികമായ മാറ്റങ്ങളും പുതിയ അഭിരുചികളും, കൊട്ടക എന്ന പ്രദര്‍ശന സ്ഥലത്തെ കൈയൊഴിയാന് പ്രേരിപ്പിച്ചതു മൂലമുള്ള പ്രതിസന്ധികളാണ്. ഈ പ്രതിസന്ധികളെ അതിജീവിക്കാന് ഇനിയും അവയ്ക്ക് കഴിഞ്ഞിട്ടുമില്ല.\nമലയാളിക്ക് നവോത്ഥാനത്തിന്റെ വെളിച്ചം പ്രായോഗികമായി പകര്‍ന്നു നല്‍കിയതില് കൊട്ടകകളിലെ ഇരുട്ടിനുമുണ്ട് ഒരു പങ്ക്. മലയാളികള് ഒന്നിച്ചിരുന്ന് സ്വപ്നം കാണുകയും, നിശ്വാസമുതിര്‍ക്കുകയും ആവേശഭരിതരാവുകയും വികാരം കൊള്ളുകയും കൂവി വിളിക്കുകയുമെല്ലാം ചെയ്ത കൊട്ടകകള് എന്ന പൊതുഇടം കേരളത്തില് ഇപ്പോള് പ്രായോഗികമായി നിലനില്‍ക്കുന്നില്ല.മള്‍ട്ടിപ്ലെക്സുളാകട്ടെ, ഒരു കാലത്ത് കൊട്ടകകള് സൃഷ്ടിച്ച പൊതുഇടത്തിന്റെ വിപരീതയുക്തിയിലാണ് പ്രവര്‍ത്തിച്ചുകൊണ്ടിരിക്കുന്നത്.\nസിനിമാ കൊട്ടകകളുടേയും നവതരംഗസിനിമകളുടേയും ഊര്‍ജ്ജസ്വലമായ കാലത്താണ് ഫിലിം സൊസൈറ്റി പ്രസ്ഥാനവും കേരളത്തില് വിപുലമാവുന്നത്. 1955 ല് സത്യജിത് റേയുടെ പഥേര് പാഞ്ചാലി പുറത്തു വന്നതോടെ അതിന് ലോകമെങ്ങും ലഭിച്ച ഗംഭീരമായ സ്വീകരണം ഫിലിം സൊസൈറ്റി പ്രസ്ഥാനത്തിന് മുന്‍കൈ നല്‍കാനുള്ള പ്രേരണയായി. ചാര്‍ളി ചാപ്ലിന്റെ ആരാധകന് കൂടിയായിരുന്ന പ്രധാനമന്ത്രി ജവഹര്‍ലാല് നെഹ്‌റു ഫിലിം സൊസൈറ്റി പ്രസ്ഥാനത്തിന്റെ രൂപീകരണത്തിനും സിനിമാ പ്രസ്ഥാനത്തിനാകെയും കാര്യമായ പിന്തുണ നല്‍കി. ദേശീയതയെയും അതിന്റെ വൈവിദ്ധ്യങ്ങളെയും സമര്‍ത്ഥമായി ആവിഷ്‌ക്കരിക്കുന്നവയാണ് സിനിമകളെന്ന് അദ്ദേഹം വിശ്വസിച്ചു. ലോകത്തിലേക്കു തുറക്കുന്ന ജാലകമെന്നാണ് അന്താരാഷ്ട്ര ചലച്ചിത്രോത്സവത്തെ അദ്ദേഹം വിശേഷിപ്പിച്ചത്. 1959 ലാണ് ഫിലിം സൊസൈറ്റി പ്രസ്ഥാനത്തിന് കൃത്യമായ ഏകീകൃത സംഘടനയുണ്ടാവുന്നത്. സത്യജിത് റായ് ആയിരുന്നു അദ്ധ്യക്ഷന്. ചിദാനന്ദ് ദാസ് ഗുപ്ത, അമ്മുസ്വാമിനാഥന് എന്നിവരൊക്കെയായിരുന്ന ആദ്യ കമ്മറ്റിയിലെ അംഗങ്ങള്.\nഅടുത്ത വര്‍ഷം (2015) കേരളത്തിലെ ഫിലിം സൊസൈറ്റി പ്രസ്ഥാനത്തിന് 50 വയസ്സ് തികയും. അടൂര് ഗോപാലകൃഷ്ണനും കുളത്തൂര് ഭാസ്‌ക്കരന് നായരുമൊക്കെ ചേര്‍ന്ന് ആരംഭിച്ച ചിത്രലേഖ ഫിലിം സൊസൈറ്റിയാണ് (1965) കേരളത്തിലെ ഫിലിം സൊസൈറ്റി പ്രസ്ഥാനത്തിന്റെ തുടക്കം കുറിച്ചത്. ചെമ്മീന് എന്ന ചിത്രത്തിലൂടെ മലയാളസിനിമ ദേശീയാംഗീകാരം നേടിയ വര്‍ഷമായിരുന്നു അത്. അതിന് പത്തുവര്‍ഷങ്ങള്‍ക്കു മുമ്പ് 'നീലക്കുയി‘ ലിന്റെ പ്രദര്‍ശനത്തോടെത്തന്നെ സിനിമയെ സംബന്ധിച്ച സാമൂഹ്യവുംരാഷ്ട്രീയവും കലാപരവുമായ ഗൗരവ സമീപനം കേരളത്തില് രൂപപ്പെട്ടു കഴിഞ്ഞിരുന്നു. അടൂരിന്റെ ചിത്രത്തിലൂടെ തന്നെ (സ്വയംവരം) തുടക്കം കുറിക്കപ്പെട്ട നവസിനിമകളാണ് മലയാളത്തിലെ സമാന്തര സിനിമാ പ്രസ്ഥാനത്തേയും ഫിലിം സൊസൈറ്റികളേയും ഒരുമിച്ച് മുന്നോട്ടുകൊണ്ടു പോയത്. എന്നാല് എണ്‍പതുകളുടെ അവസാനത്തോടെ അസ്തമയത്തിലേക്കു കടന്ന മലയാളത്തിലെ മറ്റു സാംസ്‌ക്കാരിക മുന്നേറ്റങ്ങള്‍ക്കൊപ്പം സിനിമാ കൊട്ടകകളും ഫിലിം സൊസൈറ്റികളും തങ്ങളുടെ ജന്മനിയോഗം പുര്‍ത്തിയായെന്നോണം തിരോഭവിക്കാനാരംഭിച്ചു. ഒരര്‍ത്ഥത്തില് ടെലിവിഷനുകള് കൊട്ടകകളുടെയും, ഫിലിം സൊസൈറ്റികളുടെയും പിന്‍ഗാമിസ്ഥാനം ഏറ്റെടുക്കുകയും ചെയ്തു.സാങ്കേതികതയുടെ വികാസം പഴയ 16 എം.എം.പ്രൊജക്ടറുകള്‍ക്കൊപ്പംപ്രേക്ഷകരെന്ന കൂട്ടായ്മയെയും ഫലത്തില് ഇല്ലാതാക്കി.\nഭൂതകാലത്തിന്റെ അദൃശ്യ പടങ്ങള്\nആഗോളവല്‍ക്കരണവും ഉത്തരാധുനികതയും ഒന്നിച്ചാണ് കേരളത്തെ ആവേശിച്ചത്. അവയുടെ ഒന്നിച്ചുള്ള പ്രതിപ്രവര്‍ത്തനങ്ങളില് സ്ഥായിയായതെന്നും, ബൃഹദാഖ്യാനങ്ങളെന്നും കരുതപ്പെട്ടതെല്ലാം അവിശ്വസിക്കപ്പെട്ടു. ഇടങ്ങളുടെ പ്രാദേശികസ്ഥലവും പ്രത്യയശാസ്ത്രവും കൂടുതല് വലിയ ലോകങ്ങളിലേക്ക് വിന്യസിക്കപ്പെട്ടു. വായനയും പുസ്തകങ്ങളും മലയാളി സമൂഹത്തില് നിന്ന് മറഞ്ഞു കഴിഞ്ഞിട്ടില്ലെങ്കിലും വായനയുടെ പൊതുമണ്ഡലം സാദ്ധ്യമാക്കിയ ഗ്രാമീണ വായനശാലകള് അപ്രസക്തമാകുന്നതു പോലെ,സിനിമകള് കാണുന്ന ശീലം ഉപേക്ഷിച്ചിട്ടില്ലെങ്കിലും കൊട്ടകകള് സൃഷ്ടിച്ച പൊതു ഇടം തിരിച്ചറിയപ്പെടാത്തതുപോലെ, ഗൌരവസിനിമകളെക്കുറിച്ചുള്ള ചര്‍ച്ചകള് അങ്ങിങ്ങ് നടക്കുന്നുണ്ടെങ്കിലും അന്താരാഷ്ട്ര ചലച്ചിത്രോത്സവങ്ങളിലെ പങ്കാളിത്തം വര്‍ദ്ധിച്ചുവരുന്നുണ്ടെങ്കിലും അവയുടെ ചരിത്രരൂപങ്ങളെ ഓര്‍ക്കാനാവാത്തതു പോലെ പലവിധത്തിലാണ് ഭൂതകാലം അദൃശ്യപടമാവുകയും വര്‍ത്തമാനംഅസംബന്ധപടമാവുകയും ചെയ്യുന്നത്.\n(സമകാലിക മലയാളം വാരിക,2014 മെയ് 9)\nPosted by വി.മോഹനകൃഷ്ണന് at 10:43 AM\najith June 5, 2014 at 12:13 AM\nപരന്ന ഒരു വായനാവിരുന്നൊരുക്കിയ ലേഖനം!


'മറ്റേത് ടീമിനെക്കാളും കിരീട സാദ്ധ്യത കൂടുതല് അവര്‍ക്ക്'; പാകിസ്ഥാനെ നിരാശപ്പെടുത്തി ഇന്‍സമാം | Southlive\nടി20 ലോക കപ്പില് ഏത് ടീമിനാണ് കിരീട സാദ്ധ്യത കൂടുതലെന്ന് അഭിപ്രായപ്പെട്ട് പാകിസ്ഥാന് മുന് നായകന് ഇന്‍സമാം ഉല് ഹഖ്. തന്റെ അഭിപ്രായത്തില് മറ്റേത് ടീമിനെക്കാളും കിരീട സാദ്ധ്യത കൂടുതല് ഇന്ത്യയ്ക്കാണെന്ന് ഇന്‍സമാം പറയുന്നു.\n‘ഇന്ത്യ ഓസ്ട്രേലിയക്കെതിരായ സന്നാഹ മത്സരത്തിലും നന്നായി കളിച്ചു. ഉപഭൂഖണ്ഡ പിച്ചുകളില് ലോകത്തിലെ ഏറ്റവും മികച്ച ടി20 ടീം ഇന്ത്യയാണ്. ഓസ്ട്രേലിയക്കെതിരേ 155 റണ്‍സ് അനായാസമായാണ് ഇന്ത്യ മറികടന്നത്. വിരാട് കോഹ്‌ലിയുടെ ആവശ്യം പോലും ഇന്ത്യക്ക് വേണ്ടിവന്നില്ല.’\n‘ഒരു ടൂര്‍ണമെന്റിലും ഏത് ടീം ജയിക്കുമെന്ന് ഞാന് പറയില്ല. ജയിക്കാനുള്ള സാധ്യതകളെക്കുറിച്ചാണ് പറയാറുള്ളത്. എന്റെ അഭിപ്രായത്തില് മറ്റേത് ടീമിനെക്കാളും ഇന്ത്യ കിരീടം നേടാനുള്ള സാദ്ധ്യതകളാണ് കൂടുതല്. പ്രത്യേകിച്ച് ഇത്തരമൊരു സാഹചര്യത്തില്. ഇന്ത്യക്കൊപ്പം അനുഭവസമ്പന്നരായ നിരവധി താരങ്ങളുണ്ട്’ ഇന്‍സമാം ഉല് ഹഖ് പറഞ്ഞു.


സങ്കി – കമ്മികൾക്കെതിരെ നിയമനടപടിക്ക് പ്രതാപൻ\nതന്നെ സാമൂഹ്യ മാധ്യമങ്ങളിലൂടെ വീഡിയോ പ്രചരിപ്പിച്ച് അപകീര്‍ത്തിപ്പെടുത്താന് ശ്രമിക്കുന്നതായി തൃശ്ശൂര് എം പി ടി എന് പ്രതാപന്. താന് മദ്യപ്പിച്ച് ആഘോഷിക്കുന്നു എന്ന വ്യാജേനയാണ് വിവിധ പ്രൊഫൈലുകള് വഴി വീഡിയോ പ്രചരിക്കുന്നത്. ഇത് പ്രചരിപ്പിച്ചവരടക്കം സാമൂഹ്യ മാധ്യമങ്ങളില് ഇതാഘോഷിച്ചവരും തനിക്കെതിരെ സൈബര് ബുള്ളിംഗ് നടത്തിയവര് വരെയുള്ള മുഴുവന് ആളുകള്‍ക്കെതിരെ പരാതികള് നല്‍കി വരികയാണെന്നും ഇപ്പോള് പ്രചരിക്കുന്ന വീഡിയോ സംബന്ധിച്ച പരാതി ഡിജിപിക്കും ആഭ്യന്തര സെക്രട്ടറിക്കും നല്‍കിയെന്നും ടിഎന് പ്രതാപന് വ്യക്തമാക്കി.\n‘സംഘി- കമ്മി പ്രൊഫൈലുകളാണ് ഈ വീഡിയോ ആഘോഷിക്കുന്നത്. വ്യാജ ഐഡികള് മുതല് യഥാര്‍ത്ഥ അക്കൗണ്ടുകള് വരെ അക്കൂട്ടത്തിലുണ്ട. ഫേസ്ബുക്കിലും ഇന്‍സ്‌റാഗ്രാമിലും വാട്‌സാപ്പിലും ട്വിറ്ററിലും വരെ ഈ പ്രചരണം കണ്ടു. ഇത് പ്രചരിപ്പിച്ചവരടക്കം സാമൂഹ്യ മാധ്യമങ്ങളില് ഇതാഘോഷിച്ചവരും എന്റെ സാമൂഹ്യ മാധ്യമ ഇടങ്ങളില് സൈബര് ബുള്ളിയിങ് നടത്തിയവര് വരെയുള്ള മുഴുവന് ആളുകള്‍ക്കും വേറെ വേറെ പരാതികള് നല്‍കി വരികയാണ്.’, ടി എന് പ്രതാപന് പറഞ്ഞു.\nകേരളത്തിലെ സര്‍ക്കാരുകളുടെ മദ്യനയങ്ങള്‍ക്കെതിരെ ഹൈക്കോടതിയേയും സുപ്രീം കോടതിയേയും സമീപിച്ച ആളാണ് താന്നെന്നും പ്രതാപന് പറഞ്ഞു. ജനങ്ങളെ ബാധിക്കുന്ന വിഷയങ്ങളിലും മറ്റ് രാഷ്ട്രീയ വിമര്‍ശനങ്ങള്‍ക്കും ഒട്ടും മടിക്കാറില്ല. എന്നാല് സൈബര് ബുള്ളിംഗ്് ഒരു തൊഴിലായി സ്വീകരിച്ച സംഘപരിവാറുകാര് അങ്ങേയറ്റം മോശമായ രീതിയിലാണ് തന്റെ പേജില് ഇടപെടുന്നതെന്നാണ് നീരീക്ഷിക്കുന്നതെന്നും അദ്ദേഹം വ്യക്തമാക്കി. തന്റെ രണ്ടാമത്തെ പുസ്തകമായ ‘ഭ്രാന്ത് പെരുകുന്ന കാല’ത്തിന്റെ പുസ്തക പ്രകാശനത്തില് പങ്കെടുക്കാനായാണ് യുഎഇയില് എത്തിയത്. അവിടെ ഒരു ഹോട്ടലില് വെച്ചെടുത്ത വീഡിയോ പങ്കുവെച്ചാണ് ചിലര് തെറ്റിദ്ധാരണ പരത്താന് ശ്രമിക്കുന്നത്. ഹോട്ടലിലേക്ക് കടന്നു വന്ന ഓരോ മലയാളിയും എന്റെയടുത്തു വരികയും പരിചയപ്പെടുകയും ചേര്‍ന്നു നില്‍ക്കുകയും ഷേക്ക് ഹാന്‍ഡ് ചെയ്യുകയുമെല്ലാം ചെയ്തിരുന്നു. അവരെയെല്ലാം ചേര്‍ത്തു പിടിച്ചും കുശലം പറഞ്ഞുമാണ് ഞാന് തിരികെ പോന്നത്. അതിനെ മദ്യപിച്ചെന്നൊക്കെ പറഞ്ഞ് തെറ്റിദ്ധരിപ്പിക്കുന്നത് ശരിയല്ലെന്നും അദ്ദേഹം കൂട്ടിച്ചേര്‍ത്തു.\nടി എന് പ്രതാപന്റെ കുറിപ്പിന്റെ പൂര്‍ണ്ണരൂപം ഇങ്ങനെയാണ്\nഷാർജയിൽ നടക്കുന്ന അന്താരാഷ്ട്ര പുസ്തകോത്സവത്തിൽ വെച്ച് നടക്കുന്ന എൻ്റെ രണ്ടാമത്തെ പുസ്തകമായ “ഭ്രാന്ത് പെരുകുന്ന കാല”ത്തിൻ്റെ പുസ്തക പ്രകാശനത്തിൽ പങ്കെടുക്കാനായാണ് ഞാനും കുടുംബവും യു.എ.ഇയിൽ എത്തിയത്.\nജീവകാരുണ്യ പ്രവർത്തനം നടത്തുന്ന എൻ്റെ രക്ഷാകർത്തൃത്വത്തിൽ ഉള്ള മുഹമ്മദുണ്ണി അലുങ്ങലിൻ്റെ നേതൃത്വത്തിലുള്ള എംപീസ് പ്രവാസി കെയറിൻ്റെ കീഴിൽ വിദ്യാഭ്യാസ നേട്ടം കൈവരിച്ച തൃശൂർകാരായ വിദ്യാർത്ഥികൾക്ക് വിദ്യാഭ്യാസ അവാർഡുകൾ നൽകുന്ന ഒരു ചടങ്ങിൽ കൂടി പങ്കെടുക്കാനായിരുന്നു യാത്ര.\nഈ പ്രോഗ്രാമിനു ശേഷം ഞാൻ നാട്ടിലേക്കു മടങ്ങുന്നതിനു തൊട്ടുമുമ്പ് രാത്രി പ്രവാസി കെയറിൻ്റെ ഒരു എക്സിക്യൂട്ടീവ് കമ്മറ്റി യോഗം മുഹമ്മദുണ്ണിയുടെ അധ്യക്ഷതയിൽ എൻ്റെ സാന്നിദ്ധ്യത്തിൽ കരാമയിലെ അൽ-മിഖാത് ഹോട്ടലിൽ വെച്ച് ചേരുകയുണ്ടായി. 30 ഓളം പേരുള്ള എക്സിക്യൂട്ടീവ് കമ്മറ്റി യോഗത്തിനു ശേഷം ഭക്ഷണവും കഴിച്ചാണ് ഞങ്ങൾ പിരിഞ്ഞത്.\nആ ഹോട്ടലിലേക്ക് കടന്നു വന്ന ഓരോ മലയാളിയും എൻ്റെയടുത്തു വരികയും പരിചയപ്പെടുകയും ചേർന്നു നിൽക്കുകയും ഷേക്ക് ഹാൻഡ് ചെയ്യുകയുമെല്ലാം ചെയ്തിരുന്നു. അവരെയെല്ലാം ചേർത്തു പിടിച്ചും കുശലം പറഞ്ഞുമാണ് ഞാൻ തിരികെ പോന്നത്.\nനാട്ടിക എസ്.എൻ കോളേജിൽ പഠിക്കുന്ന കാലം മുതൽ എന്നെയറിയുന്നവർക്കറിയാം, വെളുക്കെ ചിരിച്ച് കടന്നു പോകുന്ന ഒരു പൊതു പ്രവർത്തകനല്ലായിരുന്നു ഞാൻ. പരിചയപ്പെട്ടവർക്കെല്ലാം ഒരു സ്നേഹസ്പർശമെങ്കിലും നൽകി മനസ്സു തൊട്ടാണ് ഞാൻ ജനങ്ങളെ അറിഞ്ഞും അവരെ മനസിലാക്കിയും കടന്നു വന്നത്. തോളിൽ തട്ടിയും സ്വതസിദ്ധമായ കൈ കൊണ്ടുള്ള കുഞ്ഞു ഇടി നൽകിയും തോളിൽ കയ്യിട്ടും നെഞ്ചോടു ചേർത്തുമാണ് ഞാനെൻ്റെ തൃശൂർക്കാരെ അറിഞ്ഞതും അവരിലൊരാളായതും.\nതളിക്കുളം സ്കൂളിലെ കെ.എസ്.യു.പ്രവർത്തകനായിരുന്ന നാളുകൾ മുതൽ മദ്യവിരുദ്ധ പോരാട്ടങ്ങൾക്ക് നേതൃത്വം നൽകിയ ചരിത്രമാണ് എൻ്റേത്. കോളേജിൽ പഠിക്കുമ്പോൾ അഴിമാവ് മദ്യഷാപ്പിനെതിരായ സമരത്തിൽ എം.പി മന്മഥൻ സാറിനൊപ്പവും കുമാരപിള്ള സാറിനൊപ്പവും പങ്കെടുത്തിട്ടുള്ള ആളാണ്. വിദ്യാർത്ഥിയായിരിക്കേ ചെറിയാൻ ഫിലിപ്പിൻ്റെ നേതൃത്വത്തിൽ “ചാരായമേ വിട..” എന്ന നാടകം കേരളത്തിലങ്ങോളമിങ്ങോളം അവതരിപ്പിച്ച് മദ്യ വ്യാപാരികളിൽ നിന്നും മർദ്ദനമേറ്റുവാങ്ങി തൃശൂർ ജില്ലാ ആശുപത്രിയിൽ കിടന്നയാളാണ് ഞാൻ. എന്നും നിർഭയം ഞാനെൻ്റെ നിലപാടുകൾക്കൊപ്പം നിന്നിട്ടുണ്ട്. കേരളത്തിലെ സർക്കാറുകളുടെ മദ്യനയങ്ങൾക്കെതിരെ ഹൈക്കോടതിയേയും സുപ്രീം കോടതിയേയും സമീപിച്ചയാൾ കൂടിയാണ് ഞാൻ.\nസംഘി-കമ്മി പ്രൊഫൈലുകളാണ് ഈ വീഡിയോ ആഘോഷിക്കുന്നത്. വ്യാജ ഐഡികൾ മുതൽ യഥാർത്ഥ അക്കൗണ്ടുകൾ വരെയുണ്ട് അക്കൂട്ടത്തിൽ. ഫേസ്ബുക്കിലും ഇൻസ്റാഗ്രാമിലും വാട്സാപ്പിലും ട്വിറ്ററിലും വരെ ഈ പ്രചരണം കണ്ടു.\nസാമൂഹ്യ മാധ്യമങ്ങളിൽ ജീവിക്കാൻ ആഗ്രഹിക്കുന്ന ഒരാളല്ല ഞാൻ. കഴിഞ്ഞ തിരഞ്ഞെടുപ്പിലടക്കം സാമൂഹ്യ മാധ്യമങ്ങൾ കേന്ദ്രീകരിച്ച് പ്രചരണം നടത്താൻ പലരും ഉപദേശിച്ചപ്പോൾ ജനങ്ങൾക്കിടയിൽ ഇറങ്ങി ഞാൻ 2001 മുതൽ സാമ്പ്രദായികമായ രീതിയിൽ എന്റേതായ രൂപത്തിൽ നടത്തിവരുന്ന പ്രചരണ പരിപാടികൾ നടത്തിയ ആളാണ് ഞാൻ. ഫേസ്ബുക്കും ഇൻസ്റ്റഗ്രാമും ട്വിറ്ററും മറ്റുമൊക്കെ അതിന്റെ വഴിക്ക് നടക്കട്ടെ എന്നു കരുതും. എന്നാലും കാലഘട്ടത്തിനൊപ്പം സഞ്ചരിക്കാൻ മടിയുമില്ല. അതുകൊണ്ടു തന്നെ വിവിധ സാമൂഹ്യ മാധ്യമങ്ങളിൽ എനിക്ക് സാന്നിധ്യമുണ്ട്. ഇതിൽ ഫേസ്ബുക്കിലെ പേജ് വെരിഫൈഡ് ആൺ; കൂട്ടത്തിൽ കൂടുതൽ സജീവമാകുന്നതും ഈ ഇടത്തിൽ തന്നെ.\nഎന്നെയും എന്റെ വീട്ടുകാരെയും എന്റെ സുഹൃത്തുക്കളെയും സഹപ്രവർത്തകരെയും നേതാക്കളെയും വളരെ മ്ലേച്ഛമായ രീതിയിൽ അവതരിപ്പിക്കുന്ന ശാഖാ സംസ്കാരമാണ് പലപ്പോഴും എന്റെ പോസ്റ്റുകൾക്ക് താഴെ. കഴിഞ്ഞ കുറച്ചുകാലമായി അത്തരത്തിൽ എന്റെ കമന്റ് ബോക്സിലും ഇൻബോക്സിലും തെറിവിളിയും വിദ്വേഷ പ്രചരണവും നടത്തുന്നവരെ കൃത്യമായി അടയാളപ്പെടുത്തി വരികയായിരുന്നു. പലരും ഫേക്ക് ഐഡികൾ ഉപയോഗിച്ചാണ് അവരവരുടെ സംഘടനാ സംസ്കാരം കാണിക്കുന്നത്. പലരുടെയും ഐ പി അഡ്രസുകൾ ഇന്ത്യക്ക് പുറത്താണെന്നും മനസ്സിലാക്കി.\nനമ്മുടെ സംവാദ സംസ്കാരവും ചർച്ചാ ഇടങ്ങളും സൈബർ ഇടങ്ങളിലേക്ക് മാറിയപ്പോൾ അവിടെ ഏറ്റവും വൃത്തിഹീനമായ രൂപത്തിൽ അത് നശിപ്പിച്ച കാര്യത്തിൽ ആരാണ് ഉത്തരവാദി? ലിംഗ-മത-ജാതി-വർണ്ണ സംബന്ധിയായ തെറികളും ആക്ഷേപങ്ങളും ഇല്ലാതെ സൈബർ ഇടങ്ങളിൽ ഇടപെടാൻ കഴിയില്ലെന്ന് വിചാരിക്കുന്ന അണികളെ ഉണ്ടാക്കി വിടുന്ന ശാഖാ-പാർട്ടി സംസ്കാരങ്ങൾ നിർത്തണം.\nയുഎഇയില് 78 പേര്‍ക്ക് കൂടി കൊവിഡ്\nസഹകരണ വാരാഘോഷം മുഖ്യമന്ത്രി ഉദ്ഘാടനം ചെയ്തു


മഴവില്ല്: വനിലയും സഫേദ് മുസലിയും പിന്നെ ഞാനും\nവനിലയും സഫേദ് മുസലിയും പിന്നെ ഞാനും\n2002ല് ആണെന്നു തോന്നുന്നു. വനില കൃഷിയെക്കുറിച്ചു കേരളത്തില്, പ്രത്യേകിച്ചു മദ്ധ്യകേരളത്തില് വന് തോതിലുള്ള ഒരു പ്രചാരണം നടന്നു. ഞാന് അന്നു കോട്ടയത്താണു ജോലിനോക്കുന്നത്.\nവനില കൃഷിയില് നിന്നു ലക്ഷക്കണക്കിനു രൂപയുണ്ടാക്കിയ പല കൃഷിക്കാരെയും കുറിച്ചുള്ള കോരിത്തരിപ്പിക്കുന്ന വാര്‍ത്തകള് കാതില് വന്നലച്ചു. കൃഷി ചെയ്യാനോ വളരെ എളുപ്പം. പിന്നെയെന്തിനു മടിക്കുന്നു, എടുത്തു ചാടുക തന്നെ. കൂടാതെ സര്‍ക്കാര് ഉദ്യോഗസ്ഥര് കൃഷി ചെയ്യാന് പാടില്ല എന്ന നിയമം അന്നു നിലവില് വന്നിട്ടില്ലായിരുന്നു(ഇനി എന്നാണാവോ ആ നിയമം നടപ്പാക്കാന് പോകുന്നത്?).\nവനിലയില് താല്‍പ്പര്യം തോന്നിയ ജോണി എന്ന സുഹൃത്തും അന്നു കോട്ടയം ഓഫീസ്സില് ഉണ്ടായിരുന്നു. കോട്ടയത്ത് ഒരു പത്രത്തിന്റെ ആഭിമുഖ്യത്തില് വനില കൃഷിയെക്കുറിച്ച് ഒരു സെമിനാര് നടത്തുന്നുണ്ടെന്നറിഞ്ഞ് ജോണിയും ഞാനും അതില് പങ്കെടുക്കാനായി പേരു രജിസ്റ്റര് ചെയ്തു. സെമിനാറിന്റെ ദിവസം വന്നണഞ്ഞു. ഞങ്ങള് രണ്ടു പേരും സെമിനാര് നടക്കുന്ന ഹാളിലെത്തി. പങ്കെടുക്കാന് ധാരാളം ജനം. അദ്ധ്വാനം കുറവുള്ള വനില കൃഷി ചെയ്തു പണം സമ്പാദിക്കാന് എല്ലാവരും റെഡി.\nപ്രസംഗകരും ക്ലാസ്സെടുക്കാന് വന്നവരും വനിലയുടെ സ്തുതി ഗീതങ്ങള് പാടി.വനിലയെപ്പോലെ പണം സമ്പാദിക്കാവുന്നതും എളുപ്പമുള്ളതുമായ കൃഷി വേറെയില്ലെന്നു സ്ഥാപിച്ചു. "ഇതിന്റെ വില കുറയുമോ?". "ഒരു കാലത്തുമില്ല". ചോദ്യവും ഉത്തരവും അവര് തന്നെ പറഞ്ഞു. ലോകത്തില് കാക്കത്തൊള്ളായിരം ടണ് വനില വര്‍ഷം തോറും ആവശ്യമുണ്ടെന്നും അതിന്റെ പത്തിലൊന്നുപോലും ഇപ്പോള് ഉല്‍പ്പാദിപ്പിക്കുന്നില്ലെന്നും അതിനാല് ഒരു നൂറ്റാണ്ടു കാലത്തേക്ക് വില കുറയുന്ന പ്രശ്നമില്ലെന്നും മറിച്ച് കൂടുകയേ ഉള്ളു എന്നും അവര് ആണയിട്ടു പറഞ്ഞു. പ്രദര്‍ശനത്തിനായി കൊണ്ടുവന്ന വനില വള്ളി കണ്ടു ഞാന് നിര്‍വൃതിയടഞ്ഞു. ആദ്യമായിട്ടു കാണുകയല്ലേ ആ പണം കായ്ക്കുന്ന വള്ളി!.\nപ്രസംഗങ്ങള് ശ്രദ്ധയോടെ കേട്ടു നോട്ടുകള് കുറിച്ചെടുത്തു. വേദിയില് ഇരുന്ന, ലക്ഷപ്രഭുവായ വനില കര്‍ഷകനെ ആരാധനയോടെ നോക്കി. വനില കൃഷിയിലൂടെ ലക്ഷപ്രഭുക്കളായി മാറാനുള്ള ഉറച്ച തീരുമാനത്തോടെയാണു ഞങ്ങള് അന്നു പിരിഞ്ഞത്.\nനാടിന്റെ നാനാ ഭാഗത്തു നിന്നും ആവേശകരമായ ചില വാര്‍ത്തകളാണു തുടര്‍ന്നുള്ള ദിവസങ്ങളില് കേട്ടത്. എവിടെയൊക്കെയൊ ആവേശം മൂത്ത ചില ചേട്ടന്മാര് പ്രതികാര ബുദ്ധിയോടെയെന്നവണ്ണം റബ്ബര് മരങ്ങള് വെട്ടിയെറിഞ്ഞു വനില കൃഷി ചെയ്യാന് തുടങ്ങി എന്നും മറ്റുമുള്ള സംഭ്രമ ജനകമായ വാര്‍ത്തകളും വന്നു കൊണ്ടിരുന്നു.\nആ സമയത്ത് റബ്ബറിന്റെ വില താഴ്‌ന്നു താഴ്‌ന്നു നിലം പറ്റിക്കിടക്കുകയായിരുന്നു (പക്ഷെ അന്ന് റബ്ബറിലുള്ള വിശ്വാസം കൈവിടാതെ മുറുകെപ്പിടിച്ചിരുന്ന മിടുക്കന്മാരായ ചേട്ടന്മാര് പിന്നീടു റബ്ബറിനാല് തന്നെ രക്ഷിക്കപ്പെട്ട കഥ ചരിത്രമാണല്ലോ).\nകൃഷി ചെയ്യാന് അങ്ങനെ കാര്യമായിട്ടു സ്ഥലമൊന്നുമുണ്ടായിരുന്നില്ല. വീടിനു പുറകില് ഒരു പത്തുനൂറു ചെടി കൃഷി ചെയ്യാം. ഒരു തുടക്കം എന്ന നിലയില് അതു മതി. വിജയമാണെന്നു കണ്ടാല് കൃഷി വിപുലീകരിക്കാന് എന്തെങ്കിലും മാര്‍ഗ്ഗം കണ്ടെത്താം എന്നു സമാധാനിച്ചു.\nവനില സെമിനാറില് വിദഗ്ദ്ധര് നിര്‍ദ്ദേശിച്ചതു പോലെ ചില വനില തോട്ടങ്ങള് സന്ദര്‍ശിക്കാന് ജോണിയും ഞാനും കൂടി തീരുമാനിച്ചു. കൂത്താട്ടുകുളം, ജീവിതത്തിലൊരിക്കലും പോകാന് സാധ്യതയില്ലാത്ത കോരുത്തോട് എന്നീ പുണ്യസ്ഥലങ്ങളിലലഞ്ഞ് വനില തോട്ടങ്ങള് കണ്ടു സായൂജ്യമടയാനുള്ള മഹാഭാഗ്യവും അങ്ങനെ വന്നു ഭവിച്ചു.\nഎന്തായാലും നാട്ടിന്‍പുറത്തെ കര്‍ഷകന്റെ ഊഷ്മളവും സത്യസന്ധവുമായ പെരുമാറ്റം വളരെ ഹൃദ്യമായിരുന്നു. നാട്ടിന്‍പുറം നന്മകളാല് സമൃദ്ധം എന്നല്ലേ?. ഇതെല്ലാം കഴിഞ്ഞപ്പോള് വനില കൊണ്ടു മനസ്സു നിറഞ്ഞു.അടുത്തതായി കൃഷി തുടങ്ങുകയായി.\nവനില വള്ളികള്‍ക്കു പടരുവാനായി ശീമക്കൊന്നക്കാലുകള് നാട്ടി കിളിര്‍പ്പിച്ചെടുക്കുകയാണു് ആദ്യമായി ചെയ്യേണ്ടത്.ഭാര്യയുടെ വീട്ടില് ധാരാളം ശീമക്കൊന്ന നില്‍പ്പുണ്ടായിരുന്നതു ഭാഗ്യമായി. അവിടെ നിന്നു കൊന്നക്കാലുകള് പെട്ടിയോട്ടൊയില് കയറ്റി വീട്ടിലെത്തിച്ചു. കൊന്നക്കാലുകള് നാട്ടുന്ന പണി കൂലിക്ക് ആളെ വിളിക്കാതെ സ്വയം ചെയ്തു. അച്ഛനും കുറച്ചു സഹായിച്ചു. കുറെ അധികം ദിവസം വേണ്ടി വന്നു എന്നുള്ളതു വാസ്തവം.\nപറമ്പില് കൊന്നക്കാലുകള് നിരയായി വച്ചു പിടിപ്പിക്കുന്നത് കണ്ട പലര്‍ക്കും അത്ഭുതമായിരുന്നു. ശീമക്കൊന്ന കൃഷി ചെയ്യുകയാണെന്നാണു് അവര് കരുതിയത്. "വട്ടാണല്ലേ?" എന്നാരോ ശബ്ദം താഴ്തി ചോദിച്ചോ എന്നു സംശയം.\nകാലുകള് നാട്ടിക്കഴിഞ്ഞപ്പോള് വനില വള്ളി എവിടെക്കിട്ടും എന്നായി അന്വേഷണം. ഭരണങ്ങാനത്തിനടുത്ത് നല്ല വള്ളി കിട്ടുമെന്നറിഞ്ഞ് ഞാനും ജോണിയും അവിടെയെത്തി മീറ്ററിനു 35 രൂപ എന്ന ആദായ വിലയ്ക്ക് കുറെ വള്ളികള് വാങ്ങി. വള്ളിയെല്ലാം നട്ടു കഴിഞ്ഞപ്പോള് എന്തോ ഒരു സംതൃപ്തി.\nകായ് പിടിച്ചു തുടങ്ങണമെങ്കില് കുറഞ്ഞതു മൂന്നു വര്‍ഷമെങ്കിലും കഴിയണം. ചെടികള്‍ക്കു വളപ്രയോഗം, ശരിയായ പരിചരണം ഒക്കെ ചെയ്യണം. അടുത്ത രണ്ടു വര്‍ഷം വനില കായുടെ വില റോക്കറ്റു പോലെ കുതിച്ചു കയറി. നേരത്തെ തന്നെ കൃഷി തുടങ്ങിയ വലിയ കര്‍ഷകരെല്ലാം ലക്ഷ പ്രഭുക്കളും കോടീശ്വരന്മാരുമൊക്കെയായി.\nപുതുതായി കൃഷി തുടങ്ങിയ എന്നെപ്പോലുള്ള നാമമാത്ര കൃഷിക്കാരും വരാന് പോകുന്ന നല്ലകാലം ഓര്‍ത്ത് അഹങ്കരിക്കാന് തീരുമാനിച്ചു. മറ്റുള്ളവരെ കാണുമ്പോള് "എവനൊക്കെ എന്നെപ്പോലെ വാനില നട്ടു നാലു കാശൊണ്ടാക്കാന് ശ്രമിച്ചൂടെ?, മണ്ടന്മാര്" എന്നു പുച്ഛത്തോടെ മനസ്സില് പറയാന് തുടങ്ങി.\nനട്ടു മൂന്നു വര്‍ഷം കഴിഞ്ഞപ്പോള് എങ്ങനെയെങ്കിലും കുറച്ചു കായ് പിടിപ്പിച്ചെടുക്കണമെന്നു തീരുമാനിച്ചു. വനില വള്ളിയില് പൂവും കായും പിടിപ്പിച്ചെടുക്കണമെങ്കില് നമുക്കും ചില ജോലികള് ചെയ്യാനുണ്ട്. അതെല്ലാം വിവരിക്കണമെങ്കില് വേറൊരു അദ്ധ്യായം കൂടി എഴുതേണ്ടി വരും.\nകൊട്ടാരത്തില് ശങ്കുണ്ണിയുടെ വാക്കുകളില് പറഞ്ഞാല് "വിസ്തരഭയത്താല്" അതിനു മുതിരുന്നില്ല,സോറി.കുറെ പൂവും കായുമൊക്കെ ഉണ്ടാക്കിയെടുത്തു. വില്‍ക്കാനും മാത്രമുള്ളതൊന്നുമുണ്ടായിരുന്നില്ല. ആദ്യമായിട്ടു കായ്ക്കുകയല്ലേ?, തുടര്‍ന്നുള്ള വര്‍ഷങ്ങളില് കാര്യമായിട്ടുണ്ടാകും എന്നു സമാധാനിച്ചു.\nപക്ഷെ അപ്പോളാണു വെള്ളിടിവെട്ടിയപോലെയുള്ള വാര്‍ത്ത വരുന്നത്. വനിലയുടെ വില ഇടിഞ്ഞു നിലം പൊത്തിയിരിക്കുന്നു. തലേ വര്‍ഷം കിലോയ്ക്ക് മൂവായിരത്തിയഞ്ഞൂറു രൂപ വിലയുണ്ടായിരുന്ന വനില കായ്ക്ക് ഇപ്പോള് നൂറു രൂപ വില പോലും കിട്ടാത്ത സ്ഥിതിയായിരിക്കുന്നു. എന്തു ചെയ്യാം?, ഗതി കെട്ടവന് തല മൊട്ടയടിച്ചപ്പോള് കല്ലു മഴ പെയ്തെന്നു കേട്ടിട്ടില്ലേ?.\nതുടര്‍ന്നുള്ള വര്‍ഷങ്ങളില് വനിലയുടെ വില വീണ്ടും താഴേയ്ക്കു പോവുകയും 'വനില' എന്ന വാക്ക് ആരെങ്കിലും പറഞ്ഞാല് ഞാനും ജോണിയുമൊക്കെ അരിശം മൂത്ത് അവനെ തല്ലാന് ചെല്ലുമെന്ന നിലയിലേക്ക് കാര്യങ്ങള് വഷളാകുകയും ചെയ്തു.\nഅതിശേഷം വനില നട്ടിരിക്കുന്ന ഭാഗത്തേയ്ക്കു തിരിഞ്ഞു നോക്കാതെയാവുകയും അങ്ങനെയൊരു സാധനം ഇപ്പോഴും അവിടെ നില്‍പ്പുണ്ടോ എന്നറിയാന് പാടില്ലാതെയാവുകയും ചെയ്തു.\nപ്രായമായ ഒരു ബന്ധുവുണ്ട്. അദ്ദേഹത്തെ കാണാന് വീട്ടില് ചെല്ലുമ്പോഴെല്ലാം എന്നോടു ചോദിക്കും " വനിലാ കൃഷിയൊക്കെ എങ്ങനുണ്ട്?".\nഎപ്പോഴും ഇതു തന്നെ ചോദിച്ചാല് ഞാന് എന്തു പറയാന്?\nവനിലയ്ക്കു വില കൂടി നിന്ന കാലത്ത് അതിന്റെ നടീല് വസ്തുവായ വള്ളിക്കും വലിയ വിലയായിരുന്നു. ഒരു മീറ്ററിനു നൂറു രൂപയ്ക്കു മുകളിലായിരുന്നു വില. അന്ന് തോട്ടങ്ങളില് നിന്നു വനില വള്ളി മോഷണം പോകുന്നതു ചിലേടത്തൊക്കെ പതിവായി. ചില കര്‍ഷകരൊക്കെ മോഷണം തടയാനായി വന് തുക മുടക്കി വൈദ്യുത വേലിയുണ്ടാക്കുകയും, തോട്ടത്തിനു രാത്രിയില് കാവലേര്‍പ്പെടുത്തുകയുമൊക്കെ ചെയ്തിരുന്നു. എല്ലാം പാഴ് വേലയായി പരിണമിച്ചതു മിച്ചം.\nഇത് ആരെങ്കിലും ഒന്നു വെട്ടിക്കൊണ്ടു പോയെങ്കില് എന്നു വ്യാമോഹിക്കുകയാണവരിപ്പോള്. അങ്ങനെ വനിലയുടെ കഥ ഒരു ട്രാജഡിയായി.\nഎന്റെ സഫേദ് മുസലിക്കൃഷിയുടെ കഥയും വ്യത്യസ്തമല്ല. വനില നട്ട് ഏതാണ്ട് ഒരു വര്‍ഷമായിക്കാണുമെന്നു തോന്നുന്നു. സഫേദ് മുസലിയെക്കുറിച്ചുള്ള വാര്‍ത്തകള് കൃഷി മാസികകളിലൊക്കെ വരാന് തുടങ്ങി. വന് ആദായം കിട്ടുന്ന കൃഷിയാണതെന്നായിരുന്നു കശ്മലന്മാര് എഴുതിപ്പിടിപ്പിച്ചത്.\nഎന്തു കണ്ടാലും ചാടിക്കേറി പിടിക്കുന്ന സ്വഭാവം ഉണ്ടായിരുന്നതു കൊണ്ട് ഞാന് അതിലും കേറി പിടിച്ചു. മുസലി സെമിനാറില് പങ്കെടുത്തു. വടക്കേ ഇന്‍ഡ്യന് കാടുകളില് വളരുന്ന മുസലിക്കിഴങ്ങു വിത്ത് കിലോയ്ക്ക് നാനൂറു രൂപ നിരക്കില് പത്തു കിലോ ബുക്കു ചെയ്തു.\nകൃഷി ചെയ്ത മുസലിയൊക്കെ നന്നായി വളര്‍ന്നു. പിന്നീടാണറിഞ്ഞത് അതു വാങ്ങിക്കാന് ആളില്ല. കിഴങ്ങു പറിച്ചെടുക്കാന് പോലും മിനക്കെടാന് പോയില്ല. അങ്ങനെ മുസലിക്കൃഷിയും സ്വാഹ!.\nലക്ഷക്കണക്കിനു രൂപ മുടക്കി ഏക്കറു കണക്കിനു കൃഷി ചെയ്ത ഹത ഭാഗ്യരും ഉണ്ടെന്നു കേള്‍ക്കുന്നു. അവരൊക്കെ കുത്തു പാളയെടുത്തു കാണും, കഷ്ടം!.\nഇതു വായിച്ചു കഴിഞ്ഞപ്പോള് വനിലയിലും സഫേദ് മുസലിയിലുമുണ്ടായ പരാജയത്തില് ഞാന് ഖേദിക്കുന്നുണ്ടെന്നു തോന്നിയോ?. യാതൊരു ഖേദവും ഇക്കാര്യത്തില് എനിക്കില്ല എന്നതാണു യാഥാര്‍ഥ്യം.\nഇവ രണ്ടും വളരെ ചെറിയ തോതിലേ ഞാന് കൃഷി ചെയ്തുള്ളു. അതു കൊണ്ട് വലിയ പണച്ചിലവൊന്നും ഉണ്ടായില്ല. ഒരു ചെറിയ നഷ്ടം മാത്രം.കൃഷിപ്പണിയില് ഏര്‍പ്പെട്ടതു നല്ല ഒരു അനുഭവമായിരുന്നു.\nഎപ്പോഴും പുതിയ എന്തിലെങ്കിലും ഏര്‍പ്പെട്ടുകൊണ്ടിരിക്കുക എന്നത് എനിക്ക് ഒഴിവാക്കാന് വയ്യാത്ത കാര്യമാണു്.അതാണെന്റെ സന്തോഷം.ഒന്നില് നിന്ന് മറ്റൊന്നിലേക്ക് അങ്ങനെ ചാടിക്കൊണ്ടിരിക്കുക. മരഞ്ചാടികളായിരുന്ന, നമ്മുടെ പൂര്‍വ്വികരുടെ ശീലം.കൊള്ളാമല്ലേ?\nഇപ്പോള് ഞാന് ചാടിപ്പിടിച്ചിരിക്കുന്ന പുതിയ മരച്ചില്ല ഏതാണെന്ന് ഊഹിച്ചുകാണും.\nസംശയിക്കേണ്ട,അതു തന്നെ, ബ്ലോഗിംഗ്.ദേ പിന്നെയും കേള്‍ക്കുന്നു ആ പഴയ സിനിമാ പാട്ട്.\n"മരം ചാടി നടന്നൊരു കുരങ്ങന്\nPosted by pradeep at 4:52 PM\nശ്രീ November 3, 2007 at 8:28 PM\nശ്രീ November 3, 2007 at 8:34 PM\nശ്രീ November 3, 2007 at 8:43 PM\nനല്ല അനുഭവം. പാരഗ്രാഫ് തിരിച്ചെഴുതൂ...\nപിന്നെ,ഫോട്ടോ കൊടുക്കാനായി ഒന്നുകില് ഫോട്ടോ ഉള്‍പ്പെടുന്ന വെബ് പേജ് url അല്ലെങ്കില് ബ്ലോഗില് ഫോട്ടോ‍ാ ഉണ്ടെങ്കില് അതിന്റെ ലിങ്ക് എന്നിവ പ്രൊഫൈലില് ഉള്‍പ്പെടുത്തുക.\nപിന്നെ, അഞ്ജലി ഫോണ്ട്, മറ്റു ബ്ലോഗ് ലിങ്ക്സ് എന്നിവ ഉള്‍പ്പെടുത്താനെന്തു ചെയ്യണമെന്ന് മെയിലില് മറുപടി തരാം. മെയില് ഐഡി അറിയില്ല. അതുഇ കൊണ്ട് എനിക്കൊരു മെയിലയയ്കാമോ?\nഇവിടെ കൊടുക്കുന്നത് ലിങ്ക് ആയി തന്നെയാണ് വരുന്നത്. അതു കൊണ്ടാണ്. അതാണ്2തവണ കമന്റിട്ട് ഡിലീറ്റ് ചെയ്യേണ്ടി വന്നത്. sreesobhin@gmail.com\nവാല്‍മീകി November 3, 2007 at 10:02 PM\nനല്ല അനുഭവക്കുറിപ്പ്. പാരഗ്രാഫ് തിരിച്ച് എഴുതാന് ശ്രദ്ധിക്കുമല്ലോ?\nജിഹേഷ് എടക്കൂട്ടത്തില്|Gehesh| November 6, 2007 at 10:30 PM\nInji Pennu November 30, 2007 at 5:14 PM\nഹഹ! അതിനുമുന്‍പ് തേക്ക് മാഞ്ചിയം ആടു വളര്‍ത്തല് ഇതൊന്നും ട്രൈ ചെയ്തില്ലേ? പെട്ടെന്ന് പണക്കാരുവന്ന സ്കീംസ് കൊണ്ടു വരികയാണ് ആക്ചുവലി കേരളത്തില് ഏറ്റവും ലാഭകരമായ കൃഷി. :)\nഅവസാനത്തെ ബ്ലോഗ് കൃഷി ഞാന് ചോദിക്കാന് വരുവായിരുന്നു.അപ്പോഴേക്കും അതും എഴുതി. :)\nനിങ്ങള് പ്രതികരിക്കൂ, എനിക്കു വേണ്ടി\nഒരു പഴയ സഹപാഠിയെ കണ്ടുമുട്ടിയപ്പോള്


'കൊറോണ ബാധയുള്ളവര് നാളെ പൊങ്കാല സ്ഥലത്തുണ്ടാവില്ലെന്ന് ഉറപ്പാണോ? എടുക്കുന്നത് വലിയ റിസ്ക്': വൈശാഖന് തമ്പി | Vaisakhan Thampi criticize decision to conduct Attukal Ponkala even after confirming coronavirus in state\n'കൊറോണ ബാധയുള്ളവര് നാളെ പൊങ്കാല സ്ഥലത്തുണ്ടാവില്ലെന്ന് ഉറപ്പാണോ? എടുക്കുന്നത് വലിയ റിസ്ക്': വൈശാഖന് തമ്പി\nThiruvananthapuram, First Published 8, Mar 2020, 10:08 PM IST\nസ്വബോധമുള്ള ആരും മറ്റൊരു ശബരിമലപ്രശ്നം ആഗ്രഹിക്കില്ല. അതിനാല് വേണ്ടായെന്ന് മന്ത്രി പറയില്ല. എന്തായാലും ചില്ലറ റിസ്ക്കൊന്നുമല്ല തലയിലെടുത്ത് വെയ്ക്കുന്നതെന്നറിയുക. ഇതെഴുതുമ്പോൾ 3661 പേർ കൊറോണ കാരണം മരണപ്പെട്ടിട്ടുണ്ട്. ഒരു ദൈവവും അതിൽ ഇടപെട്ടതുമില്ലെന്ന് വൈശാഖന് തമ്പി\nതിരുവനന്തപുരം: കേരളത്തില് കൊറോണ സ്ഥിരീകരിച്ചിട്ടും നിരവധി ആളുകള് എത്തുന്ന ആറ്റുകാല് പൊങ്കാലയുമായി മുന്നോട്ട് പോകാനുള്ള നീക്കത്തിനെ രൂക്ഷമായി എതിര്‍ത്ത് എഴുത്തുകാരന് വൈശാഖന് തമ്പി. വൈറസ് ബാധിച്ച ഒരാളിൽ നിന്ന് രണ്ടുപേർക്ക് രോഗം പകരുന്നു എന്ന് കരുതുക. അതിലോരോരുത്തരും രണ്ട് പേർക്ക് എന്ന തോതിൽ പകർച്ച സംഭവിച്ചാൽ, ഇരുപത്താറാമത്തെ ഘട്ടം പകർച്ച കഴിയുമ്പോൾ രോഗികളുടെ എണ്ണം ഏഴ് കോടിയുടെ അടുത്തെത്തും!\nകേരള ജനസംഖ്യയുടെ ഇരട്ടിയാണത്. ഒരുതരം ചെയിൻ റിയാക്ഷനാണവിടെ സംഭവിക്കുന്നത്. വൈറസ് ബാധിച്ച ഓരോ വ്യക്തിയും പൊതുജനാരോഗ്യത്തിന്റെ കണ്ണിൽ അപകടകാരിയാകുന്നത് ഇക്കാരണം കൊണ്ടാണ്. രോഗബാധയുള്ളവര് നാളെ പൊങ്കാലസ്ഥലത്ത് ഉണ്ടാകില്ല എന്നുറപ്പുള്ളവരാണോ കലവുമായി അവിടെ തള്ളിക്കയറുന്നത് എന്നറിയില്ല.\nസ്വബോധമുള്ള ആരും മറ്റൊരു ശബരിമലപ്രശ്നം ആഗ്രഹിക്കില്ല. അതിനാല് വേണ്ടായെന്ന് മന്ത്രി പറയില്ല. എന്തായാലും ചില്ലറ റിസ്ക്കൊന്നുമല്ല തലയിലെടുത്ത് വെയ്ക്കുന്നതെന്നറിയുക. ഇതെഴുതുമ്പോൾ 3661 പേർ കൊറോണ കാരണം മരണപ്പെട്ടിട്ടുണ്ട്. ഒരു ദൈവവും അതിൽ ഇടപെട്ടതുമില്ലെന്ന് വൈശാഖന് തമ്പി ഫേസ്ബുക്ക് കുറിപ്പില് വിശദമാക്കുന്നു.\nവൈശാഖന് തമ്പിയുടെ ഫേസ്ബുക്ക് കുറിപ്പിന്‍റെ പൂര്‍ണരൂപം


മത്സ്യ മേഖലയില് ഗുണനിലവാരം ഉറപ്പാക്കാനും തൊഴിലാളി ചൂഷണം തടയാനും ബില്ലുമായി കേരളാ സര്‍ക്കാര് - themediasyndicate\nമത്സ്യ മേഖലയില് ഗുണനിലവാരം ഉറപ്പാക്കാനും തൊഴിലാളി ചൂഷണം തടയാനും ബില്ലുമായി കേരളാ സര്‍ക്കാര്\nതിരുവനന്തപുരം : മത്സ്യത്തൊഴിലാളികളെ ചൂഷണം ചെയ്യുന്ന ഇടനിലക്കാരെ നിയന്ത്രിക്കുന്നതിനായി മത്സ്യലേലവും വിപണനവും നിയന്ത്രിക്കുന്നതിനും ഗുണനിലവാരം ഉറപ്പുവരുത്തുന്നതിനും നിയമനിര്‍മ്മാണം നടത്താന് മന്ത്രിസഭ തീരുമാനിച്ചു. ഇത് സംബന്ധിച്ച കരട് ബില്ലിന് മന്ത്രിസഭ അംഗീകാരം നല്‍കി.\nഫിഷ് ലാന്‍റിംഗ് സെന്‍റര്, ഫിഷിങ് ഹാര്‍ബര്, ഫിഷ് മാര്‍ക്കറ്റ് എന്നിവിടങ്ങളില് മത്സ്യലേലം നടത്തുന്നതിന് ഇപ്പോള് നിയന്ത്രണങ്ങള് ഒന്നുമില്ല. അതിനാല് മത്സ്യത്തൊഴിലാളികളില് നിന്ന് ഭീമമായ കമ്മീഷന് ഇടനിലക്കാരായ ലേലക്കാര് ഈടാക്കുന്നുണ്ട്. അത് പരിഹരിക്കാനാണ് മത്സ്യലേലവും അതുമായി ബന്ധപ്പെട്ട പ്രവര്‍ത്തനങ്ങളും നിയന്ത്രിക്കുന്നത്. ഫിഷ് ലാന്‍റിംഗ് സെന്‍ററുകള്, ഹാര്‍ബറുകള് എന്നിവയുടെ നടത്തിപ്പിനും പരിപാലനത്തിനും വ്യവസ്ഥാപിതവും മെച്ചപ്പെട്ടതുമായ മാനേജ്മെന്‍റ് സംവിധാനം ഏര്‍പ്പെടുത്താനും ബില്ലില് വ്യവസ്ഥ ചെയ്യുന്നു.\nഉപഭോക്താവിന്‍റെ കയ്യില് എത്തുന്നതുവരെ മത്സ്യത്തിന്‍റെ ഗുണനിലവാരം ഉറപ്പാക്കേണ്ടതുണ്ട്. മത്സ്യം കൈകാര്യം ചെയ്യുന്നത് ശുചിത്വപൂര്‍ണമാക്കും. കടലില് നിന്ന് പിടിക്കുന്ന മത്സ്യത്തിന് തൊഴിലാളിക്ക് ന്യായവില ഉറപ്പാക്കുന്ന സംവിധാനം കൊണ്ടുവരാനും സര്‍ക്കാര് ഉദ്ദേശിക്കുന്നു. കേരളാ മത്സ്യലേലം വിപണനം ഗുണനിലവാര പരിപാലനം ആക്ട് എന്നായിരിക്കും നിയമത്തിന്‍റെ പേര്. മത്സ്യലേലത്തില് ഏര്‍പ്പെടാന് ഉദ്ദേശിക്കുന്ന വ്യക്തി സര്‍ക്കാര് നിയോഗിക്കുന്ന ഉദ്യോഗസ്ഥന് മുമ്പാകെ അപേക്ഷ സമര്‍പ്പിച്ച് അനുമതി വാങ്ങിയിരിക്കണം. അനുമതി പത്രത്തില് രേഖപ്പെടുത്തിയ സ്ഥലത്തുമാത്രമേ ലേലം നടത്തുന്നതിന് അനുവാദം ഉണ്ടാകു. അനുമതി പത്രത്തിന് മൂന്നു വര്‍ഷമാണ് കാലാവധി.\nഫിഷ് ലാന്‍റിംഗ് സെന്‍ററുകളുടെ നടത്തിപ്പിന് തദ്ദേശഭരണ സ്ഥാപനത്തിന്‍റെ പ്രസിഡന്‍റോ പ്രതിനിധിയോ അധ്യക്ഷനായി മാനേജ്മെന്‍റ് സൊസൈറ്റി രൂപീകരിക്കുന്നതാണ്. ഉദ്യോഗസ്ഥരും ജനപ്രതിനിധികളും ഇതില് അംഗങ്ങളായിരിക്കും. മത്സ്യബന്ധന ഹാര്‍ബറുകളുടെ നടത്തിപ്പിന് ജില്ലാ കലക്ടര് ചെയര്‍മാനായി മാനേജ്മെന്‍റ് സൊസൈറ്റി രൂപീകരിക്കും. പൊതുഉടമയിലുളള എല്ലാ മത്സ്യമാര്‍ക്കറ്റുകള്‍ക്കും മാനേജ്മെന്‍റ് സൊസൈറ്റി രൂപീകരിക്കുന്നതാണ്. മത്സ്യത്തിന്‍റെ ഗുണനിലവാരം ഉറപ്പുവരുത്തുന്നതിനുളള വ്യവസ്ഥകളും ബില്ലില് ഉള്‍പ്പെടുത്തിയിട്ടുണ്ട്.\nTags: കേരളാ മത്സ്യലേലം വിപണനം ഗുണനിലവാര പരിപാലനം ആക്ട്ഫിഷ് ലാന്‍റിംഗ് സെന്‍റര്\nകുടുംബവാഴ്ച്ചയില്ല; ലോക്‌സഭാ തെരഞ്ഞെടുപ്പില് താന് മത്‌സരിക്കും; ശരദ് പവാര്\nആണ്‍കുട്ടികളെ പീഡിപ്പിച്ച ബുദ്ധ സന്ന്യാസി അറസ്റ്റില്


നര്‍മ്മം, കഥ / By Manoj / February 16, 2017 February 4, 2022\n“കുമുദവല്ലിയായ ഞാന്, നിയമം വഴി സ്ഥാപിതമായ ഭാരതത്തിന്‍റെ ഭരണഘടനയോട് നിര്‍വ്യാജമായ വിശ്വസ്ഥതയും കൂറും പുലര്‍ത്തുമെന്നും………………………..” ഘനഗാംഭിര്യം നിറഞ്ഞ ആ ശബ്ദം രാജ്ഭവന് അങ്കണത്തില് അലയടിച്ചു.\nകുമുദവല്ലി ദ്രാവിഡ ദേശത്തിന്‍റെ പുതിയ അമരക്കാരിയായി സ്ഥാനമേല്‍ക്കുന്ന ചടങ്ങാണ്. ഗവര്‍ണ്ണറും കേന്ദ്ര മന്ത്രിമാരും മുതല് ദേശിയ സംസ്ഥാന നേതാക്കളും സിനിമാ താരങ്ങളും വരെ പുതിയ മുഖ്യമന്ത്രിക്ക് മുന്നില് ഓഛാനിച്ചു നില്‍ക്കുന്ന കാഴ്ച ചാനല് ക്യാമറകളെ പുളകം കൊള്ളിച്ചു. എല്ലാവരെയും രാജകീയ ഭാവത്തില് നോക്കിയെന്നു വരുത്തി കുമുദവല്ലി ഔദ്യോഗികമായി തന്‍റെ ചുമതല ഏറ്റെടുത്തു.\nപാര്‍ട്ടിയിലെ മുടിചൂടാമന്നയായ പൊന്നമ്മയാണ് അടുത്ത കാലം വരെ ദ്രാവിഡ ദേശം ഭരിച്ചിരുന്നത്. അവര് പെട്ടെന്ന് മരിച്ചതോടെയാണ് ആയമ്മയുടെ വേലക്കാരിയായിരുന്ന കുമുദവല്ലിക്ക് നാടിനെ നയിക്കാനുള്ള യോഗം വന്നത്. ഒരു വേലക്കാരിക്ക് അങ്ങനെ എളുപ്പത്തില് മുഖ്യമന്ത്രിയാകാമോ എന്നാരും ചോദിക്കരുത്. വേലക്കാരിയായിരുന്നാലും നീ എന് മോഹവല്ലി എന്ന് മഹാകവിയായിരുന്ന ജഗതി തന്നെ പാടിയിട്ടുണ്ടല്ലോ. പോരാത്തതിന് പൊന്നമ്മ ഭരിക്കുമ്പോഴും ഈ കുമുദവല്ലിയാണ് എല്ലാ കാര്യങ്ങളും നിയന്ത്രിച്ചിരുന്നത് എന്നത് നാട്ടില് പാട്ടാണ്.\nവയറില് കൂടിയാണ് ഒരു പുരുഷന്‍റെ മനസ്സില് കയറേണ്ടതെന്ന് പണ്ടാരോ പറഞ്ഞിട്ടുണ്ടല്ലോ. അങ്ങനെ നല്ല ഭക്ഷണം കൊടുത്ത് വീട്ടില് വരുന്നവരെയെല്ലാം കയ്യിലെടുത്ത കുമുദവല്ലി ക്രമേണ പാര്‍ട്ടിയെയും കയ്യിലെടുത്തു. ദോഷം പറയരുതല്ലോ, അപാരമായ കൈപുണ്യമാണ് അവര്‍ക്ക്. അതിലാണ് ആരെയും കൂസാതെ തന് പ്രമാണിയായി നടന്നിരുന്ന പൊന്നമ്മ പോലും വീണത്. ഇടക്കാലത്ത് ഒരു കേസില് കുടുങ്ങി പൊന്നമ്മ ജയിലില് കിടന്നപ്പോള് കോടതിയുടെ അനുമതിയോടെ കുമുദവല്ലിയെ പാചകത്തിനായി പ്രത്യേകം നിയോഗിക്കുക വരെയുണ്ടായി. അത്രയ്ക്കുണ്ട് അവരുടെ പാചക നൈപുണ്യം.\nപൊന്നമ്മ പനി പിടിച്ച് ആശുപത്രിയിലായപ്പോഴാണ് അടുത്ത മുഖ്യമന്ത്രി ആരെന്ന ചോദ്യം അകത്തളങ്ങളില് സജീവമായത്. ഒടുവില് അമ്മയ്ക്ക് വേണ്ടി ആ ഭാരം ഏറ്റെടുക്കാന് കുമുദവല്ലി കണ്ണീരോടെ തയ്യാറായി. അമ്മയുടെ സ്വത്തുവകകള് അവര് പോലുമറിയാതെ സ്വന്തം പേരിലേക്ക് മാറ്റി സൂക്ഷിച്ച ത്യാഗമനസ്ഥിതി ഒരിക്കല് കൂടി കണ്ടപ്പോള് മാര്‍ബിള് മിനുക്കിയ കൊട്ടാരത്തിലെ ചുവരുകള് പോലും കരഞ്ഞിട്ടുണ്ടാകണം.\n“വേലുച്ചാമീ, നമ്മള് പ്രതിക്ഷിച്ച എല്ലാവരും ചടങ്ങിനെത്തിയല്ലോ അല്ലേ ? ” സെന്‍റ് ജോര്‍ജ് കോട്ടയിലെ ഓഫിസിലേക്ക് ധൃതിയില് നടക്കുന്നതിനിടയില് കുമുദവല്ലി തന്‍റെ വിശ്വസ്ഥനോട് ചോദിച്ചു.\n“ഉവ്വ്. കേന്ദ്ര സര്‍ക്കാരിന് വേണ്ടി ആഭ്യന്തര മന്ത്രിയാ വന്നത്. ഉട്ടോപ്യ എന്നൊരു ദേശത്തെ കുറിച്ച് പെട്ടെന്ന് കേട്ടത് കൊണ്ട് പ്രധാനമന്ത്രി അങ്ങോട്ട് പോയെന്നും അതുകൊണ്ട് വരാന് സാധിക്കില്ലെന്നും ഓഫിസില് നിന്ന് വിളിച്ചു പറഞ്ഞിരുന്നു. ചിന്നമ്മ ക്ഷമിക്കണമെന്ന് പ്രത്യേകം പറഞ്ഞിട്ടുണ്ട്. ” വേലുച്ചാമി ഭയ ഭക്തി ബഹുമാനങ്ങളോടെ താണുവണങ്ങിക്കൊണ്ട് പറഞ്ഞു.\n“ശരി” ചീഫ് സെക്രട്ടറി തുറന്നു പിടിച്ച വാതില് കടന്ന് കുമുദവല്ലി ഓഫിസില് കയറി.\n“പക്ഷെ ആ സകലകലാ വല്ലഭന് വന്നിട്ടില്ല ” അവര് കസേരയില് ഇരിക്കുന്നതിനിടയില് തെല്ല് ആശങ്കയോടെ വേലുച്ചാമി തുടര്‍ന്ന് പറഞ്ഞു.\nകുമുദവല്ലിയുടെ മുഖം ദേഷ്യം കൊണ്ട് ചുവന്നു തുടുത്തു.\nAlso Read കേരളം ഏറെ പ്രിയപ്പെട്ടത്; മോഹന്‍ലാല് ഇഷ്ട നടന് : ഡോണാള്‍ഡ് ട്രംപ്\n“ഹും. അന്ന് വിശ്വരൂപം കാണിക്കാന് തുടങ്ങിയപ്പോള് നമ്മള് അയാള്‍ക്കിട്ട് പണി കൊടുത്തതാണ്. അതൊന്നും പോരാ എന്നു തോന്നുന്നു. സാരമില്ല, അയാളുടെ പുതിയ ഒരു പടം വരുന്നില്ലേ ? അപ്പോള് അനുഭവിച്ചോളും. ” എന്തോ കരുതിക്കൂട്ടിയത് പോലെ അവര് മൊഴിഞ്ഞു. ഏതാനും നിമിഷത്തെ ആലോചനയ്ക്ക് ശേഷം അവര് ചീഫ് സെക്രട്ടറിക്ക് നേരെ തിരിഞ്ഞു.\n“ജോര്‍ജ്, ഇങ്ങോട്ട് വരുന്ന വഴിക്ക് അണ്ണാ സ്കയറിനടുത്തായി ഒരു പുതിയ ബംഗ്ലാവ് കണ്ടല്ലോ. അതാരുടെതാണ് ? ” മുഖ്യമന്ത്രിയുടെ ചോദ്യത്തിന് മറുപടി പറയാന് അദ്ദേഹം തെല്ലും താമസിച്ചില്ല.\n” ലണ്ടനില് ജോലി ചെയ്യുന്ന ഒരു ഡോക്ടറുടെയാണ്. പ്രായമായ അച്ഛനും അമ്മയ്ക്കും താമസിക്കാന് അടുത്തിടെയാണ് അത് പണി കഴിപ്പിച്ചത് ” ജോര്‍ജ് പറഞ്ഞു.\n“ഒരു ഡോക്ടര്‍ക്ക് അത്ര വലിയ വീടോ ? വേണ്ട. അത് ഇന്ന് തന്നെ എന്‍റെ അനന്തരവന് സത്യപാലന്‍റെ പേരിലേക്ക് മാറ്റണം. അതുപോലെ തന്നെ സിറ്റിയിലുള്ള സകല ഷോപ്പിംഗ് മാളുകളുടെയും ബംഗ്ലാവുകളുടെയും ലിസ്റ്റ് ഇന്ന് വൈകുന്നേരത്തിനകം എനിക്ക് ഈ മേശപ്പുറത്ത് കിട്ടണം. എല്ലാം ആ സത്യപാലന്‍റെയും മരുമകള് സാവിത്രിയുടെയും പേരിലാക്കിയിട്ടു വേണം എനിക്ക് സിംഗപ്പൂരില് പോയി ഒരാഴ്ച വിശ്രമിക്കാന്. ഒരു പണിയും ചെയ്യാതെ തിന്നു കൊഴുത്തു ശീലിച്ച എന്‍റെ ബന്ധുക്കള്‍ക്ക് വേണ്ടി എനിക്ക് ഇതൊക്കെയല്ലേ ചെയ്യാന് പറ്റൂ. ” ഒരു ദീര്‍ഘ നിശ്വാസത്തോടെ കുമുദവല്ലി സീറ്റില് ചാരിയിരുന്നു.\nമുന്തിയ ഇനം കുഷ്യന് സീറ്റാണ്. അമ്മ മുഖ്യമന്ത്രിയായിരുന്ന സമയത്ത് ഇതിലൊന്ന് ഇരിക്കാന് എത്രയോ കൊതിച്ചതാണ്. അപ്പോഴൊക്കെ ചായ കൊണ്ടു വാ, പരിപ്പുവട കൊണ്ടു വാ എന്നൊക്കെ പറഞ്ഞ് ഓടിക്കുകയായിരുന്നു അവരുടെ പതിവ്. താടക എന്ന് എത്ര പ്രാവശ്യമാണ് ആരും കാണാതെ അവരെ വിളിച്ചത്.\nകുമുദവല്ലി ആരോ മുന്നില് കൊണ്ടു വച്ച പാത്രം തുറന്ന് നോക്കി. ഉണ്ടന് പൊരി. ഒരു കഷണം വായിലെടുത്തിട്ടതും നീട്ടി തുപ്പിയതും ഒരുമിച്ചായിരുന്നു.\n“ഫൂ, ആരാ ഇതുണ്ടാക്കിയത് ? ” ദേഷ്യത്തോടെ അവര് ചോദിച്ചു.\n“ഞാനാ, ചിന്നമ്മാ ” പേടിച്ചു വിറച്ച് ഒരു പയ്യന് മുന്നോട്ടു വന്നു.\n“ഉണ്ടന്‍പൊരി ഉണ്ടാക്കുമ്പോള് നല്ല ശ്രദ്ധ വേണം, മനസിലായോ ? ഇത് അപ്പടി വെന്തിട്ടില്ല. എണ്ണ നന്നായി തിളച്ചതിനു ശേഷം വേണം ഇത് പാത്രത്തിലേക്കിടേണ്ടത്. അതെങ്ങനെയാ പാചകത്തിന്‍റെ എബിസിടി അറിയാന് മേലാത്തവരാണ്…………………. ” അത്രയും പറഞ്ഞു കഴിഞ്ഞപ്പോഴാണ് ചുറ്റുമുള്ളവര് അമര്‍ത്തിച്ചിരിക്കുന്നത് പുതിയ നേതാവ് കണ്ടത്. അമളി മനസിലായ അവര് പിന്തിരിയുമ്പോഴേക്കും ആ ചോദ്യം എത്തി.\n“ചിന്നമ്മ അപ്പോള് വന്ന വഴി മറന്നിട്ടില്ല, അല്ലേ ?” പരിഹാസ ചുവയോടെയുള്ള ആ ചോദ്യം അവരെ ഞെട്ടിച്ചു കളഞ്ഞു. പ്രതിപക്ഷ നേതാവ് ലെനിന്. എല്ലാം കേട്ടുകൊണ്ട് വാതില്‍ക്കല് നില്‍ക്കുകയായിരുന്ന അയാള് ചിരിച്ചുകൊണ്ട് അകത്തേയ്ക്ക് വന്നു.\nഭദ്രകാളിയെ പോലെ ഉറഞ്ഞു തുള്ളിയ കുമുദവല്ലി മുന്നിലെ കസേരയില് ഇരിക്കാന് തുടങ്ങിയ അയാളുടെ നെഞ്ച് നോക്കി ഒരു ചവിട്ട് കൊടുത്തു.\nകട്ടിലില് നിന്ന് താഴേക്ക് ഒറ്റ വീഴ്ചയായിരുന്നു. ശബ്ദം കേട്ട് ജയില് വാര്‍ഡന് ഓടിവന്ന് സെല്ലിലേക്ക് എത്തിനോക്കി. തറയില് നിന്ന് പിടഞ്ഞെഴുന്നെല്‍ക്കുന്ന കുമുദവല്ലിയെയാണ് അയാള് കണ്ടത്.\n“എന്നത് ? കനവാ ? ” : അയാളുടെ വാക്കുകളിലെ പരിഹാസം തിരിച്ചറിഞ്ഞ കുമുദവല്ലി ഇളിഭ്യതയോടെ മുഖം കുനിച്ചു. കാര്യം മനസിലായ അയാള് ഒരു നിമിഷം നിന്ന ശേഷം ലാത്തി കൊണ്ട് അഴികളില് ശബ്ദമുണ്ടാക്കിക്കൊണ്ട് കടന്നു പോയി.\nസ്ഥാനാരോഹണത്തിനുള്ള വട്ടം കൂട്ടുന്നതിനിടയിലാണ് ആഹാരത്തില് മായം ചേര്‍ത്തു വില്പന നടത്തിയ പഴയ ഒരു കേസില് കുമുദവല്ലി അകത്തായത്. തൊട്ടുപിന്നാലെ സ്വത്ത് കേസും തലപൊക്കി. സ്റ്റാമ്പ് ശേഖരണം പോലെ ചെരിപ്പ് ശേഖരണം തന്‍റെ ഹോബിയായിരുവെന്ന കുമുദവല്ലിയുടെ വാദഗതികളൊന്നും അന്വേഷകര്‍ക്ക് മുന്നില് വിലപ്പോയില്ല. ആരാധനാലയങ്ങള്‍ക്ക് മുന്നില് പമ്മി നിന്ന് തീര്‍ഥാടകരുടെ ചെരിപ്പ് മോഷണം നടത്തുന്ന ഗൂഡ സംഘത്തിന്‍റെ നേതാവായിരുന്നു അവരെന്നാണ് കോടതി കണ്ടെത്തിയത്. ആദായ നികുതി വകുപ്പിന്റെ പിടിയില് നിന്ന് അമ്മയെ രക്ഷിക്കാന് അവരുടെ സ്വത്തുവകകള് സ്വന്തം പേരിലാക്കി സൂക്ഷിച്ച ആ നല്ല മനസ് ദുഷ്ടനായ ജഡ്ജി കണ്ടില്ലെന്ന് നടിക്കുക കൂടി ചെയ്തപ്പോള് അഗ്രഹാരയിലെ വാതിലുകള് ചിന്നമ്മയ്ക്ക് മുന്നില് തുറന്നു. അലക്സാണ്ടറെ പോലെ സ്ഥലങ്ങള് വെട്ടിപ്പിടിക്കാന് ആശിച്ച അവര്‍ക്ക് അതോടെ ആ ഇരുണ്ട സെല് മുറിയില് ഒതുങ്ങിക്കൂടേണ്ടി വന്നു. ഒരിക്കല് ഉണ്ടന് പൊരിയുടെ പേരില് വഴക്കുണ്ടാക്കിയെന്ന് സ്വപ്നം കണ്ട അവര് ജയിലിലെ നിലവാരം കുറഞ്ഞ റാഗി ഉണ്ടയും ഉണക്ക ചപ്പാത്തിയും കഴിച്ച് വിശപ്പടക്കാനും ശീലിച്ചു.\n“നാളെ നിങ്ങള്‍ക്ക് ഫ്ലോര് ടെസ്റ്റാണ് ” : രാത്രി പതിവ് ചപ്പാത്തിയും കറിയും സെല്ലില് എത്തിക്കുന്നതിനിടയില് കൂടെയുണ്ടായിരുന്ന പോലീസുകാരി കുമുദവല്ലിയോട് പറഞ്ഞു. അത് കേട്ടതും കുമുദവല്ലിയുടെ കണ്ണുകള് സന്തോഷം കൊണ്ട് നിറഞ്ഞു.\n“നിജമാ ? അപ്പൊ എന്നെ മുതലമ്മച്ചര് ആക്കിട്ടാരാ ? ” (സത്യമാണോ ? അപ്പോള് എന്നെ മുഖ്യമന്ത്രി ആക്കിയോ ?): ആഹ്ളാദം അടക്കാനാവാതെ അവര് ചെറുപ്പക്കാരിയോട് ചോദിച്ചു.\n“ഇത് ആ ഫ്ലോര് ടെസ്റ്റ് അല്ല. നാളെ നിങ്ങള് ഈ തറയെല്ലാം തുടക്കണം. അതാണ് ഇവിടത്തെ ഫ്ലോര് ടെസ്റ്റ്. അതു കഴിഞ്ഞാല് അടുക്കള കാര്യങ്ങളില് സഹായിക്കുകയും വേണം. : പോലീസുകാരി പറഞ്ഞു തീര്‍ന്നതും വെട്ടിയിട്ട തടി പോലെ കുമുദവല്ലി ബോധം കെട്ടു വീണതും ഒരുമിച്ചായിരുന്നു.\nകുറുക്കുവഴിയില് കൂടി മുഖ്യമന്ത്രിയാകാന് കൊതിച്ച കുമുദവല്ലി അങ്ങനെ വീണ്ടും പാചകക്കാരിയായി.\n4 thoughts on “കുമുദവല്ലി കണ്ട കനവ്”\nസമകാലിക വിഷയത്തെ നന്നായി അവതരിപ്പിച്ചു…\nഅഭിപ്രായത്തിനും വിലയിരുത്തലിനും വളരെ നന്ദി. ബ്ലോഗ് ഇനിയും വായിക്കുമല്ലോ.\nചിരിച്ച് ചത്തു .അടിപൊളിയായി\nഅഭിപ്രായത്തിനും വിലയിരുത്തലിനും വളരെ നന്ദി, ജിതിന്. ബ്ലോഗ് ഇനിയും വായിക്കുമല്ലോ. നല്ലൊരു ദിവസം നേരുന്നു.


Karnataka: Rebel MLAs give in, crisis over കര്‍ണാടക പ്രതിസന്\nകര്‍ണാടക പ്രതിസന്ധി നീങ്ങുന്നു\nThursday 7th October 2010 11:57pm\nബാംഗ്ലൂര്: കര്‍ണാടകയിലെ ബി.ജെ.പി സര്‍ക്കാര് നേരിടുന്ന പ്രതിസന്ധിക്ക് പരിഹാരമാകുന്നു. യെഡ്യൂരപ്പക്കെതിരെ വിമത പ്രവര്‍ത്തനവുമായി രംഗത്ത് വന്നിരുന്ന 19 വിമത എം.എല്.എമാര് യെഡ്യൂരപ്പക്ക് പിന്തുണ പ്രഖ്യാപിച്ച് രംഗത്തെത്തിയതോടെയാണിത്. വിമത പ്രവര്‍ത്തനത്തിന് നേതൃത്വം നല്‍കിയ എക്‌സൈസ് വകുപ്പു മന്ത്രി രേണുകാചാര്യ ചര്‍ച്ചയ്ക്ക് വഴങ്ങിയതായും തന്റെ സര്‍ക്കാര് കാലവധി തികക്കുമെന്നും മുഖ്യമന്ത്രി യെഡ്യൂരപ്പ അവകാശപ്പെട്ടു. സര്‍ക്കാരിനെ ഭീഷണിപ്പെടുത്തിയിട്ടില്ലെന്ന് എം.എല്.എമാരും അവകാശപ്പെട്ടു.\nകലാപക്കൊടിയുയര്‍ത്തി ബാംഗ്ലൂര് വിട്ട എം.എല്.എമാര് നാളെ ബാംഗ്‌ളൂരില് തിരിച്ചെത്തുമെന്നും പ്രഖ്യാപിച്ചിട്ടുണ്ട്. താന് ചര്‍ച്ചക്ക് സന്നദ്ധമായെന്ന വാര്‍ത്ത രേണുകാചാര്യ\nബാംഗ്‌ളൂരില് എത്തിച്ച സന്ദേശത്തില് സ്ഥിരീകരിക്കുന്നുണ്ട്. യെദിയൂരപ്പയെ നേതാവായി അംഗീകരിച്ചുകൊണ്ടായിരിക്കും ചര്‍ച്ചയെന്നും ചര്‍ച്ചക്കായി പ്രത്യേക നിബന്ധനകള് വെയ്ക്കില്ലെന്നും രേണുകാചാര്യ അറിയിച്ചു.\nഅതേ സമയം വിമതരിലെ പ്രധാനിയും ബി.ജെ.പി നേതാവുമായ ശങ്കര് ലിംഗെഗൗഡ ഇന്ന് ആത്മഹത്യയ്ക്ക് ശ്രമിച്ചു. കുടുംബാംഗങ്ങളുമായി ഫോണില് വഴക്കടിച്ച് ശേഷം വിഷം കഴിക്കുകയായിരുന്നു അദ്ദേഹം. അവശനായ അദ്ദേഹത്തെ ആശുപത്രിയില് പ്രവേശിപ്പിച്ചിട്ടുണ്ട്.\nവിമത പ്രവര്‍ത്തനത്തെ തുടര്‍ന്ന് ഒക്ടോബര് 12ന് വൈകിട്ട് അഞ്ചു മണിക്ക് മുമ്പായി സഭയില് ഭൂരിപക്ഷം തെളിയിക്കാന് ഗവര്‍ണര് എച്ച്.ആര്. ഭരദ്വാജ് യെദ്യൂരപ്പയോട് ആവശ്യപ്പെട്ടിരുന്നു.


BSF jawan arrested for sharing sensitive details with Pakistan: സുരക്ഷ സംബന്ധിച്ച വിവരങ്ങള് പാകിസ്ഥാന് കൈമാറി; ബിഎസ്എഫ് ജവാന് അറസ്റ്റില്\nBigg Boss Malayalam 3: ഇരവാദം ഉയർത്തിപ്പിടിച്ച് സജ്നയും ഫിറോസും, ബിഗ് ബോസിനോട് കയർത്ത് ഡിംപൽ\nപാക്കിസ്ഥാന് ഇന്റലിജന്‍സ് ഏജന്‍സിക്ക് രാജ്യത്തെ സംബന്ധിക്കുന്ന സുപ്രധാന വിവരങ്ങള് കൈമാറിയതായി തെളിഞ്ഞതിനെ തുടര്‍ന്നാണ് ഇയാളെ പഞ്ചാബ് പൊലീസ് അറസ്റ്റ് ചെയ്തത്\nNovember 04, 2018 04:55:48 pm\nഛണ്ഡീഗഡ്: രാജ്യസുരക്ഷയെ സംബന്ധിക്കുന്ന നിര്‍ണായകമായ ദൃശ്യങ്ങള് ഉള്‍പ്പെടെയുള്ള രഹസ്യ വിവരങ്ങള് പാക്കിസ്ഥാനു കൈമാറിയെന്നാരോപിച്ച് ബിഎസ്എഫ് ജവാനെ അറസ്റ്റ് ചെയ്തു. ഷെയ്ഖ് റിയാസുദ്ദീന് എന്ന മഹാരാഷ്ട്ര സ്വദേശിയാണ് അറസ്റ്റിലായത്.\nപാക്കിസ്ഥാന് ഇന്റലിജന്‍സ് ഏജന്‍സിക്ക് (ഐഎസ്എ) രാജ്യത്തെ സംബന്ധിക്കുന്ന തന്ത്രപ്രധാന വിവരങ്ങള് കൈമാറിയതായി തെളിഞ്ഞതിനെ തുടര്‍ന്നാണ് ഇയാളെ പഞ്ചാബ് പൊലീസ് അറസ്റ്റ് ചെയ്തത്. ഒഫീഷ്യല് സീക്രട്ട്‌സ് ആക്ട്, ദേശീയ സുരക്ഷാനയം എന്നിവ അനുസരിച്ചുള്ള കുറ്റങ്ങളാണ് റിയാസുദ്ദീനെതിരെ ചുമത്തിയിട്ടുള്ളത്.\nഅതിര്‍ത്തി രേഖ സംബന്ധിക്കുന്ന ദൃശ്യങ്ങള്, അതിര്‍ത്തിയിലെ റോഡുകള് സംബന്ധിക്കുന്ന ദൃശ്യങ്ങളും വിവരങ്ങളും, ബിഎസ്എഫ് യൂണിറ്റ് ഓഫീസര്‍മാരുടെ നമ്പറുകള് എന്നിവയുള്‍പ്പെടെയുള്ള വിവരങ്ങളാണ് റിയാസുദ്ദീന് കൈമാറിയത്. രണ്ട് മൊബൈല് ഫോണുകളും ഏഴ് സിം കാര്‍ഡുകളും ഇയാളില് നിന്ന് കണ്ടെടുത്തിട്ടുണ്ട്. സിം കാര്‍ഡിന്റെ വിവരങ്ങള് ശേഖരിക്കുന്നതിനുള്ള അന്വേഷണത്തിലാണ് തങ്ങളെന്ന് അധികൃതര് അറിയിച്ചു.\nബിഎസ്എഫില് ഓപ്പറേറ്ററായിരുന്ന റിയാസുദ്ദീന് വിവര കൈമാറ്റത്തിന് ഫെയ്സ്ബുക്ക്, മെസെഞ്ചര് എന്നിവ ഉപയോഗിച്ചിട്ടുണ്ടെന്നാണ് പൊലീസ് പറയുന്നത്. റിയാസുദ്ദീനെ കോടതിയില് ഹാജരാക്കുമെന്നും പൊലീസ് വൃത്തങ്ങള് വ്യക്തമാക്കി.\nTags: BSF, Pakistan\nകേരള പൊലീസിന്റെ വാക്കും തോക്കും ‘ട്രോള്’; വ്യാജ പ്രചാരകര്‍ക്ക് ‘കണ്ടമൊരുക്കി’ പൊലീസ്


സിമ്പിള് ചിക്കന് കറി തയ്യാറാക്കാം | Simple chicken curry recipe\nഎളുപ്പത്തില് തയ്യാറാക്കാന് പറ്റുന്ന ചിക്കന് കറി പരിചയപ്പെടാം\nനോണ് വെജ് പ്രേമികളുടെ ഇഷ്ടവിഭവമാണ് ചിക്കന്‍കറി. ചിക്കന് ഉപയോഗിച്ച് നിരവധി വിഭവങ്ങള് തയ്യാറാക്കാം. എളുപ്പത്തില് തയ്യാറാക്കാന് പറ്റുന്ന ചിക്കന് കറി പരിചയപ്പെടാം\nഉള്ളി:6വലുത്\nപച്ച മുളക്:5അല്ലെങ്കില്6എണ്ണം\nഇഞ്ചി: 50 ഗ്രാം\nവെളുത്തുള്ളി:3എണ്ണം\nകറിവേപ്പില:34 തണ്ട്\nമല്ലി ഇല:34 തണ്ട്\nവിനാഗിരി അല്ലെങ്കില് നാരങ്ങ നീര്: 1 ടേബിള് സ്പൂണ്\nചിക്കന് വൃത്തിയാക്കി ഇടത്തരം കഷണങ്ങളായി മുറിക്കുക. ഇഞ്ചി , പച്ചമുളക് , വെളുത്തുള്ളി എന്നിവ ഒന്ന് ചതച്ചെടുക്കുക. സവാള, തക്കാളി എന്നിവ ഇടത്തരം വലുപ്പമുള്ള കഷണങ്ങളായി മുറിച്ച വെയ്ക്കുക\nകഴുകി വച്ചിരിക്കുന്ന ചിക്കനിലേക്ക് ഇഞ്ചി -വെളുത്തുളളി -പച്ചമുളക് പേസ്റ്റ്2ടീസ്പൂണ് ചേര്‍ക്കാം. ഇതിലേക്ക്2ടീ സ്പൂണ് മുളക് പൊടി , 1 ടീസ്പൂണ് മഞ്ഞള്‍പൊടി , അര സ്പൂണ് കുരുമുളക് പൊടി ,2സ്പൂണ് വിനാഗിരി അല്ലെങ്കില് നാരങ്ങാ നീര് , പാകത്തിന് ഉപ്പ് എന്നിവ ചേര്‍ത്ത നന്നായി കുഴച്ചു വക്കുക. കുറഞ്ഞത് 1 മണിക്കൂറെങ്കിലും മസാല പിടിക്കാനായി മാറ്റിവെക്കുക.\nഒരു വലിയ പാനില് എണ്ണ ഒഴിച്ച് ചൂടാക്കുക. ഇതിലേക്ക് ബാക്കി ഉള്ള ഇഞ്ചിവെളുത്തുള്ളി പച്ചമുളക് പേസ്റ്റ്, കറിവേപ്പില എന്നിവ ചേര്‍ത്ത വഴറ്റുക . ഒന്ന് മൂത്തു തുടങ്ങുമ്പോള് അരിഞ്ഞു വച്ചിരിക്കുന്ന സവാള ഇതിലേക്ക് ചേര്‍ക്കുക, ആവശ്യത്തിന് ഉപ്പു കൂടി ചേര്‍ത്ത് നന്നായി വഴറ്റുക .മൂത്തു കഴിഞ്ഞാല് തക്കാളി ചേര്‍ക്കാം. തക്കാളി യോജിച്ചു കഴിഞ്ഞാല് ഇതിലേക്ക് ചിക്കന് കഷണങ്ങള് ഇടാം.\nഇതിലേക്ക് ഒരു ടീ സ്പൂണ് മുളക്‌പൊടി, 1/2ടീ സ്പൂണ് മഞ്ഞള്‍പൊടി ,2ടീ സ്പൂണ് കുരുമുളക് പൊടി,1 ടീ സ്പൂണ് മല്ലിെപ്പാടി, 1 ടീ സ്പൂണ് ഗരം മസാല എന്നിവ ചേര്‍ത്ത് ഇളക്കി യോജിപ്പിക്കുക. ആവശ്യത്തിന് വെള്ളം ഒഴിച്ച് അടച്ചു വച്ച് വേവിക്കുക. ചിക്കന് വെന്തു കഴിഞ്ഞാല് മല്ലി ഇല അരിഞ്ഞത് മുകളില് ഇട്ട് തീ അണക്കുക.\nContent Highlights: Simple chicken curry recipe


യോഗി ആദിത്യനാഥിന്റെ നാട്ടിൽ നിന്നും വീണ്ടും ഞെട്ടിക്കുന്ന വിവരങ്ങള്; പ്രായമായവരെ കാട്ടിലേക്ക് അയച്ച് നരഭോജികള്‍ക്ക് ഇരയാക്കുന്നു | Malayalam UK\nയോഗി ആദിത്യനാഥിന്റെ നാട്ടിൽ നിന്നും വീണ്ടും ഞെട്ടിക്കുന്ന വിവരങ്ങള്; പ്രായമായവരെ കാട്ടിലേക്ക് അയച്ച് നരഭോജികള്‍ക്ക് ഇരയാക്കുന്നു\nJuly 04 10:19 2017 by News Desk 6\tPrint This Article\nഉത്തര്‍പ്രദേശില് വര്‍ദ്ധിച്ചു വരുന്ന കടുവാ ആക്രമണങ്ങളുടെ വാര്‍ത്തയ്ക്കിടെ ഞെട്ടിക്കുന്ന മറ്റൊരു റിപ്പോര്‍ട്ട് കൂടി പുറത്ത്. സര്‍ക്കാരില് നിന്നുളള നഷ്ടപരിഹാരം ലഭിക്കാനായി പ്രായമായവരെ കടുവകള്‍ക്ക് ഇരയാവാന് കാട്ടിലേക്ക് അയക്കുന്നതായാണ് വിവരം. പിലിബിറ്റ് ടൈഗര് റിസര്‍വ് (പിടിആര്) അധികൃതരാണ് ഇത് സംബന്ധിച്ച സംശയം ഉന്നയിച്ചതെന്ന് ടൈംസ് ഓഫ് ഇന്ത്യ റിപ്പോര്‍ട്ട് ചെയ്യുന്നു.\nവൈല്‍ഡ്‍ലൈഫ് ക്രൈം കണ്‍ട്രോള് ബ്യൂറോ നല്‍കിയ റിപ്പോര്‍ട്ട് പ്രകാരമാണ് ഇത്തരമൊരു നിഗമനത്തിലെത്തിയത്. ഉദ്യോഗസ്ഥനായ കാലിം അത്തര് പ്രദേശത്തെ കടുംവാ ആക്രമണങ്ങല് സംബന്ധിച്ച് അന്വേഷണം നടത്തിയിരുന്നു. ഇതിന്റെ റിപ്പോര്‍ട്ട് വൈല്‍ഡ്‍ലൈഫ് കണ്‍ട്രോള് ബ്യൂറോയ്ക്ക് കൈമാറുകയും ചെയ്തു. ഈ റിപ്പോര്‍ട്ട് ദേശീയ കടുവാ സംരക്ഷണ സമിതിക്ക് കൈമാറാനാണ് അന്വേഷണസംഘത്തിന്റെ തീരുമാനം.\nഇതിനിടെ സ്വന്തം ഇഷ്ടപ്രകാരമാണ് പ്രായമായവര് കാട്ടിലേക്ക് ഇരയാവാന് പോകുന്നതെന്ന് ഗ്രാവമാസികള് പ്രതികരിച്ചു. ദാരിദ്രത്തില് നിന്നും രക്ഷപ്പെടാനുളള ഏക മാര്‍ഗമായിട്ടാണ് ഇതിനെ കാണുന്നതെന്നും ഗ്രാമവാസികള് വ്യക്തമാക്കിയതായി ഡിഎന്‍എ റിപ്പോര്‍ട്ട് ചെയ്യുന്നു.\nയുപി ബിജെപിയില് പൊട്ടിത്തെറി; യോഗി ആദിത്യനാഥ് ആഭ്യന്തരവകുപ്പ് ഒഴിയണമെന്ന് ആവശ്യമുന്നയിച്ചു ഉപമുഖ്യമന്ത്രി കേശവ് പ്രസാദ് മൗര്യ\nരാജ്യത്ത് വര്‍ഗീയ സംഘര്‍ഷങ്ങള് ഏറ്റവും കൂടുതല് ഉത്തര്‍പ്രദേശില്; രേഖാമൂലമുള്ള മറുപടി നല്‍കിയത് ലോക്‌സഭ\nയോഗി ആദിത്യനാഥ് ഉത്തര്‍പ്രദേശ് മുഖ്യമന്ത്രി; സംസ്ഥാന അധ്യക്ഷന് കേശവ് പ്രസാദ് മൗര്യ, ലക്നൗ മേയര് ദിനേശ് ശര്‍മ്മ എന്നിവര് ഉപമുഖ്യമന്ത്രിമാരാകാനും സാധ്യത\nനാണമില്ലേ രാഹുല്‍ഗാന്ധി താങ്കള്‍ക്ക് ? ജഡ്ജിമാരും , മുഖ്യമന്ത്രിമാരും , മാധ്യമങ്ങളും , ഭൂരിപക്ഷം പ്രതിപക്ഷ പാര്‍ട്ടികളും , ജനങ്ങളും രാജ്യം തകരുന്നു എന്ന് വിളിച്ച് പറഞ്ഞ് തെരുവില് ഇറങ്ങിയിട്ടും പ്രതികരിക്കാന് താങ്കള്‍ക്ക് നട്ടെല്ല് ഇല്ലെങ്കില് പിന്നെ ആര്‍ക്ക് വേണ്ടിയാണ് ഇനിയും ഈ മുത്തശി പാര്‍ട്ടി ? വര്‍ഗീയതയ്ക്കെതിരെയാണ് ഞങ്ങള് എന്ന് പറയാന് ഇനിയും കോണ്‍ഗ്രസ്സിന് അവകാശമുണ്ടോ ? നിങ്ങള് സ്വയം കുഴിച്ച കുഴിയില് വീണ് അടുത്ത തെരഞ്ഞെടുപ്പോടെ ഇന്ത്യയില് തകര്‍ന്നടിയില്ലേ ? 0\nമോദി വടി കൊടുത്ത് അടി വാങ്ങി ; മോദിക്കെതിരെ കൂറ്റന് റാലിയുമായി ആം ആദ്മി പാര്‍ട്ടി നാളെ പ്രധാനമന്ത്രിയുടെ വീട്ടിലേയ്ക്ക് ; ബിജെപിയെയും കോണ്‍ഗ്രസ്സിനെയും ഒരേപോലെ കുടുക്കി കെജരിവാള് ; ആം ആദ്മി പാര്‍ട്ടി നാളെ ദില്ലി സ്തംഭിപ്പിക്കും 0\nഡെല്‍ഹിയില് പുതിയ രാഷ്ട്രീയ നീക്കം ; പിണറായി ഉള്‍പ്പെടെ നാല് മുഖ്യമന്ത്രിമാര് കേജ്‌രിവാളിന് പിന്തുണയുമായി ഡെല്‍ഹിയില് ; മോദി സമ്മര്‍ദത്തില് 0\nസിആര്‍പിഎഫ് വാഹനമിടിച്ച് യുവാവ് കൊല്ലപ്പെട്ടു; കാശ്മീരില് സംഘര്‍ഷം 0\nഇന്ത്യന് സൈനികന് ഔറംഗസീബിനെ കൊലപ്പെടുത്തുന്നതിന് മുന്‍പ് ക്രൂരമായി പീഡിപ്പിച്ചു, മൃതദേഹത്തില് തലയിലും കഴുത്തിലും വെടിയേറ്റ പാടുകള് 0\nഉടുത്തിരിക്കുന്ന വസ്ത്രം പോലും മാറാതെ കേജരിവാളിന്‍റെ കുത്തിയിരിപ്പ് സമരം അഞ്ചാം ദിവസത്തിലേക്ക്, കുലുക്കമില്ലാതെ ലെഫ്. ഗവര്‍ണര് 0\nഞായറാഴ്ചയ്ക്ക് ശേഷം ഡെല്‍ഹി യുദ്ധക്കളമാകും ; ലെഫ്റ്റനന്റ് ഗവര്‍ണര് തീരുമാനമെടുത്തില്ലെങ്കില് മോദി കുടുങ്ങും ; പ്രധാനമന്ത്രിയുടെ ഓഫീസിലേയ്ക്ക് സമരം നടത്താന് ആം ആദ്മി പാര്‍ട്ടി തയ്യാറെടുക്കുന്നു 0\nകശ്മീര് അതിര്‍ത്തിയില് പാക്ക് വെടിവെയ്പ്, ബിഎസ്എഫ് അസിസ്റ്റന്‍റ് കമാന്‍ഡന്റ്റ് അടക്കം നാല് ജവാന്മാര് കൊല്ലപ്പെട്ടു 0\nകോഹ്ലിയുടെ വെല്ലുവിളി, ആരോഗ്യ രഹസ്യം സോഷ്യല് മീഡിയയില് പങ്കുവച്ചു മോദി; യോഗയും മറ്റു വ്യായാമങ്ങളും ചെയുന്ന വീഡിയോ…. 0\nആള്‍ദൈവം ഗുരു ഭയ്യുജി മഹാരാജ് ആത്മഹത്യ ചെയ്തു, അവസാനിച്ചത് മദ്ധ്യപ്രദേശ് സര്‍ക്കാര് കാബിനറ്റ് പദവി നല്‍കിയ വ്യക്തി 0


മർക്കൊസ് 14 MAL - രണ്ടു ദിവസം കഴിഞ്ഞിട്ട് പെസഹയുടെയും - Bible Search\nമർക്കൊസ് 13 മർക്കൊസ് 15\n1രണ്ടു ദിവസം കഴിഞ്ഞിട്ട് പെസഹയുടെയും പുളിപ്പില്ലാത്ത അപ്പത്തിന്റെയും ഉത്സവം ആയിരുന്നു. അപ്പോൾ മഹാപുരോഹിതന്മാരും ശാസ്ത്രിമാരും യേശുവിനെ ഉപായത്താൽ പിടിച്ച് കൊല്ലേണ്ടത് എങ്ങനെ എന്നു അന്വേഷിച്ചു. 2ജനത്തിൽ കലഹം ഉണ്ടാകാതിരിക്കുവാൻ ഉത്സവത്തിൽ അരുത് എന്ന് അവർ പറഞ്ഞു.\n3യേശു ബേഥാന്യയിൽ കുഷ്ഠരോഗിയായ ശിമോന്റെ വീട്ടിൽ പന്തിയിൽ ഇരിക്കുമ്പോൾ ഒരു സ്ത്രീ ഒരു വെങ്കൽഭരണിയിൽ വളരെ വിലയേറിയതും ശുദ്ധവുമായ സ്വച്ഛജടാമാംസി+ തൈലവുമായി വന്നു ഭരണി പൊട്ടിച്ച് അവന്റെ തലയിൽ ഒഴിച്ചു. 4അവിടെ ചിലർ ദേഷ്യത്തോടെ: “തൈലത്തിന്റെ ഈ വെറും ചെലവ് എന്തിന്? 5ഇതു മുന്നൂറിൽ അധികം വെള്ളിക്കാശിന് വിറ്റ് ദരിദ്രർക്ക് കൊടുക്കുവാൻ കഴിയുമായിരുന്നുവല്ലോ” എന്നിങ്ങനെ തമ്മിൽ പറഞ്ഞു, അവളെ ശാസിച്ചു. 6എന്നാൽ യേശു: “അവളെ വിടുവിൻ; അവളെ അസഹ്യപ്പെടുത്തുന്നത് എന്ത്? അവൾ എനിക്ക് ഒരു നല്ല കാര്യം ചെയ്തിരിക്കുന്നു. 7ദരിദ്രർ എല്ലായ്പോഴും നിങ്ങളുടെ അടുക്കെ ഉണ്ടല്ലോ; ഇച്ഛിക്കുമ്പോൾ അവർക്ക് നന്മചെയ്‌വാൻ നിങ്ങൾക്ക് കഴിയും; ഞാനോ എല്ലായ്പോഴും നിങ്ങളോടുകൂടെ ഉണ്ടായിരിക്കുകയില്ല. 8അവളാൽ കഴിയുന്നത് അവൾ ചെയ്തു; എന്റെ സംസ്ക്കാരത്തിനുവേണ്ടി അവൾ മുമ്പുകൂട്ടി എന്റെ ദേഹത്തിന് തൈലാഭിഷേകം ചെയ്തു. 9സുവിശേഷം ലോകത്തിൽ പ്രസംഗിക്കുന്നിടത്തെല്ലാം അവൾ ചെയ്തതു അവളുടെ ഓർമ്മയ്ക്കായി പ്രസ്താവിക്കും എന്നു ഞാൻ സത്യമായിട്ട് നിങ്ങളോടു പറയുന്നു.”\n10പിന്നെ പന്തിരുവരിൽ ഒരുവനായ ഈസ്കര്യോത്താ യൂദാ യേശുവിനെ മഹാപുരോഹിതൻമാർക്ക് ഏല്പിച്ചുകൊടുക്കേണ്ടതിന് അവരുടെ അടുക്കൽ ചെന്ന്. 11അവർ അത് കേട്ട് സന്തോഷിച്ച് അവന് പണം കൊടുക്കാം എന്നു വാഗ്ദാനം ചെയ്തു; അവൻ യേശുവിനെ എങ്ങനെ അവർക്ക് ഏല്പിച്ചുകൊടുക്കാം എന്നു തക്കം അന്വേഷിച്ചുപോന്നു.\nപെസഹാ ഭക്ഷണത്തിനായി ഒരുക്കുന്നു.\n12പെസഹ കുഞ്ഞാടിനെ അറുക്കുന്നതായ പുളിപ്പില്ലാത്ത അപ്പത്തിന്റെ ഒന്നാം നാളിൽ ശിഷ്യന്മാർ അവനോട്: നീ പെസഹ കഴിക്കുവാൻ ഞങ്ങൾ എവിടെ ഒരുക്കണം എന്നു ചോദിച്ചു. 13അവൻ ശിഷ്യന്മാരിൽ രണ്ടുപേരെ അയച്ചു; നഗരത്തിൽ ചെല്ലുവിൻ; അവിടെ ഒരു കുടം വെള്ളം ചുമന്നുകൊണ്ടുവരുന്ന ഒരു മനുഷ്യൻ നിങ്ങളെ കണ്ടുമുട്ടും. 14അവന്റെ പിന്നാലെ ചെല്ലുക അവൻ കടക്കുന്ന വീട്ടിൽചെന്ന് ആ വിട്ടുടയവനോടു: ഞാൻ എന്റെ ശിഷ്യന്മാരുമായി പെസഹ കഴിക്കുവാനുള്ള ശാല എവിടെ എന്നു ഗുരു ചോദിക്കുന്നു എന്നു പറവിൻ. 15അവൻ വിരിച്ചൊരുക്കിയ ഒരു വന്മാളിക കാണിച്ചുതരും; അവിടെ നമുക്കു ഒരുക്കുവിൻ എന്നു പറഞ്ഞു. 16ശിഷ്യന്മാർ പുറപ്പെട്ടു നഗരത്തിൽ ചെന്ന് അവൻ തങ്ങളോട് പറഞ്ഞതുപോലെ കണ്ട് പെസഹ ഒരുക്കി.\n17സന്ധ്യയായപ്പോൾ അവൻ പന്തിരുവരോടും കൂടെ വന്നു. 18അവർ ഇരുന്നു ഭക്ഷിക്കുമ്പോൾ യേശു: “നിങ്ങളിൽ ഒരുവൻ, എന്നോടുകൂടെ ഭക്ഷിക്കുന്നവൻ തന്നേ, എന്നെ കാണിച്ചുകൊടുക്കും എന്നു ഞാൻ സത്യമായിട്ട് നിങ്ങളോടു പറയുന്നു” എന്നു പറഞ്ഞു. 19അവർ ദുഃഖിച്ചു: ഓരോരുത്തരും: “തീർച്ചയായും അത് ഞാനല്ലല്ലോ” എന്നു അവനോട് ചോദിക്കാൻ തുടങ്ങി. 20അവൻ അവരോട്: “പന്തിരുവരിൽ ഒരുവൻ, എന്നോടുകൂടെ പാത്രത്തിൽ കൈമുക്കുന്നവൻ തന്നേ. 21മനുഷ്യപുത്രൻ പോകുന്നത് തന്നെക്കുറിച്ച് തിരുവെഴുത്തിൽ എഴുതിയിരിക്കുന്നതുപോലെതന്നെ; എന്നാൽ മനുഷ്യപുത്രനെ ഒറ്റികൊടുക്കുന്ന മനുഷ്യനോ അയ്യോ കഷ്ടം; ആ മനുഷ്യൻ ജനിക്കാതിരുന്നു എങ്കിൽ അവന് കൊള്ളാമായിരുന്നു” എന്നു പറഞ്ഞു.\nയേശുവിന്റെ ശരീരവും രക്തവും.\n22അവർ ഭക്ഷിക്കുമ്പോൾ അവൻ അപ്പം എടുത്തു വാഴ്ത്തി നുറുക്കി അവർക്ക് കൊടുത്തു: “വാങ്ങുവിൻ; ഇതു എന്റെ ശരീരം” എന്നു പറഞ്ഞു. 23പിന്നെ പാനപാത്രം എടുത്തു സ്തോത്രംചൊല്ലി അവർക്ക് കൊടുത്തു; അവർ എല്ലാവരും അതിൽനിന്ന് കുടിച്ചു: 24“ഇതു അനേകർക്ക് വേണ്ടി ചൊരിയുന്നതായ ഉടമ്പടിക്കുള്ള എന്റെ രക്തം. 25മുന്തിരിവള്ളിയുടെ അനുഭവം ദൈവരാജ്യത്തിൽ പുതുതായി കുടിക്കുന്ന നാൾവരെ ഞാൻ അത് ഇനി അനുഭവിക്കുകയില്ല എന്നു ഞാൻ സത്യമായിട്ട് നിങ്ങളോടു പറയുന്നു” എന്നു അവരോട് പറഞ്ഞു.\n26പിന്നെ അവർ സ്തോത്രം പാടിയശേഷം ഒലിവ് മലയ്ക്ക് പോയി.\n27യേശു അവരോട്: “എന്റെ നിമിത്തം നിങ്ങൾ എല്ലാവരും ഇടറിപ്പോകും; “ഞാൻ ഇടയനെ വെട്ടും, ആടുകൾ ചിതറിപ്പോകും” എന്നു എഴുതിയിരിക്കുന്നുവല്ലോ. 28എന്നാൽ ഞാൻ ഉയിർത്തെഴുന്നേറ്റശേഷം നിങ്ങൾക്ക് മുമ്പെ ഗലീലയ്ക്കു് പോകും” എന്നു പറഞ്ഞു. 29പത്രൊസ് അവനോട്: “എല്ലാവരും ഇടറിയാലും ഞാൻ ഇടറുകയില്ല” എന്നു പറഞ്ഞു. 30യേശു അവനോട്: “ഇന്ന്, ഈ രാത്രിയിൽ തന്നേ, കോഴി രണ്ടുവട്ടം കൂകുംമുമ്പെ നീ മൂന്നുവട്ടം എന്നെ തള്ളിപ്പറയും എന്നു ഞാൻ സത്യമായി നിന്നോട് പറയുന്നു” എന്നു പറഞ്ഞു. 31എന്നാൽ പത്രൊസ്: “നിന്നോടുകൂടെ മരിക്കേണ്ടിവന്നാലും ഞാൻ നിന്നെ തള്ളിപ്പറകയില്ല” എന്നു അധികമായി പറഞ്ഞു; അങ്ങനെതന്നെ എല്ലാവരും പറഞ്ഞു.\nയേശു ഗെത്സമനയിൽ പ്രാർത്ഥിക്കുന്നു.\n32അവർ ഗെത്ത്ശമന എന്നു പേരുള്ള സ്ഥലത്തുവന്നപ്പോൾ അവൻ ശിഷ്യന്മാരോട്: “ഞാൻ പ്രാർത്ഥിച്ചുതീരുവോളം ഇവിടെ ഇരിപ്പിൻ” എന്നു പറഞ്ഞു. 33പിന്നെ അവൻ പത്രൊസിനെയും യാക്കോബിനെയും യോഹന്നാനെയും കൂട്ടിക്കൊണ്ട് ഭ്രമിക്കുവാനും വ്യാകുലപ്പെടുവാനും തുടങ്ങി: 34“എന്റെ ഉള്ളം മരണവേദനപോലെ അതിദുഃഖിതമായിരിക്കുന്നു; ഇവിടെ പാർത്തു ഉണർന്നിരിപ്പിൻ” എന്നു അവരോട് പറഞ്ഞു. 35പിന്നെ അല്പം മുമ്പോട്ടു ചെന്ന് നിലത്തു വീണു, കഴിയും എങ്കിൽ ആ നാഴിക നീങ്ങിപ്പോകേണം എന്നു പ്രാർത്ഥിച്ചു: 36“അബ്ബാ, പിതാവേ, നിനക്ക് എല്ലാം കഴിയും; ഈ പാനപാത്രം എങ്കൽ നിന്നു നീക്കേണമേ; എങ്കിലും എന്റെ ഹിതമല്ല അങ്ങയുടെ ഹിതം തന്നേ” ആകട്ടെ എന്നു പറഞ്ഞു. 37പിന്നെ അവൻ വന്നു അവർ ഉറങ്ങുന്നത് കണ്ട് പത്രൊസിനോട്: “ശിമോനേ, നീ ഉറങ്ങുന്നുവോ? ഒരു നാഴിക ഉണർന്നിരിപ്പാൻ നിനക്ക് കഴിഞ്ഞില്ലയോ? 38പരീക്ഷയിൽ അകപ്പെടാതിരിക്കുവാൻ ഉണർന്നിരുന്നു പ്രാർത്ഥിക്കുവിൻ; ആത്മാവ് ഒരുക്കമുള്ളത്, ജഡമോ ബലഹീനമത്രേ” എന്നു പറഞ്ഞു. 39അവൻ പിന്നെയും പോയി ആ വചനം തന്നേ ചൊല്ലി പ്രാർത്ഥിച്ചു. 40മടങ്ങിവന്നപ്പോൾ അവരുടെ കണ്ണുകൾക്ക് ഭാരമേറിയിരുന്നതുകൊണ്ടു അവർ ഉറങ്ങുന്നത് കണ്ട്; അവർ അവനോട് എന്ത് ഉത്തരം പറയേണം എന്നു അറിഞ്ഞില്ല. 41അവൻ മൂന്നാമതു വന്നു അവരോട്: “ഇപ്പോഴും നിങ്ങൾ ഉറങ്ങി വിശ്രമിക്കുകയാണോ? മതി, ആ നാഴിക വന്നു; ഇതാ, മനുഷ്യപുത്രൻ പാപികളുടെ കയ്യിൽ ഏല്പിക്കപ്പെടുന്നു. 42എഴുന്നേല്പിൻ; നാം പോക; ഇതാ, എന്നെ ഒറ്റികൊടുക്കുന്നവൻ അടുത്തിരിക്കുന്നു” എന്നു പറഞ്ഞു.\n43ഉടനെ, അവൻ സംസാരിച്ചുകൊണ്ടിരിക്കുമ്പോൾ തന്നേ, പന്തിരുവരിൽ ഒരുവനായ യൂദയും അവനോടുകൂടെ മുഖ്യപുരോഹിതന്മാർ, ശാസ്ത്രിമാർ, മൂപ്പന്മാർ എന്നവർ അയച്ച ഒരു പുരുഷാരവും വാളും വടിയുമായി വന്നു. 44അവനെ ഒറ്റികൊടുക്കുന്നവൻ: “ഞാൻ ആരെ ചുംബിക്കുമോ അവൻ തന്നേ ആകുന്നു; അവനെ പിടിച്ച് സുരക്ഷിതമായി കൊണ്ടുപോകുവിൻ” എന്നു അവർക്ക് ഒരു അടയാളം പറഞ്ഞുകൊടുത്തിരുന്നു. 45യൂദാ വന്ന ഉടനെ യേശുവിന്റെ അടുത്തു ചെന്ന്: “റബ്ബീ,” എന്നു പറഞ്ഞു അവനെ ചുംബിച്ചു. 46അവർ അവന്റെമേൽ കൈവച്ച് അവനെ പിടിച്ച്. 47അരികെ നില്ക്കുന്നവരിൽ ഒരുവൻ വാൾ ഊരി മഹാപുരോഹിതന്റെ ദാസനെ വെട്ടി കാത് അറുത്തു. 48യേശു അവരോട്: “ഒരു കള്ളന്റെ നേരെ എന്നപോലെ നിങ്ങൾ എന്നെ പിടിപ്പാൻ വാളും വടിയുമായി പുറപ്പെട്ടു വന്നുവോ? 49ഞാൻ ദിവസേന ദൈവാലയത്തിൽ ഉപദേശിച്ചുകൊണ്ട് നിങ്ങളോടുകൂടെ ഇരുന്നു; നിങ്ങൾ എന്നെ പിടിച്ചില്ല; എങ്കിലും തിരുവെഴുത്തുകൾക്ക് നിവൃത്തി വരേണ്ടതിന് ഇങ്ങനെ സംഭവിക്കുന്നു” എന്നു പറഞ്ഞു. 50അപ്പോൾ യേശുവിന്റെ കൂടെയുണ്ടായിരുന്ന എല്ലാവരും അവനെ വിട്ടു ഓടിപ്പോയി.\n51ഒരു ബാല്യക്കാരൻ തന്റെ ശരീരത്തിന്മേൽ പുതപ്പ് മാത്രം പുതച്ചുംകൊണ്ട് അവനെ അനുഗമിച്ചു; അവർ അവനെ പിടിച്ച്. 52അവനോ ആ പുതപ്പ് അവിടെ വിട്ടു നഗ്നനായി ഓടിപ്പോയി.\nയേശു പുരോഹിതസംഘത്തിന്റെ മുമ്പിൽ.\n53അവർ യേശുവിനെ മഹാപുരോഹിതന്റെ അടുക്കൽ കൊണ്ടുപോയി. അവന്റെ അടുക്കൽ എല്ലാ മുഖ്യപുരോഹിതന്മാരും മൂപ്പന്മാരും ശാസ്ത്രിമാരും വന്നു കൂടിയിരുന്നു. 54പത്രൊസ് മഹാപുരോഹിതന്റെ അരമനയുടെ മുറ്റംവരെ അവനെ അല്പം ദൂരെയായി അനുഗമിച്ചു, ഭൃത്യന്മാരോടു ചേർന്ന് തീ കാഞ്ഞുകൊണ്ടിരുന്നു. 55മുഖ്യപുരോഹിതന്മാരും ന്യായാധിപസംഘം ഒക്കെയും യേശുവിനെ കൊല്ലേണ്ടതിന് അവനെതിരെ സാക്ഷ്യം അന്വേഷിച്ചു, കണ്ടില്ലതാനും. 56അനേകർ അവന്റെ നേരെ കള്ള സാക്ഷ്യം പറഞ്ഞു; എന്നാൽ അവരുടെ സാക്ഷ്യംപോലും ഒത്തുവന്നില്ല. 57ചിലർ എഴുന്നേറ്റ് അവന്റെ നേരെ: 58“ഞാൻ കൈപ്പണിയായ ഈ മന്ദിരം പൊളിച്ച് മൂന്നു ദിവസംകൊണ്ട് കൈപ്പണിയല്ലാത്ത മറ്റൊന്നു പണിയും എന്നു ഇവൻ പറഞ്ഞത് ഞങ്ങൾ കേട്ട്” എന്നു കള്ള സാക്ഷ്യം പറഞ്ഞു. 59എന്നിട്ടും അവരുടെ സാക്ഷ്യം ഒത്തുവന്നില്ല. 60മഹാപുരോഹിതൻ നടുവിൽ നിന്നുകൊണ്ടു യേശുവിനോടു: “നീ ഒന്നും ഉത്തരം പറയുന്നില്ലയോ? ഇവർ നിന്റെ നേരെ സാക്ഷ്യം പറയുന്നത് എന്ത്?” എന്നു ചോദിച്ചു. 61അവനോ മിണ്ടാതെയും ഉത്തരം പറയാതെയും ഇരുന്നു. മഹാപുരോഹിതൻ പിന്നെയും അവനോട്: “നീ വന്ദ്യനായവന്റെ പുത്രനായ ക്രിസ്തുവോ?” എന്നു ചോദിച്ചു. 62“ഞാൻ ആകുന്നു; മനുഷ്യപുത്രൻ സർവ്വശക്തന്റെ വലത്തുഭാഗത്ത് ഇരിക്കുന്നതും ആകാശമേഘങ്ങളോടെ വരുന്നതും നിങ്ങൾ കാണും” എന്നു യേശു പറഞ്ഞു. 63അപ്പോൾ മഹാപുരോഹിതൻ വസ്ത്രം കീറി: 64“ഇനി സാക്ഷികളെക്കൊണ്ട് നമുക്കു എന്ത് ആവശ്യം? ദൈവദൂഷണം നിങ്ങൾ കേട്ടുവല്ലോ; എന്താണ് നിങ്ങളുടെ തീരുമാനം?” എന്നു ചോദിച്ചു. “അവൻ മരണയോഗ്യൻ” എന്നു എല്ലാവരും വിധിച്ചു. 65ചിലർ അവനെ തുപ്പുകയും അവന്റെ മുഖം മൂടി അവനെ മുഷ്ടി ചുരുട്ടി കുത്തുകയും ‘പ്രവചിക്ക’ എന്നു അവനോട് പറകയും ചെയ്തു തുടങ്ങി; ചേവകർ അവനെ ഏറ്റുവാങ്ങി അടിച്ചു.\nപത്രൊസ് യേശുവിനെ തള്ളിപ്പറയുന്നു.\n66പത്രൊസ് താഴെ നടുമുറ്റത്ത് ഇരിക്കുമ്പോൾ മഹാപുരോഹിതന്റെ വേലക്കാരത്തികളിൽ ഒരുവൾ വന്നു, 67പത്രൊസ് തീ കായുന്നത് കണ്ട് അവനെ സൂക്ഷിച്ചുനോക്കി: “നീയും ആ നസറായനായ യേശുവിനോടുകൂടെ ആയിരുന്നു” എന്നു പറഞ്ഞു. 68“നീ പറയുന്നത് എന്തെന്ന് ഞാൻ അറിയുന്നുമില്ല, എനിക്ക് മനസ്സിലാകുന്നതുമില്ല” എന്നിങ്ങനെ അവൻ തള്ളിപ്പറഞ്ഞു. പിന്നെ അവൻ പുറത്തു പടിപ്പുരയിലേക്ക് പോയപ്പോൾ കോഴി കൂകി. 69ആ വേലക്കാരത്തി അവനെ പിന്നെയും കണ്ട് സമീപത്ത് നില്ക്കുന്നവരോട്: “ഇവൻ ആ കൂട്ടരിൽ ഉള്ളവൻ തന്നേ” എന്നു പറഞ്ഞു തുടങ്ങി. അവൻ പിന്നെയും തള്ളിപ്പറഞ്ഞു. 70കുറച്ചുനേരം കഴിഞ്ഞശേഷം അരികെ നിന്നവർ പത്രൊസിനോട്: “നിശ്ചയമായും നീ ആ കൂട്ടരിൽ ഉള്ളവൻ തന്നെ; നീയും ഗലീലക്കാരനല്ലോ” എന്നു പറഞ്ഞു. 71“നിങ്ങൾ പറയുന്ന മനുഷ്യനെ ഞാൻ അറിയുന്നില്ല” എന്നു പറഞ്ഞ് അവൻ പ്രാകുവാനും ആണയിടുവാനും തുടങ്ങി. 72ഉടനെ കോഴി രണ്ടാമതും കൂകി; കോഴി രണ്ടുവട്ടം കൂകുംമുമ്പെ നീ മൂന്നു വട്ടം എന്നെ തള്ളിപ്പറയും എന്നു യേശു തന്നോട് പറഞ്ഞ വാക്ക് ഓർത്ത് പത്രൊസ് പൊട്ടിക്കരഞ്ഞു.


കോഴി വില നിയന്ത്രിക്കാന് സർക്കാർ ഇടപെടണം – Meddling Media\nകോഴി വില നിയന്ത്രിക്കാന് സർക്കാർ ഇടപെടണം\nകോഴി വില നിയന്ത്രിക്കാന് വിപണിയില് സർക്കാർ ഇടപെടണം – എസ്.ഡി.പി.ഐ\nമലപ്പുറം: അനുദിനം വര്‍ദ്ധിച്ചു വരുന്ന കോഴിവില നിയന്ത്രിക്കാന് വിപണയില് സര്‍ക്കാര് അടിയന്തിരമായി ഇടപെടണമെന്ന് എസ്.ഡി.പി.ഐ മലപ്പുറം മണ്ഡലം കമ്മിറ്റി ആവശ്യപ്പെട്ടു. കോവിഡ് മൂലം ജനങ്ങള് വലിയ സാമ്പത്തിക പ്രതിസന്ധിയിലാണ്. ഈ സമയത്ത് ജനങ്ങൾ ആവശ്യ ഭക്ഷ്യ വസ്തുവായി കാണുന്ന കോഴിക്ക് നിയന്ത്രണമില്ലാതെ വില വർദ്ധിപ്പിക്കുന്നത് അംഗീകരിക്കാനാകില്ല. നോമ്പുകാലം കൂടി ആയതോടെ കോഴിയുടെ ഉപയോഗം വര്‍ദ്ധിച്ചു. ലോക് ഡൗണ് ആയതോടെ മത്സ്യത്തിന്റെ വരവ് നിൽക്കുകയും ആടുമാടുകളുടെ ലഭ്യത കുറയുകയും ചെയ്തതോടെ എല്ലാവരും ആശ്രയിക്കുന്നത് കോഴിയെയാണ്.\nകാലങ്ങളായി തമിഴ്നാട് ലോബിയാണ് കേരളത്തിലെ കോഴി വിപണിയെ നിയന്ത്രിക്കുന്നത് എന്ന ആരോപണം ശക്തമാണ്. അവരുടെ താല്പര്യങ്ങൾക്കനുസരിച്ചാണ് വില വർദ്ധനവ് ഉണ്ടാവുന്നതും. എന്നാൽ ഇത് നിയന്ത്രിക്കാൻ സർക്കാർ ഇടപെടൽ നടത്തുകയും ചെയ്യുന്നില്ല. അതിനാൽ ഇത് നിയന്ത്രിക്കാൻ സർക്കാർ തയ്യാറാവണം. ഇല്ലെങ്കിൽ തമിഴ്നാട്ടിൽ നിന്നും വരുന്ന കോഴി വാഹനങ്ങളെ ജനകീയമായി തടയുമെന്നും മണ്ഡലം കമ്മിറ്റി മുന്നറിയിപ്പ് നൽകി.\nപച്ച കോഴി മുട്ടയ്ക്ക് പിന്നിലെ രഹസ്യം


കരളില് കൊഴുപ്പടിയുന്ന അവസ്ഥയാണ് ഫാറ്റി ലിവര്. ഇത് ഒരു ജീവിതശൈലീ രോഗമാണ്. ലിവര് സിറോസിസ് പോലുള്ള രോഗങ്ങളിലേക്ക് ഫാറ്റി ലിവര് നയിക്കും. ഫാറ്റി ലിവറിനെ തടയാന് സഹായിക്കുന്ന ചില ഭക്ഷ്യവസ്തുക്കള് ഇതാണ്.\n1.ഓട്‌സ്, കരളില് കൊഴുപ്പ് അടിയുന്നത് തടയുന്നു.\n2. ഗ്രീന് ടീ മികച്ചതാണ്. കാരണം ശരീരത്തിലെ കൊഴുപ്പ് കുറയ്ക്കാനും കൊളസ്‌ട്രോള് കുറയ്ക്കാനും സഹായിക്കുന്നു\n3. ഭക്ഷണത്തിന് രുചി നല്‍കുന്നതിനൊപ്പം ശരീരത്തിലെ കൊഴുപ്പ് കുറയ്ക്കാനും ശരീരഭാരം കുറയ്ക്കാനും വെളുത്തുള്ളി സഹായിക്കും.\n4. വാള്‍നട്ട് കരളിന്റെ ആരോഗ്യത്തിന് മികച്ചതാണ്. കരളിന് മാത്രമല്ല ശരീരത്തിലെ ചീത്ത കൊളസ്ട്രോള് അകറ്റാനും സഹായകമാണ്.\n5. മത്തി, ചൂര, ട്യൂണ തുടങ്ങിയ മീനുകള് കരളിലെ അമിത കൊഴുപ്പ് കുറയ്ക്കാന് സഹായിക്കുന്നു.\n6. ഇലക്കറികള് കരളിലെ കൊഴുപ്പടിയുന്നത് കുറയ്ക്കാനും ശരീരഭാരം കുറയ്ക്കാനും സഹായിക്കും\n7. സോയാ ഉത്പന്നങ്ങളില് കൊഴുപ്പ് കുറവും ഉയര്‍ന്ന തോതില് പ്രോട്ടീന് അടങ്ങിയതുമാണ്. ഇത് ശരീരഭാരം കുറയ്ക്കുന്നതിന് മാത്രമല്ല കരളിന്റെ ആരോഗ്യത്തിനും സഹായിക്കുന്നു.


പ്രധാനമന്ത്രിയുടെ വാക്കിന് പുല്ലുവില; ബീഫിന്റെ പേരില് വീണ്ടും കൊല - MALABAR FLASH പ്രധാനമന്ത്രിയുടെ വാക്കിന് പുല്ലുവില; ബീഫിന്റെ പേരില് വീണ്ടും കൊല - MALABAR FLASH\nHome > ദേശീയം > പ്രധാനമന്ത്രിയുടെ വാക്കിന് പുല്ലുവില; ബീഫിന്റെ പേരില് വീണ്ടും കൊല\nBeef Murder National News ദേശീയം\nപ്രധാനമന്ത്രിയുടെ വാക്കിന് പുല്ലുവില; ബീഫിന്റെ പേരില് വീണ്ടും കൊല\nരാംഗഡ്: ബീഫ് കൈവശം വച്ചെന്നാരോപിച്ച് ജാര്‍ഖണ്ഡില് ഒരാളെ തല്ലിക്കൊന്നു. രാംഗഡ് ജില്ലയിലെ ഭജര്‍ടണ്ട് ഗ്രാമത്തിലാണ് സംഭവം. അലീമുദ്ദീന് എന്ന അസഗര് അന്‍സാരിയാണ് കൊല്ലപ്പട്ടത്.[www.malabarflash.com]\nഇയാളുടെ മാരുതി വാനില് ബീഫ് കണ്ടെത്തിയെന്നാരോപിച്ചാണ് ആള്‍ക്കൂട്ടം ഇയാളെ ആക്രമിച്ചതെന്നാണ് റിപ്പോര്‍ട്ട്.\nഅക്രമികളില് നിന്ന് ഇയാളെ രക്ഷിച്ച പോലീസ് അടുത്ത ആശുപത്രിയില് എത്തിച്ചെങ്കിലും ജീവന് രക്ഷിക്കാനായില്ല. അലീമുദ്ദീന്റെ വാഹനവും അക്രമിസംഘം കത്തിച്ചിട്ടുണ്ട്.\nമുന്‍കൂട്ടി ആസൂത്രണം ചെയ്ത കൊലപാതകമാണിതെന്ന് സംശയിക്കുന്നതായി എഡിജിപി ആര്‍കെ മാലിക് പറഞ്ഞു.\nചില കന്നുകാലി വ്യപാരികളായ ചിലര് ചേര്‍ന്ന് ഇയാള്‍ക്കെതിരെ നടത്തിയ ഗൂഢാലോചനയാണ് കൊലപാതകത്തില് കലാശിച്ചതെന്നും എഡിജിപി പറയുന്നു. കൊലപാതകികളെ പോലീസ് തിരിച്ചറിഞ്ഞിട്ടുണ്ടെന്നും അദ്ദേഹം കൂട്ടിച്ചേര്‍ത്തു.\nഗോസംരക്ഷണത്തിന്റെ പേരില് ആളുകളെ തല്ലിക്കൊല്ലുന്നത് അംഗീകരിക്കാന് സാധിക്കില്ലെന്ന പ്രധാനമന്ത്രിയുടെ പ്രസ്താവന\nപുറത്തു വന്ന് മണിക്കൂറുകള്‍ക്കകമാണ് സമാനവിഷയത്തില് ബിജെപി ഭരിക്കുന്ന സംസ്ഥാനത്ത് ഒരാള്‍ക്ക് ജീവന് നഷ്ടമായത്.\nItem Reviewed: പ്രധാനമന്ത്രിയുടെ വാക്കിന് പുല്ലുവില; ബീഫിന്റെ പേരില് വീണ്ടും കൊല Rating:5Reviewed By: UMRAS vision


മുതലകളുടെ പേടിസ്വപ്‌നമായിരുന്ന പിപയ്ക്ക് ഒടുവില് സംഭവിച്ചത്•ഇ വാർത്ത | evartha\nമുതലകളുടെ പേടിസ്വപ്‌നമായിരുന്ന പിപയ്ക്ക് ഒടുവില് സംഭവിച്ചത്\nevartha Desk June 15, 2018, 5:30 pm June 15, 2018\nടെറിയര് ഇനത്തില്‍പ്പെട്ട പിപ എന്ന പട്ടി മുതലകളുടെ പേടിസ്വപ്‌നമായിരുന്നു. അഡ്‌ലെയ്ഡ് നദിയുടെ തീരങ്ങളില് വിശ്രമിക്കാനെത്തുന്ന കൂറ്റന് കായല് മുതലകളെ വിരട്ടിയോടിക്കലായിരുന്നു പിപയുടെ പ്രധാന വിനോദം.ഓസ്‌ട്രേലിയയിലെ ഗോട്ട് ഐലന്റിലെ കൗതുക കാഴ്ച്ചയായിരുന്നു ഇത്. ഉടമയ്‌ക്കൊപ്പം നടക്കാനിറങ്ങിയ പിപ തീരത്തുറങ്ങുന്ന മുതലകളെ വിരട്ടിയോടിക്കാന് തുടങ്ങി. സാധാരണ നായകള് മുതലകളുടെ അടുത്തേക്ക് പോകാന് പോലും ഭയപ്പെട്ടിരുന്ന സമയത്താണ് പിപയുടെ ധീരകൃതൃം.\nവൈകാതെ മുതലകളെ വിരട്ടിയോടിക്കുന്നത് പിപയ്ക്ക് ഹരമായി മാറി. ഇത് പതിവായതോടെ കാഴ്ച്ചക്കാരുടെ എണ്ണവും കൂടി.പിപ അവരുടെ പ്രാദേശിക ഹീറോ ആയി മാറി. പക്ഷേ ഭയപ്പെട്ടത് പോലെ ഒരു നാള് അത് സംഭവിച്ചു. ആരാധകര് നോക്കി നില്‍ക്കെ ഒരു മുതല പിപയെ അകത്താക്കി.\nപിപ പലതവണ വിരട്ടിയോടിച്ചിട്ടുള്ള സിസ എന്ന മുതലയാണ് പിപയെ ആഹാരമാക്കിയത്. പിപയെ കടിച്ചെടുത്ത് സിസ വെള്ളത്തിലേക്ക് മറഞ്ഞതോടെ പിപയുടെ ഉടമയായ കായ്ഹന്‍സനെ പലരും അനുശോചനം അറിയിച്ചു. എന്നാല് കഥയിലെ യഥാര്‍ത്ഥ നായകന് മുതലയാണെന്നും മുതലകളെ ശല്യപ്പെടുത്താന് അനുവദിച്ച കായ്ഹസനാണ് പിപയുടെ മരണത്തിന് കാരണക്കാരന് എന്നും വാദം ഉയര്‍ന്നു.


ഗ്ലോയിങ് ബ്യൂട്ടിയായി പ്രിയ താരം…🥰 ശിവാനി നാരായണന്റെ ഫോട്ടോകൾ വൈറലാകുന്നു… – Mappila Media\nമിനി സ്ക്രീനിലും ബിഗ് സ്ക്രീനിലും ഒരു പോലെ അഭിനയിച്ച് കഴിവ് തെളിയിച്ച താരമാണ് ശിവാനി നാരായണൻ. അഭിനയ പ്രാധാന്യമുള്ള ഒരുപാട് കഥാപാത്രങ്ങൾ മിനിസ്ക്രീനിൽ അവതരിപ്പിച്ചു പ്രേക്ഷകരുടെ കയ്യടി നേടാൻ താരത്തിന് കഴിഞ്ഞു. ബിഗ് സ്ക്രീനിൽ താരം അവതരിക്കാൻ പോവുകയാണ്. തുടക്കം മുതൽ ഇത് വരെയും മികച്ച അഭിനയം ആണ് താരം കാഴ്ചവെച്ചത്.\nലോകമെമ്പാടും ഒരുപാട് ആരാധകരുള്ള റിയാലിറ്റി ഷോയായ ബിഗ് ബോസിലൂടെയാണ് താരം ഇത്രയധികം ജന ശ്രദ്ധ പിടിച്ചു പറ്റിയത്. 2020-21 കാലത്തിൽ സ്റ്റാർ വിജയ് ചാനൽ സംപ്രേഷണം ചെയ്തിരുന്ന തമിഴ് ബിഗ് ബോസ് സീസൺ നാലിൽ പ്രത്യക്ഷപ്പെട്ട് കൊണ്ടാണ് താരം ഇത്രയധികം ആരാധക കൂട്ടത്തെ നേടിയെടുത്തത്. ബിഗ് ബോസ് ഹൌസിൽ മികച്ച മത്സര ബുദ്ധി താരം പ്രകടിപ്പിച്ചിരുന്നു.\nപകൽ നിലാവ് എന്ന സീരിയലിൽ സ്നേഹ അർജുൻ എന്ന കഥാപാത്രത്തെ അവതരിപ്പിച്ചുകൊണ്ട് 2016 ലാണ് താരം ആദ്യമായി മിനിസ്ക്രീനിൽ പ്രത്യക്ഷപ്പെടുന്നത്. രട്ടായി റോജ എന്ന സീരിയലിൽ അഭിനയിച്ചു കൊണ്ടാണ് താരം ഇത്രയധികം ആരാധകരെ നേടിയെടുത്തത്. രട്ടായി റോജ എന്ന സീരിയലിൽ ഡബിൾ റോളിലാണ് താരം തിളങ്ങിയത്. അബി & അനു എന്ന രണ്ട് കഥാപാത്രത്തെയാണ് താരം ഈ സീരിയലിൽ അവതരിപ്പിച്ചത്.\nശരവണൻ മീനാക്ഷി സീസൺ3ൽ സാവിത്രി എന്ന ഗസ്റ്റ് കഥാപാത്രത്തെ അവതരിപ്പിച്ചുകൊണ്ട് താരം തിളങ്ങിയിരുന്നു. പിന്നീട് ജോഡി അൺലിമിറ്റഡ് എന്ന ഷോയിൽ മത്സരാർത്ഥി ആയും പങ്കെടുത്തു. കമൽ ഹാസൻ നായകനായും പ്രൊഡ്യൂസർ ആയും എത്തുന്ന തമിഴ് മലയാളം ആക്ഷൻ ത്രില്ലർ സിനിമയായ വിക്രമിൽ താരം അഭിനയിക്കുന്നുണ്ട്. ഈ സിനിമയിൽ വിജയ് സേതുപതി ഫഹദ് ഫാസിൽ എന്നിവരും പ്രധാന വേഷത്തിൽ എത്തുന്നുണ്ട്.\nതന്റെ അഭിനയ മികവു കൊണ്ടും ആരും മോഹിക്കുന്ന സൗന്ദര്യം കൊണ്ടും ഒരുപാട് ആരാധകരെ നേടിയെടുക്കാൻ താരത്തിന് സാധിച്ചിട്ടുണ്ട്. താരം ഇതുവരെ മിനി സ്‌ക്രീനിൽ പ്രത്യക്ഷപ്പെട്ടത് ഉള്ളൂ എങ്കിലും താരത്തിന് അസാധ്യമായ ആരാധകവൃന്ദം ഉണ്ട്. താരം ഓരോ കഥാപാത്രത്തെയും ആഴത്തിൽ അറിഞ്ഞ അവതരിപ്പിച്ചത് കൊണ്ട് തന്നെയാണ് വളരെ വിപുലമായ ആരാധകരെ താരത്തിന് സ്വന്തമാക്കാൻ സാധിച്ചത്.\nസോഷ്യൽ മീഡിയയിൽ ഏറ്റവും കൂടുതൽ പേർ പിന്തുടരുന്ന സൗത്ത് ഇന്ത്യയിലെ മിനിസ്ക്രീനിലെ താരങ്ങളിലൊരാളാണ് താരം. ഇൻസ്റ്റാഗ്രാമിൽ മാത്രം മൂന്ന് മില്യനിൽ കൂടുതൽ ആരാധകർ താരത്തെ ഫോളോ ചെയ്യുന്നുണ്ട്. ഒരു സോഷ്യൽ മീഡിയ സെലിബ്രിറ്റി എന്ന നിലയിൽ താരം ഒരുപാട് മോഡൽ ഫോട്ടോഷൂട്ടിൽ പങ്കെടുക്കുകയും ചെയ്തിട്ടുണ്ട്. പങ്കുവെക്കുന്ന ഫോട്ടോകളെല്ലാം വൈറൽ ആകാറുണ്ട്.\nഇഷ്ട ഫോട്ടോകളും വീഡിയോകളും താരം നിരന്തരമായി സമൂഹമാധ്യമങ്ങളിൽ പങ്കുവയ്ക്കുകയും ചെയ്യുന്നുണ്ട്. ഇപ്പോൾ താരത്തിന്റെ പുത്തൻ ഫോട്ടോകൾ ആണ് സോഷ്യൽ മീഡിയയിൽ വീണ്ടും വൈറൽ ആയി പ്രചരിക്കുന്നത്. ബോൾഡ് വേഷത്തിൽ അതീവ സുന്ദരിയായി പ്രത്യക്ഷപ്പെട്ട താരത്തിന്റെ കിടിലൻ ഫോട്ടോകൾ ആരാധകർ ഏറ്റെടുത്തിരിക്കുന്നു. ഗ്ലോയിങ് ഫോട്ടോകളാണ് താരം പങ്കുവെച്ചിരിക്കുന്നത്.


മണിഹെയ്സ്റ്റും സാല്‍വദോര്‍ദാലിയും: മുഖംമൂടിയായും മുഖംമൂടാതെയും\n16 May, 2020, 12:40 pm\nവര്‍ത്തമാനകാലത്ത് കാണികളെയാകെ ഒരു നിശ്ചലദൃശ്യമാക്കി മാറ്റിയ മണിഹെയ്സ്റ്റെന്ന പരമ്പരയിലൂടെ ദാലി മടങ്ങിവരുമ്പോഴും, ഓര്‍മിപ്പിക്കുന്നത് സ്വാതന്ത്യത്തെപ്പറ്റിയല്ലാതെ മറ്റൊന്നിനെപ്പറ്റിയുമല്ലെന്ന് തോന്നുന്നു. ടി.അരുണ്‍കുമാര് എഴുതുന്നു\nചലിക്കാത്ത ചിത്രങ്ങളാല് കാലത്തില് ചലിച്ചുകൊണ്ടിരിക്കുന്ന സാല്‍വദോര് ദാലി ഈ ലോക്ക് ഡൗണ് കാലത്ത് ഒരു 'ചലിക്കും ചിത്രപരമ്പര'യിലൂടെയും ലോകത്തിന്റെ മുന്നിലേക്കെത്തിയിരുന്നല്ലോ. നെറ്റ്ഫ്ളിക്സ് പരമ്പരയായ മണിഹെയ്സ്റ്റ് ആരാധകര് ആ മുഖംമൂടിയിലെ കൊമ്പന്‍മീശയെ എങ്ങനെ മറക്കാനാണ് ? വിചിത്രവര്‍ണരൂപങ്ങളാല് കാഴ്ചയെ ഒരു കാലൈഡോസ്‌ക്കോപ്പാക്കിയ ദാലി വീണ്ടുമൊരു ദൃശ്യഖണ്ഡമായി വിവരവിപ്ളവകാലത്തെ കലയിലേക്ക് മടങ്ങിയെത്തുകയായിരുന്നു. പതിവ് പോലെ മുഖംമൂടിയിലെ ദാലിയുടെ രൂപം നെറ്റ്ഫ്‌ളിക്‌സ് പരമ്പരയുടെ വൈകാരികതലങ്ങളെ ഗുണപരമായിത്തന്നെ സ്വാധീനിച്ചു. ചരിത്രത്തിന്റെ അങ്ങേത്തലയ്ക്കല് നിന്ന് ഇങ്ങേത്തലയ്ക്കലേക്ക് ദാലിയന് ടച്ചുള്ള ഒരു വിഷ്വല് സ്ട്രോക്ക് !\nഇതിപ്പോള് വീണ്ടുമൊരു മേയ് മാസം. ഒപ്പം തുടരുന്ന ലോക്ക് ഡൗണും. നൂറ്റിപ്പതിനാറ് വര്‍ഷം മുമ്പ് ഒരു മേയിലാണ് ദാലി ജനിക്കുന്നതും. ചിത്രകലയില് സ്വയം പൊട്ടിത്തെറിച്ച ദാലി ജീവിതത്തിലും കലയിലും സ്വാതന്ത്യത്തിന്റെ കൂടി പ്രതീകമായിരുന്നല്ലോ. വര്‍ത്തമാനകാലത്ത് കാണികളെയാകെ ഒരു നിശ്ചലദൃശ്യമാക്കി മാറ്റിയ മണിഹെയ്സ്റ്റെന്ന പരമ്പരയിലൂടെ ദാലി മടങ്ങിവരുമ്പോഴും, ഓര്‍മിപ്പിക്കുന്നത് സ്വാതന്ത്യത്തെപ്പറ്റിയല്ലാതെ മറ്റൊന്നിനെപ്പറ്റിയുമല്ലെന്ന് തോന്നുന്നു. പുറത്ത് ലോക്ക്ഡൗണ് ആണ്. അനുഭവിപ്പിക്കുന്നത് തീര്‍ച്ചയായും തന്റെ ചിത്രങ്ങളിലെഴുതിയ അതേ നിഗൂഢതയെ തന്നെയും.\nസര്‍റിയലിസ്റ്റ് ചിത്രകലയിലെ പൊട്ടിത്തെറിയായ ദാലിയെ ആര്‍ക്കാണറിയാത്തത് ? എന്നാല് തന്റെ വിഖ്യാതമായ കൊമ്പന് മീശയെപ്പറ്റി പുസ്തകമെഴുതിയ ദാലിയെ എത്രപേര്‍ക്കറിയാം ? വൈനുകളെപ്പറ്റി പുസ്തകമെഴുതിയ ദാലി, സ്ത്രീകളുടെ സ്വിംസ്യൂട്ടുകള് ഡിസൈന് ചെയ്ത ദാലി, ഹിച്ച്കോക്കുമായി സിനിമയില് സഹകരിച്ച ദാലി. അങ്ങനെ വേറെയുമുണ്ട് ദാലിമാര്.\n1904ല് സാല്‍വദോര് ദാലി സ്പെയിനില് ആണ് ജനിക്കുന്നത്. ഒരു വര്‍ണബിന്ദുവില് പ്രപഞ്ചത്തിന്റെ വലുപ്പവും മനസ്സിന്റെ സങ്കീര്‍ണകൗതുകകങ്ങളെയും അലിയിച്ചു ചേര്‍ക്കുകയായിരുന്നു ദാലി. അനുപമവും വിചിത്രവുമായ നിറക്കൂട്ടുകളിലൂടെയും രൂപസങ്കല്‍പ്പനങ്ങളിലൂടെയും വരകളുടെ വൈചിത്ര്യങ്ങളിലൂടെയും ദാലി സര്‍റിയലിസ്റ്റ് ചിത്രകലയില് ഒരു ബിംഗ് ബാംഗായി. എരിയുന്ന ജിറാഫിലൂടെയും, ചൂരവേട്ടയിലൂടെയും ലോബ്സ്റ്റര് ടെലിഫോണിലൂടെയും ദാലി കാഴ്ച ഒരു കലൈഡോസ്‌കോപ്പെന്നാണ് തെളിയിച്ചത്. എന്നാല് ഈ ചെറുകുറിപ്പ് പ്രധാനമായും ദാലിയുടെ ചിത്രകലയെപ്പറ്റിയല്ല മറിച്ച് മറ്റു ചില കൗതുകങ്ങളെപ്പറ്റിയാണ്.\nദാലി ഒരു പുനര്‍ജന്‍മം !\nചിത്രകലയിലെ മാത്രമല്ല, ജീവിതത്തിലെയും ചില ഉന്‍മാദസങ്കല്‍പ്പങ്ങള് ദാലിയെ വരച്ചിടുന്നുണ്ട്. ദാലിയുടെ കൊമ്പന്‍മീശ പോലെ തന്നെ അടയാളപ്പെടുത്തപ്പെട്ടതായിരുന്നു ആ ജീവിതവും. തന്റെ മരിച്ചുപോയ മൂത്ത സഹോദരന്റെ പുനര്‍ജന്‍മമാണ് താനെന്ന് ദാലി ഉറച്ചു വിശ്വസിച്ചിരുന്നത്രേ. ദാലിയെക്കാള് മൂന്ന് വയസ്സിന് മൂപ്പുണ്ടായിരുന്ന ഈ സഹോദരന്റെ പേരും സാല്‍വദോര് ദാലി എന്ന് തന്നെ ആയിരുന്നു! ദാലി ജനിക്കുന്നതിന് ഒമ്പത് മാസം മുമ്പ് മാത്രമാണ് ഈ ' സാല്‍വദോര് ദാലി ' മരിച്ചു പോവുന്നത്. തുടര്‍ന്ന് ജനിച്ച ദാലി ഈ കുട്ടിയുടെ പുനര്‍ജന്‍മമാണെന്ന് മാതാപിതാക്കള് വിശ്വാസിക്കുകയും കാലക്രമേണ ഈ വിശ്വാസം ദാലിയിലേക്ക് പകരപ്പെടുകയുമായിരുന്നു. ദാലിക്ക് അഞ്ച് വയസ്സുള്ളപ്പോഴാണ് ഈ സംഭവം നടക്കുന്നത്. സഹോദരന്റെ കുഴിമാടം കാണിക്കുവാന് അച്ഛനുമമ്മയും ദാലിയെ കൂട്ടിക്കൊണ്ട് പോവുകയായിരുന്നു. തുടര്‍ന്നവര് ഈ വിശ്വാസം ദാലിയുമായി പങ്കുവയ്ക്കുകയായിരുന്നു.\nവിദ്യാര്‍ത്ഥിയായിരിക്കുമ്പോള് താന് ജനിച്ച സ്പാനിഷ് പട്ടണമായ ഫിഗുറേയില് നിന്നും ദാലി മാഡ്രിഡിലെ ഒരു അക്കാദമിയിലേക്ക് ചിത്രകല പഠിക്കാനായി വരുകയായിരുന്നു. തുടര്‍ന്ന് ഈ അക്കാദമിയിലെ ഏറ്റവും പ്രശ്നക്കാരനായ വിദ്യാര്‍ത്ഥിയായി വളരെപ്പെട്ടന്ന് തന്നെ ദാലി മാറി. വിദ്യാര്‍ത്ഥിപ്രക്ഷോഭത്തിന് നേതൃത്വം കൊടുത്തെന്നാരോപിച്ച് ദാലിയെ അധി:കൃതര് ഒരു പ്രാവശ്യം പുറത്താക്കി. പിന്നീട് മാപ്പുനല്‍കി ദാലിയെ തിരിച്ചെടുത്തു. ദാലി പക്ഷെ മിടുക്കനായിരുന്നു. വീണ്ടും അതേ കുറ്റത്തിന് അധി:കൃതര്‍ക്ക് ദാലിയെ പിന്നെയും പുറത്താക്കേണ്ടി വന്നു ! ഇത്തവണ അത് എല്ലാക്കാലത്തേക്കുമായിട്ടായിരുന്നു എന്ന് മാത്രം.\nദാലിക്ക് 25 വയസ്സ് പ്രായമുള്ളപ്പോഴാണ് തന്റെ ഭാവിവധുവായ ഗാല എന്ന എലീനയെ കണ്ടുമുട്ടുന്നത്. ദാലിയെക്കാള് പത്ത് വയസ്സ് പ്രായക്കൂടുതലുണ്ടായിരുന്നു എലീനയ്ക്ക്. അതിനുമപ്പുറം ഉറ്റചങ്ങാതിയായ പോളിന്റെ ഭാര്യയുമായിരുന്നു അവര്. പിന്നീട് ഇരുവരും വിവാഹമോചിതരാവുകയും ദാലി എലീനയെ പാരീസില് വച്ച് വിവാഹം കഴിക്കുകയും ചെയ്തു. 1934 -ല് ദാലിയുടെ മുപ്പതാം വയസ്സിലായിരുന്നു ഈ വിവാഹം.\nചെക്കിന് പകരം ചിത്രങ്ങള് !\nപ്രശസ്തനായതോടെ ദാലിക്ക് പലതരത്തിലുള്ള സ്വീകാര്യതകളും വന്നുചേര്‍ന്നു. ഇതിന് അനുബന്ധമായി പലതരത്തിലുള്ള ബാധ്യതകളും, പ്രത്യേകിച്ച് സാമ്പത്തികബാധ്യതകള്, വന്നുചേരുമല്ലോ. എന്നാല് സ്വന്തം നിലയ്ക്ക് ലോകത്ത് വളരെ അപൂര്‍വം പേര്‍ക്ക് മാത്രം സാധ്യമാകുന്ന തരത്തില് ദാലി ഇതിനെ മറികടന്നിരുന്നു. റസ്റ്ററന്റ് ബില്ലുകള് അതിര് കടക്കുമ്പോള് ഇതിനെ അതിജീവിക്കാന് ദാലി കണ്ടെത്തിയ കുറുക്കുവഴി രസകരമാണ്. ബില്ലുകള് സ്വീകരിക്കുന്ന ദാലി കാശ് ഇല്ലാത്ത സാഹചര്യങ്ങളില് അത് പേ ചെയ്യില്ല. പകരം തുകയ്ക്കുള്ള ചെക്ക് കൊടുത്തയക്കും. ഈ ചെക്കിന്റെ പിന്നില് ദാലി ഒരു ചിത്രം കൂടി വരച്ചിട്ടുണ്ടാവും. ദാലിയുടെ ചിത്രത്തിന്റെ വിലയറിയാവുന്ന ഭക്ഷണശാല ഉടമകള് ഈ ചെക്ക് ബാങ്കിലേക്ക് കൊടുത്തയക്കില്ല. പകരമവരത് സൂക്ഷിച്ചു വയ്ക്കും. ദാലിയും അത്രയേ ഉദ്ദേശിച്ചിട്ടുമുണ്ടാവൂ !\nവിചിത്രചിത്രങ്ങള് , വിചിത്രമാര്‍ഗ്ഗങ്ങള് !\nവിചിത്രങ്ങളായ നിറക്കൂട്ടുകളിലും രൂപസങ്കല്‍പ്പങ്ങളിലും അഭിരമിച്ച ദാലി യഥാര്‍ത്ഥ്യങ്ങളെ അമൂര്‍ത്തഭാവനകളിലേക്ക് പരുവപ്പെടുത്താനായി വിചിത്രമായ മാര്‍ഗ്ഗങ്ങളാണ് രചനാവേളകളില് അവലംബിച്ചിരുന്നത്. സര്‍ഗ്ഗഭാവനയെ ഉത്തേജിപ്പിക്കാന് ലഹരിവസ്തുക്കള്‍ക്ക് കഴിയുമെന്ന് ദാലി വിശ്വസിച്ചിരുന്നില്ല. അതുകൊണ്ട് തന്നെ മദ്യമോ മറ്റ് ലഹരികളോ ചിത്രരചനാര്‍ത്ഥം ദാലി ഉപയോഗിച്ചിരുന്നില്ല. ഏതെങ്കിലും ഒരു ബിന്ദുവിലേക്കോ വസ്തുവിലേക്കോ ദീര്‍ഘനേരം തുറിച്ചു നോക്കിയിരിക്കലാണ് ദാലി അവംലംബിച്ചിരുന്ന ഒരു മാര്‍ഗം. ഇതിലൂടെ മനസ്സ് ചെന്നെത്തുന്ന കുഴഞ്ഞുമറിയലില് നിന്ന് ദാലി ചില രൂപസങ്കല്‍പ്പങ്ങള് ഉണ്ടാക്കിയെടുക്കുകയും അത് കാന്‍വാസിലേക്ക് പകര്‍ത്തുകയുമാണ് ചെയ്തിരുന്നത്. ഒപ്പം കൈയ്യിലൊരു സ്പൂണുമായി ഉറക്കത്തിനും ഉണര്‍വ്വിനുമിടയില് സ്ഥിതി ചെയ്യാനുള്ള മാര്‍ഗവും അദ്ദേഹം കണ്ടെത്തിയിരുന്നു. ഉറങ്ങിത്തുടങ്ങുമ്പോള് കൈയ്യിലെ സ്പൂണ് മടിയില് വച്ചിരിക്കുന്ന ലോഹപ്പാത്രത്തിലേക്ക് വീഴും. അപ്പോള് ദാലി ഉണരും. പിന്നെയും ഇത് തുടരും. അങ്ങനെ ഒരു സവിശേഷമാനസികാവസ്ഥയിലെത്തിയും ദാലി ഇമേജുകള് മനസ്സില് രൂപപ്പെടുത്തിയെടുത്തിരുന്നു.\nഫ്രാന്‍സിലെത്തിയ ശേഷമാണ് ദാലി വിഖ്യാത മനശാസ്ത്രജ്ഞനായ സിഗ്മണ്ട് ഫ്രോയ്ഡിനെ വായിക്കാനാരംഭിക്കുന്നത്. സ്വപ്നങ്ങളെപ്പറ്റിയുള്ള ഫ്രോയിഡിയന് നിരീക്ഷണങ്ങളും സങ്കല്‍പ്പങ്ങളിലും ദാലിയില് അതിതീവ്രമായ സ്വാധീനമാണ് ചെലുത്തിയത്. തന്റെ ചിത്രകലയെ സംബന്ധിച്ചിടത്തോളം അതിനിര്‍ണായകമായ കണ്ടെത്തലായിരുന്നു ഫ്രോയിഡെന്ന് ദാലി പിന്നീട് പറഞ്ഞിട്ടുണ്ട്.\nപേടിയിലും ചിരിയിലും സിനിമയിലെ ദാലി !\nചിത്രകലയിലെ ഇതിഹാസമായിരുന്ന ദാലി മറ്റൊരു ദൃശ്യകലയായ സിനിമയ്ക്ക് വേണ്ടിയും സമയം ചെലവഴിച്ചിട്ടുണ്ട്. 1940-കളില് ലോകസിനിമയുടെ 'സസ്പെന്‍സ് ' ആയിരുന്ന സാക്ഷാല് ഹിച്ച്കോക്ക് ദാലിയെ സമീപിച്ചു. തന്റെ പുതിയ ചിത്രമായ സ്പെല്‍ബൗണ്ടിന് വേണ്ടിയായിരുന്നു ഹിച്ചകോക്ക് ദാലിയെ സമീപിച്ചത്. സെപല്‍ബൗണ്ടിലെ ചില സ്വപ്നരംഗങ്ങള് അനുപമമായി രൂപപ്പെടുത്താന് ദാലിയുടെ ഭാവന ഹിച്ച്കോക്കിന് ആവശ്യമായിരുന്നു. പിന്നീട് മറ്റൊരു വിഖ്യാത ചലച്ചിത്രകാരനായിരുന്ന ത്രൂഫോയുമായുള്ള ഒരഭിമുഖത്തില് ഹിച്ച്കോക്ക് ദാലിയുമൊത്തുള്ള ഈ സര്‍ഗ്ഗാനുഭവം വിശദമായി പറയുകയുണ്ടായി. എന്നാല് ഹിച്ച്കോക്കിന് വേണ്ടതിലുമധികം സര്‍റിയലിസവും അമൂര്‍ത്തതയും കൂടിച്ചേര്‍ന്നതായിരുന്നു ദാലിയുടെ ഭാവനകളെന്നതിനാല് ഹിച്ച്കോക്കിന് അവ പ്രതീക്ഷിച്ച രീതിയില് ഉപയോഗപ്പെടുത്താനായില്ല. ഇതേ കാലയളവില് തന്നെ കാര്‍ട്ടൂണ് ചിത്രങ്ങളുടെ തലതൊട്ടപ്പന്‍മാരായിരുന്ന വാള്‍ട്ട് ഡിസ്നിയും ദാലിയെ സമീപിച്ചിരുന്നു. ഡെസ്റ്റിനോ എന്ന ആനിമേഷന് ചിത്രത്തിലേക്ക് ദാലിയെ ക്ഷണിക്കുകയായിരുന്നു ഡിസ്നി. ദാലി ഈ ചിത്രത്തില് സഹകരിക്കാന് തയ്യാറാവുകയും ചിത്രങ്ങള് വരച്ചു തുടങ്ങുകയും ചെയ്തു. എന്നാല് സാമ്പത്തികപ്രശ്നങ്ങള് കാരണം ഡിസ്നി ഡെസ്റ്റിനോ എന്ന പ്രൊജക്ട് പിന്നീട് ഉപേക്ഷിച്ചു.\nദാലിയുടെ മീശപ്പുസ്തകം !\nവിഖ്യാതമായ ദാലിയുടെ കൊമ്പന്‍മീശ ദാലിച്ചിത്രങ്ങളോളം തന്നെ ലോകത്തിന് സുപരിചിതമാണ്. ദാലിയുടെ രൂപപരമായ കൈയ്യൊപ്പായി ഈ മീശ മാറുകയായിരുന്നു. ഈ മീശയെപ്പറ്റി മാത്രം ഒരു പുസ്തകം പിന്നീട് ദാലി തന്നെ രചിക്കുകയുണ്ടായി !\n1954ല് ഫോട്ടോഗ്രാഫര് ഫിലിപ്പി ഹാള്‍സ്മാനുമായി ചേര്‍ന്ന് ദാലി പുറത്തിറക്കിയ പുസ്തകത്തിലെ പ്രധാനവിഷയം ഈ മീശയായിരുന്നു. ദാലിയുടെ മീശയുടെ 25 വ്യത്യസ്തചിത്രങ്ങളാണ് ഈ പുസ്തകത്തില് ഉണ്ടായിരുന്നത്. ദാലിയുടെ മീശ : ഒരു ദൃശ്യാഭിമുഖം എന്ന് പേരിട്ട ഈ പുസ്തകം ദാലിയുടെ മീശച്ചിത്രം, ഫോട്ടോഗ്രാഫറുടെ ഒരു ചോദ്യം, അതിന് ദാലിയുടെ ഉത്തരം എന്ന രീതിയിലാണ് സംവിധാനം ചെയ്യപ്പെട്ടിരുന്നത്.\nഇത് കൂടാതെ ദാലി ഒരു പാചകപുസ്തവും പ്രസിദ്ധപ്പെടുത്തിയിട്ടുണ്ട്.ലെസ് ഡൈനേഴ്സ് ഡി ഗാല എന്നാണീ പുസ്തകത്തിന്റെ പേര് ! അതുപോലെ വൈനുകളെപ്പറ്റിയും ദാലി ഒരു പുസ്തകമെഴുതിയിട്ടുണ്ട്. പേര് ദി വൈന്‍സ് ഓഫ് ഗാല !\nദാലിയും സ്ത്രീകളുടെ നീന്തല് വസ്ത്രങ്ങളും !\nസ്വയം മരണമ്യൂസിയം പണിത ദാലി !\nഒരിക്കല് ദാലിയുടെ ജന്‍മനാട്ടിലെ മേയര് ദാലിയോട് കുറച്ചു ചിത്രങ്ങള് ആവശ്യപ്പെട്ടു. പട്ടണത്തിലെ മ്യൂസിയം പുനരുദ്ധരിക്കുന്നതിന് വേണ്ടിയായിരുന്നു അത്. എന്നാല് ദാലി ചിത്രങ്ങള് നല്‍കുക മാത്രമല്ല ചെയ്തത്. മുന്‍സിപ്പല് തിയേറ്റര് മൊത്തമായി പൊളിച്ചുപണിത് പുതിയൊരു മ്യൂസിയമാക്കി മാറ്റിത്തീര്‍ത്തു അദ്ദേഹം. തനിക്കും തന്റെ ചിത്രങ്ങള്‍ക്കുമായി പൂര്‍ണമായും സമര്‍പ്പിക്കപ്പെട്ട ആദ്യ മ്യൂസിയമായി അദ്ദേഹമതിനെ മാറ്റുകയും സ്വന്തം ചിത്രങ്ങളുടെ അപൂര്‍വപ്രദര്‍ശനത്താലത് പൊതുജനങ്ങള്‍ക്കായി തുറന്ന് കൊടുക്കുകയും ചെയ്തു. തന്റെ ജീവിതത്തിന്റെ അവസാനനാളുകള് ദാലി കഴിച്ചു കൂട്ടാനിഷ്ടപ്പെട്ടത് ഇവിടെ ആയിരുന്നു. 1989-ല് ദാലി ജീവന് വെടിഞ്ഞതും ഇവിടെ വച്ചു തന്നെയായിരുന്നു. തന്റെ വിസ്മയചിത്രങ്ങള്‍ക്ക് നടുവില്, ദാലി സ്വയമൊരു സര്‍റിയലിസ്റ്റ് ചിത്രമായി മാറി.\nഇനി നമ്മള് ചോദിക്കുക, മണിഹെയ്സ്റ്റില് ദാലി എത്തരത്തിലാണ് ബന്ധപ്പെടുന്നത് ? അതിന് നമ്മള് സര്‍റിയലിസത്തെപ്പറ്റി ദാലി പറഞ്ഞൊരു വാചകമെന്തെന്ന് അറിയേണ്ടതായുണ്ട് . അതിതാണ് : സര്‍റിയലിസം നശീകരണശേഷിയുള്ളതാണ്. പക്ഷെ അത് നശിപ്പിക്കുന്നത് നിങ്ങളുടെ കാഴ്ചയുടെ പരിമിതിയാണെന്ന് മാത്രം.\nമണിഹെയ്സിറ്റിലെ കൊള്ളകള് പ്രത്യക്ഷാര്‍ത്ഥത്തിലല്ല, അതിനമപ്പുറത്തേക്കുള്ള മാനങ്ങളില് കാണികള് കാണേണ്ടതുണ്ടെന്നാണ് ദാലി മുഖം മൂടിയിലിരുന്ന് പറയുന്നത്. അതൊരു സൂചനയാണ്. മണിഹെയ്സ്റ്റിന്റെ റിയലിസത്തിനുമപ്പുറത്തേക്ക്, നിങ്ങളുടെ കാഴ്ചകളുടെ പരിമിതിയെ തകര്‍ത്ത് നിങ്ങളെത്തേണ്ടതുണ്ടെന്ന സൂചന. ദാലിയിലൂടെ മറ്റൊരു മണിഹെയ്സ്റ്റ് നിങ്ങള്‍ക്കൊരുപക്ഷേ കാണാനായേക്കും.


ശുംഭന് പരാമര്‍ശം: എം.വി ജയരാജന് നാലാഴ്ച തടവ് – DN News\nHome/News/Kerala/ശുംഭന് പരാമര്‍ശം: എം.വി ജയരാജന് നാലാഴ്ച തടവ്\nജഡ്ജിമാര്‍ക്കെതിരെ ശുംഭന് പരാമര്‍ശം നടത്തിയ സി.പി.എം നേതാവ് എംവി ജയരാജന് സുപ്രീം കോടതി നാലാഴ്ചത്തെ തടവ് വിധിച്ചു. നേരത്തെ ആറു മാസം തടവ് വിധിച്ച ഹൈക്കോടതി വിധി ചോദ്യംചെയ്ത് ജയരാജന് നല്‍കിയ ഹര്‍ജിയിലാണ് സുപ്രീംകോടതി ശിക്ഷ നാലാഴ്ചയായി കുറച്ചത്. നേരത്തെ ഒരാഴ്ച റിമാന്‍ഡ് തടവ് അനുഭവിച്ചതുകൊണ്ട് ഇനി മൂന്നാഴ്ച ശിക്ഷ അനുഭവിച്ചാല് മതി.\nഅരുതാത്ത പരാമര്‍ശമാണ് ജയരാജനില്‍നിന്ന് ഉണ്ടായതെന്ന് സുപ്രീം കോടതി നിരീക്ഷിച്ചു. പരാമര്‍ശം പിന്‍വലിക്കാനൊ മാപ്പുപറയാനൊ ജയരാജന് തയ്യാറായിരുന്നില്ലെന്നും കോടതി കഴിഞ്ഞ ദിവസം ചൂണ്ടിക്കാണിച്ചിരുന്നു.\nജഡ്ജിമാരെയല്ല വിധിയെയാണ് വിമര്‍ശിച്ചതെന്നും കോടതിക്കെതിരെ നല്ല പരാമര്‍ശവും നടത്തിയിരുന്നെങ്കിലും മാധ്യമങ്ങള് അവ പുറത്തുവിട്ടില്ലെന്നും ജയരാജന്റെ അഭിഭാഷകര് കോടതിയെ അറിയിച്ചിരുന്നു. ഇപ്പോഴെങ്കിലും മാപ്പുപറയാന് തയ്യാറാണോയെന്ന് കോടതി അപ്പോള് ആരാഞ്ഞുവെങ്കിലും അതിന് നിര്‍ദ്ദേശമില്ലെന്ന് അദ്ദേഹത്തിന്റെ അഭിഭാഷകന് വ്യക്തമാക്കുകയും ചെയ്തിരുന്നു.\n2010 ജൂണ് 26ന് കണ്ണൂരില്, നടത്തിയ പ്രസംഗത്തിലാണ് ജയരാജന് പാതയോര പൊതുയോഗങ്ങള് നിരോധിച്ച ഹൈക്കോടതി വിധിയെ പരാമര്‍ശിച്ച് ശുംഭന് പ്രയോഗം നടത്തിയത്. 2011 നവംബറിലായിരുന്നു ഹൈക്കോടതി ജയരാജനെ ശിക്ഷിച്ചത്. ആറ് മാസം തടവും 2000 രൂപ പിഴയുമായിരുന്നു ശിക്ഷ.


ഓണ്‍ലൈന് വില്‍പ്പനയുമായി യമഹ - Keralabhooshanam Daily ഓണ്‍ലൈന് വില്‍പ്പനയുമായി യമഹ\nHome/AUTO/ഓണ്‍ലൈന് വില്‍പ്പനയുമായി യമഹ\nമുംബൈ: ഓണ്‍ലൈന് വില്‍പ്പനയിലേക്ക് ചുവടുവെച്ച് ജാപ്പനീസ് ഇരുചക്രവാഹന നിര്‍മ്മാതാക്കളായ യമഹയും . യമഹ വെര്‍ച്വല് സ്റ്റോര് വെബ്‌സൈറ്റ് ഇരുചക്രവാഹനങ്ങളുടെ 360 ഡിഗ്രി കാഴ്ചയും ഉത്പ്പന്നങ്ങള് തമ്മിലുള്ള സവിശേഷത, താരതമ്യം എന്നീ വിവരങ്ങളും പങ്കുവെയ്ക്കുന്നു.\nരാജ്യത്തുള്ള 300ല് അധികം ഡീലര്‍ഷിപ്പുകള് ഓണ്‍ലൈന് വില്‍പ്പനയുടെ ഭാഗമായിട്ടുണ്ട്. 2020 ന്റെ അവസാനത്തോടെ 300 ഡീലര്‍ഷിപ്പുകള് കൂടി ഓണ്‍ലൈന് വില്‍പ്പനയുടെ ഭാഗമാക്കുമെന്നും കമ്പനി അറിയിച്ചു.\nഞ15 ഢ3, ങഠ 15, എദ 25, എദ എക, എദട എക എന്നിങ്ങനെ അഞ്ച് മോഡലുകള് മാത്രമാണ് നിലവില് ഓണ്‍ലൈനിലൂടെ ഉപഭോക്താക്കള്‍ക്ക് വാങ്ങാന് സാധിക്കുകയുള്ളു. യമഹയില് നിന്നുള്ള ബാക്കി മോഡലുകളെ ഇതുവരെ വെബ്‌സൈറ്റില് കമ്പനി ഉള്‍പ്പെടുത്തിയിട്ടില്ല. അധികം വൈകാതെ തന്നെ ബാക്കി മോഡലുകളും ഓണ്‍ലൈന് വില്‍പ്പനയുടെ ഭാഗമാകുമെന്നാണ് റിപ്പോര്‍ട്ട്.\nonlinesale scooter yamaha


ടൊവിനോയുടെ ഫോറൻസിക്; ചിത്രീകരണം ആരംഭിച്ചു - RashtraDeepika\nടൊവിനോയുടെ ഫോറൻസിക്; ചിത്രീകരണം ആരംഭിച്ചു\nടൊവിനോ തോമസ് നായകനാകുന്ന ഫോറൻസിക്കിന്‍റെ ചിത്രീകരണം ആരംഭിച്ചു. ഒരു ഫോറൻസിക് ഡോക്ടറുടെ കഥാപാത്രത്തെ ടൊവിനോ അവതരിപ്പിക്കുന്ന സിനിമ സംവിധാനം ചെയ്യുന്നത് അഖിൽ പോൾ- അനസ് ഖാൻ എന്നിവർ ചേർന്നാണ്.\nസംവിധായകർ തന്നെയാണ് സിനിമയ്ക്കു വേണ്ടി തിരക്കഥ ഒരുക്കിയതും. മംമ്ത മോഹൻദാസാണ് സിനിമയിലെ നായിക. സൈജു കുറുപ്പ്, ധനേഷ് ആനന്ദ്, റീബ മോണിക്ക എന്നിവരാണ് സിനിമയിൽ മറ്റ് പ്രധാനകഥാപാത്രങ്ങളെ അവതരിപ്പിക്കുന്നവർ.\nജുവിസ് പ്രൊഡക്ഷൻസ്, രാഗം മൂവീസ് എന്നീ ബാനറുകളിൽ സിജു മാത്യു, നെവിസ് സേവ്യർ, രാജു മല്യത്ത് എന്നിവരാണ് ചിത്രം നിർമിക്കുന്നത്.\nകണ്ടെയ്നറിൽ കണ്ടെത്തിയത് ചൈനക്കാരുടെ മൃതദേഹങ്ങൾ


Actress Assault Case | ദിലീപിന്‍റെ സുഹൃത്ത് ശരത്ത് അറസ്റ്റിൽ; തെളിവ് നശിപ്പിച്ചതിനെന്ന് ക്രൈംബ്രാഞ്ച് | Dileeps friend Sarath arrested in actress assault case – News18 Malayalam\nനടിയെ ആക്രമിച്ച കേസുമായി ബന്ധപ്പെട്ട തുടര് അന്വേഷണത്തിലെ ആദ്യ അറസ്റ്റാണിത്. കേസിലെ 'വിഐപി' ശരത് ആണെന്ന് അന്വേഷണ സംഘം കണ്ടെത്തിയിരുന്നു\nLast Updated : May 16, 2022, 22:35 IST\nകൊച്ചി: നടിയെ ആക്രമിച്ച കേസില് (Actress Assault Case) ദിലീപിന്റെ സുഹൃത്ത് ശരത്തിനെ ക്രൈംബ്രാഞ്ച് അറസ്റ്റ് ചെയ്തു. തുടരന്വേഷണത്തിന്റെ ഭാഗമായാണ് പൊലീസിന്റെ നടപടി. തെളിവ് നശിപ്പിച്ചതിനാണ് ശരത്തിനെ അറസ്റ്റ് ചെയ്തതെന്ന് ക്രൈംബ്രാഞ്ച് വ്യക്തമാക്കുന്നു. നടിയ ആക്രമിച്ച ദൃശ്യങ്ങള് ശരത്തിന്റെ കൈവശമെത്തിയിരുന്നു എന്നാണ് പൊലീസിന്റെ നിഗമനമെന്നും റിപ്പോർട്ടുണ്ട്. നടിയെ ആക്രമിച്ച കേസുമായി ബന്ധപ്പെട്ട തുടര് അന്വേഷണത്തിലെ ആദ്യ അറസ്റ്റാണിത്. കേസിലെ 'വിഐപി' ശരത് ആണെന്ന് അന്വേഷണ സംഘം കണ്ടെത്തിയിരുന്നു. നടിയെ ആക്രമിച്ച് പകര്‍ത്തിയ ദൃശ്യങ്ങള് ദിലീപിന്റെ വീട്ടിലെത്തിച്ചത് ശരത്താണെന്ന് ക്രൈംബ്രാഞ്ച് കണ്ടെത്തിയിരുന്നു.\nതെളിവ് നശിപ്പിച്ചതിനാണ് അറസ്റ്റ് എന്ന് ക്രൈംബ്രാഞ്ച് വ്യക്തമാക്കി. ഇയാളെ ആലുവ പൊലീസ് ക്ലബ്ബില് എത്തിച്ചു. നടിയെ ആക്രമിച്ച കേസിലെ അന്വേഷണ ഉദ്യോഗസ്ഥരെ അപായപ്പെടുത്താന് നടത്തിയ ഗൂഢാലോചനയില് ശരത്തും പങ്കാളിയായിരുന്നുവെന്നാണ് ക്രൈംബ്രാഞ്ച് കണ്ടെത്തല്. കേസില് ആറാം പ്രതിയാണ് ആലുവയിലെ വ്യവസായിയായ ശരത്ത്.\nദിലീപിന്റെ ബന്ധു സുരാജും സുഹൃത്തായ ശരത്തും തമ്മിലുള്ള ശബ്ദരേഖ നേരത്തെ പുറത്ത് വന്നിരുന്നു. കാവ്യ സുഹൃത്തുക്കള്‍ക്ക് കൊടുക്കാന് വച്ചിരുന്ന പണി ദിലീപ് ഏറ്റെടുത്തുവെന്നാണ് സഹോദരി ഭര്‍ത്താവ് സുരാജ് പറയുന്നത്. വധ ഗൂഢാലോചന കേസിലെ വിഐപി എന്നറിയിപ്പെടുന്ന പ്രതി ശരത്തുമായി നടത്തിയതാണ് ഈ നിര്‍ണ്ണായക സംഭാഷണം. സുരാജിന്റെ ഫോണില് നിന്നും നശിപ്പിച്ച ശബ്ദരേഖ ഫൊറന്‍സിക് പരിശോധനയിലാണ് വീണ്ടെടുത്ത്. നടിയെ ആക്രമിച്ച കേസില് തുരരന്വേഷണത്തിനുള്ള സമയം നീട്ടമമെന്നാവശ്യപ്പെട്ടുള്ള അപേക്ഷക്കൊപ്പമാണ് ഈ ശബ്ദരേഖ ഉള്‍പ്പെടെ ഡിജിറ്റല് തെളിവുകള് അന്വേഷണ സംഘം കോടതിയില് നല്‍കിയത്.\nദിലീപ് സാക്ഷികളെ സ്വാധീനിച്ചതിന് തെളിവെന്തെന്ന് കോടതി\nനടിയെ ആക്രമിച്ച കേസിൽ പ്രോസിക്യൂഷന് വീണ്ടും കോടതിയുടെ രൂക്ഷ വിമർശനം. സാക്ഷികളെ ദിലീപ് സ്വാധീനിച്ചു എന്നതിന് എന്തു തെളിവാണുള്ളതെന്ന് വിചാരണക്കോടതി ചോദിച്ചു. വ്യക്തമായ തെളിവുകൾ പ്രോസിക്യൂഷൻ ഹാജരാക്കുന്നില്ലെന്ന് കോടതി പറഞ്ഞു. കോടതി രേഖകൾ ചോർന്നു എന്ന ആരോപണത്തിൽ കോടതി ജീവനക്കാരെ ചോദ്യം ചെയ്യാൻ വൈകുന്നത് എന്തു കൊണ്ടാണെന്നും കോടതി പ്രോസിക്യൂഷനോട് ചോദിച്ചു.\nAlso Read- Dileep| ദിലീപിന്റെ ഫോണിൽ ഡിലീറ്റ് ചെയ്തത് ഷാർജ ക്രിക്കറ്റ് അസോസിയേഷൻ CEO ഉൾപ്പെടെ12 നമ്പരുകളിലേക്കുളള ചാറ്റുകൾ\nFirst published: May 16, 2022, 22:35 IST\nactor dileepactress assault case


തിരുവനന്തപുരത്ത് അടുത്തടുത്ത ദിവസങ്ങളിലായി വന് കഞ്ചാവ് വേട്ട: ആക്കുളത്ത് ചരക്കു ലോറിയില് നിന്ന് 250 കിലോ കഞ്ചാവ് പിടികൂടി | www.vyganews.com\nതിരുവനന്തപുരത്ത് അടുത്തടുത്ത ദിവസങ്ങളിലായി വന് കഞ്ചാവ് വേട്ട: ആക്കുളത്ത് ചരക്കു ലോറിയില് നിന്ന് 250 കിലോ കഞ്ചാവ് പിടികൂടി\nതിരുവനന്തപുരം: തലസ്ഥാനത്ത് വീണ്ടും വന് കഞ്ചാവ് വേട്ട. തിരുവനന്തപുരം ആക്കുളത്ത് ചരക്കു ലോറിയില് നിന്ന് 280 കിലോ കഞ്ചാവ് പിടികൂടി. കഴിഞ്ഞ ദ...\nതിരുവനന്തപുരം: തലസ്ഥാനത്ത് വീണ്ടും വന് കഞ്ചാവ് വേട്ട. തിരുവനന്തപുരം ആക്കുളത്ത് ചരക്കു ലോറിയില് നിന്ന് 280 കിലോ കഞ്ചാവ് പിടികൂടി.\nകഴിഞ്ഞ ദിവസം തിരുവനന്തപുരം തച്ചോട്ടുകാവില് നിന്ന് 405 കിലോ കഞ്ചാവ് പിടികൂടിയിരുന്നു. ഈ പ്രതികളെ ചോദ്യംചെയ്തപ്പോഴാണ് വീണ്ടും തലസ്ഥാനത്തേക്ക് കഞ്ചാവ് കൊണ്ടുവരുന്ന വിവരം എക്‌സൈസിന് ലഭിച്ചത്. തിരുവനന്തപുരം സ്വദേശികളായ ഹരി, അസ്‌കര് എന്നിവരാണ് കഴിഞ്ഞ ദിവസം പിടിയിലായത്.\nആന്ധ്രാപ്രദേശില് നിന്നും പേപ്പര് ഗ്ലാസ് കൊണ്ടുവന്ന ലോറിയില് നിന്നാണ് കഞ്ചാവ് പിടികൂടിയത്. സംസ്ഥാനത്ത് ലോക്ഡൗണായതിനാല് മദ്യശാലകള് അടഞ്ഞുകിടക്കുന്ന സാഹചര്യം മുതലാക്കിയാണ് കഞ്ചാവ് കടത്തുന്നതെന്നാണ് അധികൃതര് വിശദീകരിക്കുന്നത്.\nശ്രീകാര്യം സ്വദേശിക്കായാണ് കഞ്ചാവ് കടത്തിയതെന്നാണ് എക്‌സൈസ് വ്യക്തമാക്കുന്നത്. സംഭവത്തില് മലപ്പുറം, ഇടുക്കി സ്വദേശികളായ അജിനാസ്, ബനാഷ് എന്നിവരെ കസ്റ്റഡിയിലെടുത്തു.\nKeywords: 280 kg drug ganja, Thiruvananthapuram, seized, Andhra Pradesh\nwww.vyganews.com: തിരുവനന്തപുരത്ത് അടുത്തടുത്ത ദിവസങ്ങളിലായി വന് കഞ്ചാവ് വേട്ട: ആക്കുളത്ത് ചരക്കു ലോറിയില് നിന്ന് 250 കിലോ കഞ്ചാവ് പിടികൂടി


താമരയ്ക്ക് വോട്ട് ചെയ്യാന് പോളിങ് ഏജന്റ് ആവശ്യപ്പെട്ടു, നടക്കില്ലെന്ന് താനും! വിവാദ വീഡിയോയെ കുറിച്ച് ഫരീദാബാദിലെ വീട്ടമ്മയുടെ വെളിപ്പെടുത്തല് - BIGNEWSLIVE | Latest Malayalam News\nഫരീദാബാദിലെ പോളിങ് ബൂത്തില് നിന്നുള്ള വീഡിയോ സമൂഹമാധ്യമങ്ങളിലൂടെ പ്രചരിച്ചതോടെ പോളിങ് ഏജന്റിനെ പോലീസ് ഇന്നലെ അറസ്റ്റ് ചെയ്തിരുന്നു.\nഫരീദാബാദ്: തെരഞ്ഞെടുപ്പില് വോട്ട് ചെയ്യാനെത്തിയ സ്ത്രീകളെ സ്വാധീനിക്കാന് ശ്രമിച്ച പോളിങ് ഏജന്റ് ബിജെപിക്ക് വോട്ട് ചെയ്യാന് ആവശ്യപ്പെട്ടെന്ന് വീട്ടമ്മയുടെ വെളിപ്പെടുത്തല്. വോട്ടിങ് മെഷീന് സമീപത്തെത്തിയ അയാള് താമരയ്ക്ക് കുത്താനാണ് ആവശ്യപ്പെട്ടതെന്ന് വീട്ടമ്മ പറയുന്നു. ഫരീദാബാദിലെ പോളിങ് ബൂത്തില് നിന്നുള്ള വീഡിയോ സമൂഹമാധ്യമങ്ങളിലൂടെ പ്രചരിച്ചതോടെ പോളിങ് ഏജന്റിനെ പോലീസ് ഇന്നലെ അറസ്റ്റ് ചെയ്തിരുന്നു.\nഫരീദാബാദിലെ അസവോതി സ്വദേശിയായ ഗിരിരാജ് സിംഗിനെയാണ് കഴിഞ്ഞ ദിവസം പോലീസ് അറസ്റ്റ് ചെയ്തത്. ഇയാളെ പിന്നീട് ജാമ്യത്തില് വിട്ടു. വോട്ടിങ് ക്രമക്കേട് കണ്ടെത്തിയതിനെ തുടര്‍ന്ന് ആ ബൂത്തില് റീപോളിങ് നടത്താനും തെരഞ്ഞെടുപ്പ് കമ്മീഷന് തീരുമാനിച്ചു.\nബൂത്തിലുണ്ടായിരുന്ന പോളിങ് ഉദ്യോഗസ്ഥര്‍ക്കെതിരെയും നടപടി സ്വീകരിച്ചിട്ടുണ്ട്. ഈ സാഹചര്യത്തിലാണ് ബിജെപിക്ക് വോട്ട് ചെയ്യാനാണ് ഗിരിരാജ് സിംഗ് തങ്ങളോട് ആവശ്യപ്പെട്ടതെന്ന് വീട്ടമ്മയായ ശോഭ വെളിപ്പെടുത്തിയിരിക്കുന്നത്.\n‘ബിജെപി സ്ഥാനാര്‍ത്ഥിയുടെ പേരിന് നേരെ താമരച്ചിഹ്നത്തിനടുത്തുള്ള ബട്ടണില് പ്രസ് ചെയ്യാനാണ് അയാള് പറഞ്ഞത്. വോട്ട് ആര്‍ക്ക് ചെയ്യണമെന്നത് എന്റെ തീരുമാനമാണെന്ന് ഞാന് അയാളോട് പറഞ്ഞു.’ ശോഭ വെളിപ്പെടുത്തി.\nഎന്നാല്, നിരക്ഷരരായ സ്ത്രീകളെ വോട്ട് ചെയ്യാന് സഹായിക്കുകയായിരുന്നു താന് എന്നാണ് ഗിരിരാജ് സിംഗിന്റെ ന്യായീകരണം. 28 സ്ഥാനാര്‍ത്ഥികള് ഉള്ളതിനാല് രണ്ട് മെഷീനുകള് കൗണ്ടറില് ഉണ്ടായിരുന്നു. വിദ്യാഭ്യാസമില്ലാത്ത സ്ത്രീകള്‍ക്ക് ആശയക്കുഴപ്പം ഉണ്ടാകരുതെന്ന് വിചാരിച്ചാണ് താന് സഹായിക്കാന് ചെന്നതെന്നും അയാള് പറഞ്ഞു.\nബംഗ്ലാദേശ് ദേശീയ ക്രിക്കറ്റ് ടീം ക്യാപ്റ്റന് മഷ്റഫി മുര്‍ത്താസ ഇനി മുതല് ജനങ്ങള്‍ക്ക് വേണ്ടി കളിക്കും..! പാര്‍ലമെന്റിലേക്ക്…


നീതിയെന്നാല് പ്രതികാരമല്ല – എസ്.എ ബോംബ്ഡെ | | Mora News\nനീതിയെന്നാല് പ്രതികാരമല്ല –…\nനീതിയെന്നാല് പ്രതികാരമല്ല – എസ്.എ ബോംബ്ഡെ\nനീതി എന്നാല് പ്രതികാരമല്ലെന്ന് സുപ്രിംകോടതി ചീഫ് ജസ്റ്റിസ് എസ് എ ബോബ്‌ഡെ. പ്രതികാരമായാല് നീതിയുടെ സ്വഭാവം നഷ്ടമാകും. നീതി ഉടനടി സംഭവിക്കുന്ന ഒന്നല്ലെന്നും ചീഫ് ജസ്റ്റിസ് പറഞ്ഞു. ഹൈദരാബാദില് യുവ ഡോക്ടറെ കൂട്ടബലാത്സംഗം ചെയ്ത് കൊന്ന പ്രതികളെ വെടിവച്ച് കൊന്ന സംഭവത്തിന്റെ പശ്ചാത്തലത്തിലാണ് ചീഫ് ജസ്റ്റിസിന്റെ പ്രതികരണം.\nകോടതികളില് നീതി നടപ്പാക്കുന്നതിലെ കാലതാമസമാണ് ജനങ്ങള് ഹൈദരാബാദ് പൊലീസിന്റെ നടപടിയെ പുകഴ്ത്തുന്നതിന് കാരണമെന്ന് വിമര്‍ശനം ഉയര്‍ന്നിരുന്നു. അതിനിടെ സംഭവത്തില് പൊലീസുകാര്‍ക്കെതിരെ കേസെടുക്കണമെന്ന് ആവശ്യപ്പെട്ട് സുപ്രിംകോടതിയില് ഹര്‍ജി സമര്‍പ്പിച്ചിട്ടുണ്ട്.\nഹൈദരാബാദ് കേസിലെ പ്രതികളെ ഇന്നലെ പുലര്‍ച്ചെയാണ് പൊലീസ് വെടിവച്ച് കൊന്നത്. തെളിവെടുപ്പിനിടെ കുറ്റകൃത്യം പുനഃരാവിഷ്‌കരിക്കുമ്പോള് പ്രതികള് രക്ഷപ്പെടാന് ശ്രമിച്ചിരുന്നു. ഇതിനിടെയാണ് പൊലീസ് പ്രതികള്‍ക്ക് നേരെ വെടിവച്ചത്. യുവതിയെ തീവച്ചുകൊന്ന ലോറി ഡ്രൈവര് മുഹമ്മദ് ആരിഫ്, ക്ലീനിംഗ് തൊഴിലാളികളായ ജൊല്ലു ശിവ, ജൊല്ലു നവീന്, ചന്നകേശവലു എന്നിവരെയാണ് കൊന്നത്. കേസില് നാല് പ്രതികളായിരുന്നു ഉണ്ടായിരുന്നത്. പൊലീസ് നടപടിയെ അഭിനന്ദിച്ചും വിമര്‍ശിച്ചും നിരവധി പേര് രംഗത്തെത്തിയിരുന്നു.\nTags: #bobde #hyderabad rape #justice\nപ്രതികളുടെ വിധി പോലീസ് നടപ്പാക്കി : ഹൈദരാബാദില് ഡോക്ടറെ...


ഇന്‍സ്റ്റയില് 11 മില്യണ് ഫോളോവേഴ്‌സിനെ നേടി പൂജ ഹെഗ്ഡെ; ആരായാലും ഫോളോ ചെയ്തു പോകില്ലേ എന്ന് ആരാധകർ! – GoldKerala.com\nഇന്‍സ്റ്റയില് 11 മില്യണ് ഫോളോവേഴ്‌സിനെ നേടി പൂജ ഹെഗ്ഡെ; ആരായാലും ഫോളോ ചെയ്തു പോകില്ലേ എന്ന് ആരാധകർ!\nതെന്നിന്ത്യയിലെ തന്നെ മുന്‍നിര നായികയായി ഇപ്പോള് പൂജ പൂജ ഹെഗ്‌ഡെ മാറിയിരിക്കു കയാണ്. ഇപ്പോഴിതാ താരം താന് നേടിയ ഒരു നേട്ടത്തെക്കുറിച്ച് പറഞ്ഞിരിക്കുകയാണ്. 11 മില്യണ് ഫോളോവേഴ്‌സിനെ നേടിയിരിക്കുകയാണ് താരത്തിന്റെ ഇന്‍സ്റ്റര്‍ഗ്രാം അക്കൗണ്ട്. ഈ സന്തോഷമാണ് താരം പങ്കുവച്ചത്.\nരണ്ട് കാലും പൊക്കി നില്‍ക്കുന്ന വിക്ടറി സിമ്പലോട് കൂടിയ ചിത്രം പങ്കുവെച്ച് കൊണ്ടായിരുന്നു പൂജയുടെ കുറിപ്പ്. ആ ഹാപ്പി ചിത്രത്തില് 11 മില്യണ് എന്ന് കുറിച്ചിട്ടുമുണ്ട്. ഈ വര്‍ഷത്തെ എന്റെ കാലുകളെ കുറിച്ച് നിങ്ങള്‍ക്ക് അറിയാമെന്ന് കരുതുന്നു. അതിനാല് തന്നെ എന്റെ ഈ പോസ്റ്റിന് കാലുകള് ഉചിതമാണ്.\nപതിവ് പോലെ ഞാന് സ്‌നേഹവും, രസകരവുമായ പോസ്റ്റുകള് പങ്കുവെയ്ക്കുന്നത് തുടരും. നിങ്ങള് നല്‍കി സ്‌നേഹത്തിനും പിന്തുണയും എന്നെ ഏറെ സന്തോഷിപ്പിക്കുന്നു. ബുട്ട ബൊമ്മയ്ക്ക് നല്‍കിയ സ്‌നേഹത്തിന് വളരെ അധികം നന്ദി- താരം ഇന്‍സ്റ്റഗ്രാമില് കുറിച്ചു..താരത്തിന്റ പോസ്റ്റ് വൈറലായിരിക്കുകയാണ്.\nജീവിതത്തില് ഇനിയും ഉയരങ്ങള് കീഴടക്കട്ടെ എന്ന് ആരാധകര് ആശംസിക്കുന്നുണ്ട്. ഈ വര്‍ഷം പുറത്തിറങ്ങിയ അല്ലു അര്‍ജുന് നായകനായി പൂജ ഹെഗ്ഡെ നായികയായി അഭിനയിച്ച ‘അല വൈകുണ്ഠപുറമാലോ’ എന്ന ചിത്രവും പാട്ടുമൊക്കെ വളരെ ഹിറ്റായിരുന്നു.\nപൂജ ഹെഗ്‌ഡെയുടെ അടുത്ത ചിത്രം പ്രഭാസിനോടൊപ്പമാണ്. രാധേ ശ്യാം’ എന്നാണ് ചിത്രത്തിന്റെ പേര്. ഇംഗ്ലീഷ്, തമിഴ്, തെലുങ്ക്, മലയാളം, ഹിന്ദി എന്നിങ്ങനെ അഞ്ച് ഭാഷകളിലുള്ള പോസ്റ്റര് പറത്തു വന്നിരിക്കുന്നത്.\nമമ്മൂട്ടിയെ ആദ്യമായി മമ്മൂക്ക എന്ന് വിളിച്ചതാര്? 369 എങ്ങനെ അദ്ദേഹത്തിന്റെ ഇഷ്ട നമ്പറായി?\nഅമിത ശരീര വണ്ണം കുറച്ചതു ഇഷ്ട വസ്ത്രം ധരിക്കാന്; സാനിയ ഈയപ്പന്


Thrissur Local News about land sliding in kuthiran tunnel make threat | കുതിരാനിലെ മണ്ണിടിച്ചില്: തുരങ്കത്തിന്റെ സുരക്ഷയില് ആശങ്ക, തുരങ്ക നിര്‍മാണത്തില് തട്ടിപ്പെന്ന്!! - Malayalam Oneindia\n4 min ago സ്ത്രീധന പീഡനം: ഇത്തരം സംഭവങ്ങൾ ആവർത്തിക്കരുത്, തടയാൻ ശക്തമായ നടപടിയുണ്ടാവും: മുഖ്യമന്ത്രി\n12 min ago കേരളത്തില് ആദ്യ ഡോസ് സ്വീകരിച്ചത് ഒരു കോടിയിലധികം പേര്, പ്രതിദിന വാക്സിനേഷന്2ലക്ഷത്തില് കൂടുതല്\n26 min ago രാജ്യദ്രോഹ കേസ്: ഐഷ സുല്‍ത്താനയെ വീണ്ടും ചോദ്യം ചെയ്ത് വിട്ടയച്ചു\nകുതിരാനിലെ മണ്ണിടിച്ചില്: തുരങ്കത്തിന്റെ സുരക്ഷയില് ആശങ്ക, തുരങ്ക നിര്‍മാണത്തില് തട്ടിപ്പെന്ന്!!\nUpdated: Sat, Aug 11, 2018, 13:39 [IST]\nതൃശൂര്: കുതിരാന് തുരങ്കത്തിന്റെ സുരക്ഷയില് ആശങ്ക സൃഷ്ടിച്ച് തുടര്‍ച്ചയായി മണ്ണിടിഞ്ഞിട്ടും അധികൃതര് തിരിഞ്ഞു നോക്കിയില്ലെന്ന് പരാതി . ജില്ലാ കലക്ടര്, ജനപ്രതിനിധികള്, നാഷണല് ഹൈവേ അധികൃതര് തുടങ്ങി ആരും സ്ഥലം സന്ദര്‍ശിച്ചില്ലെന്ന് നാട്ടുകാരുടെ സമരസമിതിയും നിര്‍മാണ കമ്പനിയായ പ്രഗതി ജീവനക്കാരും ആരോപിച്ചു.\nമണ്ണിടിച്ചിലോടെ ഇരുമ്പ് റിബുകളും ആര്‍ച്ചുകളും സ്ഥാപിച്ച് ബലപ്പെടുത്തി കോണ്‍ക്രീറ്റ് നടത്തേണ്ടതിന് പകരം കനം കുറഞ്ഞ ഇരുമ്പ് പാളികള് സ്ഥാപിച്ച് സിമെന്റ് സ്‌പ്രേ ചെയ്താണ് നിര്‍മാണം നടത്തിയതെന്ന് ആരോപണമുയര്‍ന്നിരുന്നു. മഴ കനത്തതോടെ കുതിരാന് ഇരട്ടക്കുഴല് തുരങ്കമുഖത്ത് സുരക്ഷാ ഭീഷണി സൃഷ്ടിച്ച് മണ്ണിടിച്ചില് തുടങ്ങിയത് വാര്‍ത്തയായിട്ടും ആരും സ്ഥിതിഗതികള് വിലയിരുത്തിയിട്ടില്ല. ഉരുള്‍പൊട്ടലിന് സമാനമായ മണ്ണിടിച്ചിലില് കിഴക്ക് ഭാഗത്ത് ശാസ്ത്രീയ രീതിയില് ബലപ്പെടുത്തിയെന്ന് കമ്പനി അധികൃതര് അവകാശപ്പെട്ട ഭാഗങ്ങള് തകര്‍ന്നു.\nതുരങ്കമുഖത്തിന് ആറു മീറ്റര് മുകളില് സ്ഥാപിച്ചിരുന്ന കൂറ്റന് ജനറേറ്റര് തകര്‍ന്നു വീണു. പാറക്കല്ലുകളും മണ്ണും കനത്തമഴയില് വെള്ളത്തോടൊപ്പം തുരങ്കമുഖത്തിന് സമീപമായി പതിച്ചു. ജനറേറ്റര് തകര്‍ന്നു വീണത് അര്‍ധരാത്രിയിലായതിനാല് മാത്രമാണ് തൊഴിലാളികള് രക്ഷപ്പെട്ടത്.\nകിഴക്കു ഭാഗത്തു മുപ്പത് മീറ്റര് ഉയരത്തിലുള്ള മലയാണ് ഇടിഞ്ഞുവീണത്. ഇടത്-വലത് തുരങ്കങ്ങള്‍ക്ക് മുകളില് മണ്ണിടിച്ചില് ഒഴിവാക്കാനും തുരങ്കങ്ങളുടെ ബലം ഉറപ്പുവരുത്താനുമായി നേരത്തേ ഷോര്‍ട്ട് കോണ്‍ക്രീറ്റ് നടത്തിയിരുന്നു. ഇത് കനത്തമഴയില് ഇളകി മാറിയും മണ്ണ് ഇടിഞ്ഞു വീണിരുന്നു. ഒന്നാംതുരങ്കത്തിന്റെ ആര്‍ച്ചിന്റെ മുകളിലും മണ്ണ് ഇടിയുന്നുണ്ട്. മണ്ണിടിച്ചില് നിയന്ത്രണാതീതമായതിനാല് തുരങ്കത്തിനകത്ത് പണികള് നിര്‍ത്തിവച്ചിരുന്നു.\nthrissur തൃശൂര് മഴ കാലാവസ്ഥ rain weather monsoon flood kerala കേരളം മണ്ണിടിച്ചില് land slide\nThrissur Local News about land sliding in kuthiran tunnel make threat.


(Rudraksha എന്ന താളിൽ നിന്നും തിരിച്ചുവിട്ടതു പ്രകാരം)\nകേരളത്തിലെ നിത്യഹരിതവനങ്ങളിലും അർദ്ധനിത്യഹരിതവനങ്ങളിലും കണ്ടുവരുന്ന ഒരിനം നിത്യഹരിതവൃക്ഷമാണ് രുദ്രാക്ഷം (ശാസ്ത്രീയനാമം: Elaeocarpus ganitrus). രുദ്രാക്ഷമരത്തിന്റെ കുരുവും രുദ്രാക്ഷം എന്നാണ് അറിയപ്പെടുന്നത്. രുദ്രാക്ഷമരം കൂടുതലായും നേപ്പാളിലും ഉത്തരേന്ത്യൻ പ്രദേശങ്ങളിലും ആണ് കാണപ്പെടുന്നത്.\n5.8 അഅഷ്ടമുഖി രുദ്രാക്ഷം\nപുരാതനകാലം മുതൽക്കേ ഭാരതീയ ഋഷിവര്യന്മാർ രുദ്രാക്ഷം ശരീരത്തിൽ ധരിച്ച് നടന്നിരുന്നു. ഭക്തിയുടേയും വിശുദ്ധിയുടേയും പ്രതീകമായ രുദ്രാക്ഷത്തിന് വമ്പിച്ച ഔഷധഗുണങ്ങൾ ഉണ്ടെന്ന് അവർ വിശ്വസിച്ചിരുന്നു. [അവലംബം ആവശ്യമാണ്]\nരുദ്രാക്ഷം ധരിക്കുന്നവർ മത്സ്യ മാംസങ്ങൾ കഴിക്കരുത്. ലഹരിപദാർത്ഥങ്ങൾ ഉപയോഗിക്കാൻ പാടില്ല. ചുവന്ന ഉള്ളീ, വെളുത്തുള്ളി, മുരിങ്ങാക്കായ എന്നിവ ഉപയോഗിക്കരുതു എന്നും പറയുന്നു .\nരുദ്രാക്ഷം ഒരു പൂജ്യവസ്തുവായത്തീരുന്നതിന് നിദാനമായ ഒരു പുരാണകഥ ദേവീഭാഗവതം ഏകാദശ സ്കന്ധത്തിലിങ്ങനെ കാണുന്നു.\n↑ ഡോ. എൻ.ജി. മുരളി (18 നവംബർ 2014). "രുദ്രാക്ഷം ധരിച്ച് നിങ്ങളുടെ ഹൃദയസ്പന്ദനത്തെ ക്രമീകരിക്കാം". മലയാള മനോരമ. മൂലതാളിൽ നിന്നും 2014-11-18-ന് ആർക്കൈവ് ചെയ്തത്. ശേഖരിച്ചത് 20 നവംബർ 2014.\n"https://ml.wikipedia.org/w/index.php?title=രുദ്രാക്ഷം&oldid=3452504" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 12:33,4ഒക്ടോബർ 2020.


വിധവയായ മരുമകളെ പഠിപ്പിച്ച് ഉദ്യോഗസ്ഥയാക്കി, വീണ്ടും വിവാഹം കഴിപ്പിച്ചു: മാതൃകയായി ഭർതൃമാതാവ് | PravasiExpress\nHome Good Reads വിധവയായ മരുമകളെ പഠിപ്പിച്ച് ഉദ്യോഗസ്ഥയാക്കി, വീണ്ടും വിവാഹം കഴിപ്പിച്ചു: മാതൃകയായി ഭർതൃമാതാവ്\nപണ്ടുകാലംമുതൽക്കേ അമ്മായിഅമ്മ മരുമകൾ പോരുകളുടെ അസുഖകരമായ കഥകളാണ് നാം കൂടുതലും കേട്ടിട്ടുള്ളത്. കണ്ടിരിക്കും. എന്നാൽ ഇതിൽ നിന്നും വ്യത്യസ്തമായ ഒരു വാർത്തയാണ് രാജസ്ഥാനിലെ ശികാറിൽ നിന്നും പുറത്തു വരുന്നത്. മസ്തിഷ്കാഘാതത്തെ തുടർന്ന് മരിച്ച മകന്റെ ഭാര്യയെ വീണ്ടും വിവാഹം ചെയ്തയച്ചു മാതൃകയായിരിക്കുകയാണ് ഒരു അമ്മ.\nവിവാഹം കഴിഞ്ഞ് ആറു മാസങ്ങൾക്കകം സുനിതയ്ക്ക് തന്റെ ഭർത്താവിനെ നഷ്ടമായി. തുടർന്ന് ഭർതൃമാതാവ് കമലാ ദേവി അവളെ വീണ്ടും പഠിപ്പിക്കാൻ തീരുമാനിച്ചു. സ്കൂൾ ടീച്ചറാണ് കമലാ ദേവി. പഠനത്തിൽ ശ്രദ്ധ കേന്ദ്രീകരിക്കാനും ബിരുദാനന്തര ബിരുദവും ബിഎഡും നേടാനും കമലാ ദേവി മരുമകൾ സുനിതയെ നിർബന്ധിച്ചു. പഠനം പൂർത്തിയാക്കിയ ശേഷം സുനിതയ്ക്ക് ഒരു സ്കൂളിൽ അധ്യാപികയായി ജോലിയും ലഭിച്ചു.\n2016ലാണ് കമലാ ദേവിയുടെ ഇളയമകൻ ശുഭം സുനിതയെ വിവാഹം കഴിക്കുന്നത്. തുടർന്ന് എംബിബിഎസ് പഠനത്തിനായി ശുഭം കിർഗിസ്ഥാനിലേക്കു പോയി. 2016 നവംബറിൽ മസ്തിഷ്കാഘാതത്തെ തുടർന്ന് ശുഭം മരിച്ചു.\nപിന്നീടുള്ള5വർഷം സ്വന്തം മക്കളേക്കാൾ കമലാദേവി സുനിതയെ സ്നേഹിച്ചു. സ്വന്തം മകളെ പോലെ കരുതി തുടർ പഠനത്തിനയച്ചു. പഠന ശേഷം സ്വന്തം മകളെ പോലെ സുനിതയെ നല്ല നിലയിൽ വിവാഹം കഴിച്ച് അയക്കുകയും ചെയ്തു. ഭോപ്പാലിൽ സിഎജി ഓഡിറ്ററായ മുകേഷാണ് സുനിതയുടെ കഴുത്തിൽ വീണ്ടും താലി ചാർത്തിയത്. നിരവധിപേർ സുനിതയുടെ വിവാഹത്തിൽ പങ്കെടുത്തു.\nഇതു മാത്രമല്ല, കടുത്ത സ്ത്രീധന വിരോധി കൂടിയാണ് കമലാ ദേവി. അവരുടെ മകൻ സുനിതയെ വിവാഹം കഴിച്ചപ്പോഴും കമലാ ദേവി സ്ത്രീധനം വാങ്ങിയില്ല. ഇപ്പോൾ സുനിതയെ മുകേഷിനു വിവാഹം കഴിച്ചു കൊടുത്തപ്പോഴും കമലാ ദേവി സ്ത്രീധനം വാഗ്ദാനം ചെയ്തില്ല. കമലാ ദേവിയുടെയും സുനിതയുടെയും കഥ എല്ലാവർക്കും മാതൃകയാണ്.\nPrevious articleലോകായുക്തയുടെ ചിറകരിയുന്നുവോ?\nNext articleആലുവയിൽ ഗുഡ്സ് ട്രെയിൻ പാളം തെറ്റി: അപകടം ട്രാക്ക് മാറുന്നതിനിടെ\nSingapore is gearing up for its most Grandiose annual event: The...


സ്വന്തം മണ്ണില് ഭീകരവാദം വളര്‍ത്തുന്നത് പാകിസ്താന് നിര്‍ത്തണം…. മോദിയും ട്രംപും ഉറച്ചുതന്നെ!! – NewsOnlive.in\nവാഷിങ്ടണ്: പാകിസ്താന്റെ ഭീകരപ്രവര്‍ത്തങ്ങള്‍ക്കെതിരേ ആഞ്ഞടിച്ച് ഇന്ത്യയും അമേരിക്കയും. ഇന്ത്യന് പ്രധാനമന്ത്രി നരേന്ദ്ര മോദിയും അമേരിക്കന് പ്രസിഡന്റ് ഡൊണാള്‍ഡ് ട്രംപും സംയുക്തമായ പുറത്തിറക്കിയ പ്രസ്താവനയിലാണ് പാകിസ്താന്റെ ഭീകരവാദ പ്രവര്‍ത്തനങ്ങളെക്കുറിച്ച് പരാമര്‍ശമുള്ളത്. ട്രംപ് പ്രസിഡന്‍റായ ശേഷം മോദിയുമായി നടത്തിയ ആദ്യ കൂടിക്കാഴ്ചയായിരുന്നു ഇത്. അതിര്‍ത്തി വഴിയുള്ള ഭീകരവാദ പ്രവര്‍ത്തനം പാകിസ്താന് അനുവദിക്കരുതെന്നും ഇരുവരും ആവശ്യപ്പെട്ടു.\n26/11 മുംബൈ ഭീകരാക്രമണത്തില് പങ്കാളികളായവരെ പുറത്തുകൊണ്ടുവരാന് പാകിസ്താന് മുന്‍കൈയെടുക്കണമെന്നും ഇന്ത്യയും പാകിസ്താനും സംയുക്തമായി ആവശ്യപ്പെട്ടു. മുംബൈ ആക്രമണം മാത്രമല്ല പഠാന്‍ക്കോട്ടിലെയും മറ്റു ഭീകരാക്രമണങ്ങളുടെയും പിറകിലുള്ളവരെ ലോകത്തിനു മുന്നില് കൊണ്ടു വരാന് പാകിസ്താന് തയ്യാറാവണമെന്നും ഇരുവരും പറഞ്ഞു.\nമറ്റു രാജ്യങ്ങളില് ഭീകരാക്രമണം നടത്താന് തങ്ങളുടെ രാജ്യത്തെ ഉപയോഗിക്കുന്നില്ലെന്ന് പാകിസ്താന് ഉറപ്പുവരുത്തണമെന്നും മോദിയും ട്രംപും സംയുക്ത പ്രസ്താവനയില് ആവശ്യപ്പെട്ടിട്ടുണ്ട്. ഇതാദ്യമായല്ല ഭീകരാക്രമണവുമായി ബന്ധപ്പെട്ട് പാകിസ്താനെതിരേ ഇന്ത്യയും അമേരിക്കയും പ്രസ്താവനയിറക്കുന്നത്. 2016ല് ബറാക് ഒബാമ പ്രസിഡന്റായിരുന്നപ്പോഴും ഇന്ത്യയും അമേരിക്കയും ഇതേ ആവശ്യം മുന്നോട്ട് വച്ചിരുന്നു. ഇന്ത്യ- അമേരിക്ക ബന്ധത്തിലെ ചരിത്ര നിമിഷമാണ് താനും ട്രംപും തമ്മിലുളള കൂടിക്കാഴ്ചയെന്ന് മോദി വിശേഷിപ്പിച്ചു.\nതീവ്രവാദത്തിന് എതിരേയുള്ള പോരാട്ടത്തിനാണ് പ്രഥമ പരിഗണനയെന്നും മോദി പറഞ്ഞു.\nPrevious വീണ്ടും തിരിച്ചടി: ദിലീപിനെതിരെ പരാതി നല്‍കാനൊരുങ്ങി നടി, പോലീസിന് വീണ്ടും നടി മൊഴി നല്‍കി